text:
༄༅། ཕྱི་ལོ་ ༡༩༥༩ ལོ་ནས་བཟུང་བོད་མི་རྣམས་བོད་ནས་བྲོལ་བྱོལ་གྱིས་བཙན་བྱོལ་དུ་སླེབས་འགོ་ཚུགས་ཤིང་། དེང་སྐབས་ཕྱི་ལོགས་སུ་ཡོད་པའི་བོད་མི་བཙན་བྱོལ་བའི་གྲངས་འབོར་ཆིག་འབུམ་ཉིས་ཁྲི་བརྒྱད་སྟོང་ཙམ་ཟིན་གྱི་ཡོད། ༧གོང་ས་༧སྐྱབས་མགོན་ཆེན་པོ་མཆོག་གི་ཕུགས་རྒྱང་རིང་པའི་དགོངས་པ་དང་། རྒྱ་གར་གཞུང་གི་རྒྱབ་སྐྱོར་ལ་བརྟེན་ནས་བཙན་བྱོལ་བོད་མི་རྣམས་རྒྱ་གར་དུ་འབྱོར་བའི་རྗེས་སུ་དུས་ཐོག་གི་རྒྱབ་སྐྱོར་ཐོབ་པ་དང་། བཙན་བྱོལ་སྤྱི་ཚོགས་ཀྱི་ངོས་ནས་ཀྱང་ཡུན་རིང་གཏན་སྡོད་ཀྱི་ཞབས་ཞུ་བསྒྲུབས་ཡོད། ད་བར་རྒྱ་གར་ནང་བཙན་བྱོལ་བོད་མིའི་གཞིས་ཆགས་གྲངས་ ༥༨ བཙུགས་ནས་བོད་མི་བཙན་བྱོལ་བ་རྣམས་ལ་སྡོད་གནས་དང་འཚོ་ཐབས་མཁོ་སྤྲོད་བྱས་ཡོད། གཞིས་ཆགས་དེ་དག་ནང་སྤྱི་མཐུན་མཉམ་སྦྲེལ་བཙུགས་པ་དང་། ཚོང་ལས་ཆུང་རྩགས་ཀྱི་ཐབས་ལམ་ལ་བརྟེན་གཞིས་ཆགས་ཀྱི་དགོས་མཁོ་བསྐོང་གི་ཡོད། དཔེར་ན། སློབ་ཆུང་དང་། སློབ་འབྲིང་གི་ཤེས་ཡོན་སློབ་སྦྱོང་དང་། སྨན་བཅོས་འཕྲོད་བསྟེན་སོགས་ཀྱི་ཞབས་ཞུ་སྒྲུབ་ཀྱི་ཡོད། གཞིས་ཆགས་ཁག་ནང་ད་དུང་དགོན་སྡེ་གྲྭ་ཚང་གསར་བཙུགས་ཀྱིས་གཞིས་མི་རྣམས་ལ་མཁོ་བའི་རིག་གཞུང་དང་། བསམ་བློའི་དགོས་མཁོར་རྒྱབ་སྐྱོར་ཞུ་གི་ཡོད་པ་མ་ཟད། ད་དུང་ན་གཞོན་ལོ་ཆུང་རྣམས་ཀྱི་ཆེད་དུ་བོད་མི་རིགས་ཀྱི་ཁྱད་ཆོས་ལྡན་པའི་སློབ་གྲྭ་བཙུགས་ནས་མི་རབས་གསར་པ་རྣམས་ལ་རང་མི་རིགས་ཀྱི་སྐད་ཡིག་དང་། ལོ་རྒྱུས། ནང་ཆོས་སློབ་འཁྲིད་བྱེད་བཞིན་ཡོད།
བཙན་བྱོལ་བ་གསར་པ་མུ་མཐུད་རྒྱ་གར་ནང་འབྱོར་གྱི་ཡོད་པ་དེ་དག་འཚོ་གནས་བདེ་འཁོད་ཡོང་རྒྱུར་བོད་མིའི་སྒྲིག་འཛུགས་ཀྱིས་ངེས་པར་དུ་གང་ཐུབ་རོགས་རམ་བྱེད་དགོས་ཀྱི་ཡོད། དེ་དང་དུས་མཚུངས་བཙན་བྱོལ་བོད་མི་ཧ་ཅང་མང་པོ་ཞིག་འཛམ་གླིང་ས་གནས་གང་སར་གནས་སྤོ་བྱེད་ཀྱི་ཡོད་པ་དང་། རྒྱ་གར་ནང་གི་གཞིས་ཆགས་གསར་པ་དེ་ཚོ་ཡང་ཁ་འཐོར་ནས་གཞི་རྒྱ་ཆུང་དུ་འགྲོ་གི་ཡོད། དེ་ལྟ་བུའི་རྒྱུ་མཚན་སྣ་ཚོགས་ལ་བརྟེན་ནས་གཞིས་ཆགས་རྒྱ་བསྐྱེད་ཀྱི་བསམ་བློ་དོན་འཁྱོལ་ཡོང་དཀའ་བ་དང་། བོད་མི་རིགས་ཀྱི་ངོ་བོ་དང་། ནང་པའི་རིག་གཞུང་སྲུང་སྐྱོབ་བྱེད་རྒྱུར་ཡང་ཕན་པ་ཡོང་དཀའ་ཞིང་། མཐའ་ཁོབ་ཏུ་ཡོད་པའི་གཞིས་ཆགས་ཆུང་ཆུང་དེ་ཚོར་སྤྱི་ཚོགས་ཀྱི་འབྲེལ་ལམ་དང་། རིག་གཞུང་ཐོག་བོད་མི་གཞན་དང་ཐག་རིང་དུ་འགྲོ་བའི་དཀའ་ངལ་འཕྲད་བཞིན་ཡོད། གཞིས་ཆགས་ཆུང་ཆུང་དེ་དག་ནང་གི་སྡོད་ཁང་དང་། འཕྲོད་བསྟེན་གྱི་ཆ་རྐྱེན། སྨན་ཁང་གི་མཐུན་རྐྱེན། སློབ་གྲྭ། དེ་བཞིན་དེ་མིན་གྱི་མཐུན་རྐྱེན་བཅས་དཔལ་འབྱོར་དང་། རྨང་གཞིའི་སྒྲིག་བཀོད་ཞན་པའི་དབང་གིས་གཞིས་ཆགས་ལ་འཕྲད་པའི་དཀའ་ངལ་གསར་པར་གདོང་ལེན་བྱེད་རྒྱུ་ཁག་པོ་ཆགས་ཡོད། མིག་སྔའི་བཙན་བྱོལ་བོད་མིའི་སྤྱི་ཚོགས་ལ་སྤྱི་ཚོགས་ཁྱོན་ཡོངས་ཀྱི་འཕོ་འགྱུར་གསར་པའི་དཀའ་ངལ་འཕྲད་པའི་རྒྱུ་མཚན་ལ་བརྟེན་ནས་ང་ཚོས་ཐབས་ལམ་གསར་པ་གང་འདྲ་ཞིག་གི་ཐོག་ནས་ཁྱོན་ཡོངས་དང་སྤྱི་ལ་ཁྱབ་པའི་བསམ་གཞིགས་བྱེད་དགོས་པའི་དུས་ལ་བབ་ཡོད།
བཙན་བྱོལ་བོད་མིའི་གཞིས་ཆགས་ཀྱི་དཔལ་འབྱོར་ཡོང་ཁུངས་གཙོ་བོ་ནི། ཞིང་ལས་ཐོན་རྫས་དང་། ལས་ཤེས་བཟོ་ལས་ཐོན་རྫས། དེ་བཞིན་གཞིས་ཆགས་ཉེ་འདབས་ཀྱི་གྲོང་རྡལ་དང་། གྲོང་ཁྱེར་ཆེ་ཁག་ནང་སུད་ཚོང་དང་། བོད་བཟོས་ཐོན་རྫས་ཉོ་ཚོང་བྱེད་ཀྱི་ཡོད་པ་དེ་ཡིན། ཚོང་ལས་དེ་དག་ནི་སྒེར་པ་སོ་སོས་ཁེར་རྐྱང་དུ་གཉེར་གྱི་ཡོད་པ་ལས། སྒྲིག་འཛུགས་དང་འཆར་གཞི་ཆེན་པོའི་སྒོ་ནས་ཚོང་གཉེར་བྱེད་ཀྱི་མེད། ལས་ཀ་ཐོབ་རྒྱུའི་གོ་སྐབས་འདང་ངེས་མེད་པ་དང་། སྣེ་མང་གི་དཔལ་འབྱོར་ཉོ་ཚོང་མེད་པར་བརྟེན་ལས་མེད་མི་སྣ་ཧ་ཅང་གི་མང་། དེ་འདྲའི་གནས་སྟངས་འོག་བཙན་བྱོལ་བ་མང་པོ་ཞིག་གཞིས་ཆགས་ཕྱི་ལ་ཡོང་འབབ་མཐོ་བའི་ལས་ཀ་འཚོལ་བར་འགྲོ་གི་ཡོད། གཞིས་ཆགས་ཕྱི་ལོག་གི་དཔལ་འབྱོར་ཡོང་འབབ་ནི་གཞིས་ཆགས་ཀྱི་འཚོ་བ་རྒྱུན་འཁྱོངས་བྱེད་པའི་རྨང་གཞི་ཆགས་ཡོད། ཡུན་རིང་ནས་བཟུང་གཞིས་ཆགས་ཆེ་ཁག་ནས་མུ་མཐུད་མི་འབོར་ཕྱི་ལ་ཤོར་ཚད་ནི་ཧ་ལམ་བརྒྱ་ཆ་བཅུ་རེད། གཞིས་ཆགས་ཕྱི་ལོག་ལ་འགྲོ་མཁན་དེ་ཚོས་གནས་སྐབས་སམ་ཡང་ན་ཡུན་རིང་གྲོང་ཁྱེར་ཆེ་ཁག་ནང་བསྡད་ནས་ལས་ཀའི་གོ་སྐབས་འཚོལ་རྒྱུའི་བདམས་ཁ་བྱེད་ཀྱི་ཡོད།
དེར་བརྟེན་སྤྱི་ཚོགས་ཀྱི་དཔལ་འབྱོར་གོང་སྤེལ་དང་། ལས་ཀ་གཏོད་པའི་ཐབས་ལམ་གསར་པ་སྐྲུན་ཐབས། མི་ཤུགས་དང་ལམ་ལུགས་འཛུགས་སྐྲུན་ལ་ཤུགས་སྣོན་རྒྱབ་ནས་གཞིས་ཆགས་སྲ་བརྟན་གྱི་ལམ་ལུགས་ལ་ཕན་པ་སྒྲུབ་རྒྱུ་སོགས་ཀྱི་ཆེད་བོད་ཀྱི་ཐེབས་རྩས་གཞིས་ཆགས་སྲ་བརྟན་གྱི་ཁྱོན་ཡོངས་ཀྱི་ལས་གཞིར་རྒྱབ་སྐྱོར་བྱེད་རྒྱུར་ཤུགས་སྣོན་རྒྱག་གི་ཡོད།
བཙན་བྱོལ་བོད་མིའི་སྤྱི་ཚོགས་ནང་ཆེད་མཁས་མི་སྣ་མ་འདང་པའི་གནས་སྟངས་ཤུགས་ཆེ་བ་དང་། ལྷག་པར་དུ་འཕྲོད་བསྟེན་སྨན་བཅོས་དང་། ཆ་འཕྲིན་ལག་རྩལ། འཛུགས་སྐྲུན་འཆར་འགོད། དེ་བཞིན་ཆེད་མཁས་ཉམས་ཞིབ་ཐོག་གི་ཆེད་ལས་མི་སྣ་འདང་གི་མེད། སློབ་གྲྭ་ཆེན་མོའི་སློབ་ཡོན་མཐོ་བ་དང་། སློབ་ཡོན་ཐོབ་པའི་གོ་སྐབས་ཉུང་བ། བོད་རིགས་སློབ་ཕྲུག་རྣམས་རྒྱ་གར་ནང་གི་འགྲན་རྩོད་ཆེ་བའི་ཚད་ལྡན་གྱི་གཙུག་ལག་སློབ་གྲྭ་ཆེན་མོ་ཁག་ནང་སློབ་ཐོན་ལག་འཁྱེར་ཐོབ་ཐབས་མེད། དེར་བརྟེན་བོད་ཀྱི་ཐེབས་རྩས་སྲིད་སྐྱོང་སློབ་ཡོན་གྱི་འཆར་གཞི་བཟོས་ཏེ་སྤུས་ཚད་ལེགས་པའི་བོད་རིགས་སློབ་ཕྲུག་རྣམས་རྒྱ་གར་ནང་གི་སློབ་ཆེན་ལེགས་གྲས་སུ་སློབ་སྦྱོང་གིས་ལག་འཁྱེར་ཐོབ་ཐབས་བྱེད་ཀྱི་ཡོད། ང་ཚོའི་ཕུགས་ཀྱི་དམིགས་ཚད་ནི་བོད་ཀྱི་ཆེད་མཁས་མི་སྣ་གང་མང་གསོ་སྐྱོང་བྱས་ནས་བཙན་བྱོལ་བོད་མིའི་སྤྱི་ཚོགས་ཀྱི་དཔལ་འབྱོར་རང་ཁ་རང་གསོ་བྱེད་པའི་ནུས་པ་མཐོ་རུ་གཏོང་རྒྱུ་དེ་ཡིན།
བཙན་བྱོལ་བོད་མིའི་སྤྱི་ཚོགས་ཀྱི་དཔལ་འབྱོར་གནས་སྟངས་ཞན་པ་དང་། ཐོན་ཁུངས་དཀོན་པ་མ་ཟད། སྨན་བཅོས་འཕྲོད་བསྟེན་ཐོག་གི་བོད་མི་ཆེས་མཁས་པ་ཧ་ཅང་ཉུང་བའི་གནས་སྟངས་འོག བཙན་བྱོལ་བོད་མིའི་སྤྱི་ཚོགས་ཀྱི་སྨན་བཅོས་འགན་སྲུང་ཆུ་ཚད་རྗེས་ལུས་ཡིན་པ་དང་། ནད་ཡམས་སྔོན་འགོག་དང་། སྨན་བཅོས་འཕྲོད་སྲུང་གི་ཤེས་བྱ་མ་འདང་བའི་རྐྱེན་གྱིས་སྨན་བཅོས་ཞབས་ཞུ་དང་། འཐུང་ཆུ་དང་འཕྲོད་བསྟེན་སྒྲིག་ཆས་མཐུན་རྐྱེན་ཐོབ་རྒྱུའི་གོ་སྐབས་ཧ་ཅང་ཉུང་ཉུང་ཡིན། གོང་ཞུས་རྒྱུ་མཚན་རྣམས་ཕྱོགས་གཅིག་ཏུ་བསྡུས་ན། བཙན་བྱོལ་བོད་མིའི་སྤྱི་ཚོགས་སྤྱི་དང་། ལྷག་པར་དུ་ཐག་རིང་ཁུག་ཀྱོག་དུ་ཡོད་པའི་བོད་མི་བཙན་བྱོལ་བ་རྣམས་ཀྱི་ནད་ཡམས་སྔོན་འགོག་གི་ནུས་པ་ཧ་ཅང་སྐྱོ་པོ་ཡིན།
བཙན་བྱོལ་བོད་མིའི་འཕྲོད་བསྟེན་གྱི་ཆུ་ཚད་ལ་ཡར་རྒྱས་གཏོང་རྒྱུའི་ཆེད་བོད་ཀྱི་ཐེབས་རྩས་མ་དངུལ་བཏང་ནས་བོད་མིའི་སྒྲིག་འཛུགས་འཕྲོད་བསྟེན་ལས་ཁུངས་ཀྱི་མིའི་ཐོན་ཁུངས་ཀྱི་ནུས་པ་དང་། ཕྱི་ལ་འབྲེལ་བ་བྱེད་པའི་ནུས་པ་ཤུགས་ཆེ་རུ་གཏོང་རྒྱུའི་ཐད་ཤུགས་སྣོན་རྒྱག་གི་ཡོད། བཙན་བྱོལ་བོད་མིའི་སྤྱི་ཚོགས་ཀྱི་སྨན་བཅོས་འཕྲོད་བསྟེན་གྱི་དགོས་མཁོ་གཏན་འཁེལ་བྱུང་རྗེས། ང་ཚོ་བོད་ཀྱི་ཐེབས་རྩས་བོད་མིའི་སྒྲིག་འཛུགས་དང་། བོད་ཀྱི་གཞུང་འབྲེལ་མ་ཡིན་པའི་ཚོགས་པ་དང་མཉམ་ལས་བྱས་ནས་གློ་ནད་ཀྱི་ནད་གཞི་ཁྱབ་ཆེ་རུ་འགྲོ་བའི་ཉེན་ཁ་ཐག་གཅོད་བྱེད་ཐུབ་ཡོད་པ་དང་། དཔལ་འབྱོར་ཆ་རྐྱེན་ཞན་པའི་ས་ཁུལ་གྱི་བུད་མེད་མི་འབོར་གྱི་སྨན་བཅོས་འཕྲོད་བསྟེན་སྲུང་སྐྱོབ་ཀྱི་ཆུ་ཚད་མཐོ་རུ་བཏང་ཐུབ་པ། བཙན་བྱོལ་སྤྱི་ཚོགས་ཀྱི་འཕྲོད་བསྟེན་སློབ་གསོར་ཤུགས་སྣོན་ཐེབས་པ། དེའི་ཐོག་ནས་འཕྲོད་བསྟེན་གྱི་སྒྲིག་བཀོད་མཐུན་རྐྱེན་ཡར་རྒྱས་གཏོང་ཐུབ་པ་དང་། འཐུང་ཆུའི་བདེ་འཇགས་འགན་སྲུང་ཐུབ་པ་བྱུང་ཡོད།
བཙན་བྱོལ་བོད་མིའི་སྤྱི་ཚོགས་ཀྱི་ཉམས་ཐག་(བགྲེས་སོང་དང་། དབུལ་ཕོངས། དབང་པོ་སྐྱོན་ཅན་ཚུད།)པའི་འཚོ་བ་འགན་སྲུང་བྱེད་ཆེད། ང་ཚོས་རོགས་སྐྱོར་ལམ་ལུགས་དང་། འཚོ་གནས་ཀྱི་ཁོར་ཡུག་བཟང་པོ་ཞིག་སྐྲུན་དགོས་ཀྱི་ཡོད། དེང་སྐབས་བཙན་བྱོལ་བོད་མི་བརྒྱ་ཆ་ ༢༥ ཡི་འཚོ་བའི་གནས་སྟངས་སྔར་བཞིན་ཞན་པོ་ཡིན། དར་མ་རྣམས་གཞིས་ཆགས་ནང་མ་བསྡད་པར་ཕྱི་ལ་བསྐྱོད་ནས་ལས་ཀ་ཡག་ཙམ་ཐོབ་ཐབས་བྱེད་པ་དང་། ཁྱིམ་ཚང་ཆུང་གྲས་ཀྱི་གྲངས་འབོར་རིམ་བཞིན་འཕར་འགྲོ་གི་ཡོད། དེ་མིན། རྗེས་ལུས་ཀྱི་དཔལ་འབྱོར་ཆུ་ཚད་དང་། སྨན་བཅོས་མཐུན་རྐྱེན། དེ་བཞིན་འགྲོ་ལམ་གྱི་ཆ་རྐྱེན་སོགས་སྟབས་བདེ་མེད་པའི་རྒྱུ་མཚན་སྣ་ཚོགས་ལ་བརྟེན་ནས་གཞིས་ཆགས་ནང་གི་ཉམས་ཐག་པ་རྣམས་ལ་དགོས་ངེས་ཀྱི་རྒྱབ་སྐྱོར་དང་། སྨན་བཅོས་ཀྱི་རོགས་རམ་ཐོབ་རྒྱུ་ཁག་པོ་ཆགས་ཡོད།
བོད་ཀྱི་ཐེབས་རྩས་རྒྱ་གར་དང་བལ་ཡུལ་ནང་གི་རྒས་གསོ་ཁང་དང་། དབང་པོ་སྐྱོན་ཅན་བསྟི་གནས་ཁང་ཁག་ལ་རོགས་རམ་བྱེད་ཀྱི་ཡོད། དཔེར་ན། སྤྱིར་བཏང་གི་འགྲོ་སོང་རྩིས་འགྲོ་གཏོང་རྒྱུ་དང་། སྡོད་ཁང་གི་སྒྲིག་ཆས་མཐུན་རྐྱེན་གསར་བཅོས་བྱེད་རྒྱུ། ལས་འཆར་ལ་རོགས་རམ་བྱེད་རྒྱུ་བཅས་ཚུད་ཡོད། ང་ཚོས་ཉམས་ཐག་པ་རྣམས་ལ་རོགས་རམ་བྱེད་བཞིན་པར་མུ་མཐུད་ཤུགས་སྣོན་རྒྱབ་པ་ཕུད། ད་དུང་འཕྲོད་བསྟེན་ལུས་གསོ་དང་། ལམ་ལུགས་རྣམས་དེང་རབས་ཆེད་ལས་ཀྱི་ཁྱད་ཆོས་ལྡན་པ་ཞིག་ཏུ་བཟོ་ཐབས་བྱེད་དགོས་ཀྱི་ཡོད།
Click here for form (in pdf format) to mail with your check or money order.


c: text/html

text:
|
གཅིག དཔལ་དུས་ཀྱི་འཁོར་ལོའི་བསྟན་པ་དར་ཚུལ།
དེ་ཡང་བདག་གཅག་གི་སྟོན་པ་ཐུགས་རྗེ་ཅན་དེ་ཉིད་དགུང་ལོ་སོ་དྲུག་པའི་ས་ག་ཟླ་བའི་ཚེས་བཅོ་ལྔ་ལ་གནས་མཆོག་རྡོ་རྗེ་གདན་དུ་བྱང་ཆུབ་ཏུ་མངོན་པར་རྫོགས་པའི་ཕྱི་ལོའི་ནག་པ་ཟླ་བའི་ཉ་ལ། རྒྱ་གར་ལྷོ་ཕྱོགས་དཔལ་གྱི་རི་དང་ཉེ་ཁུལ་དུ་ཡོད་པའི་དཔལ་ལྡན་འབྲས་དཀར་སྤུངས་པའི་མཆོད་རྟེན་གྱི་བུམ་པའི་ནང་དུ། བྱང་ཤམ་བྷ་ལའི་ཆོས་རྒྱལ་ཟླ་བ་བཟང་པོས་སེམས་ཅན་ཐམས་ཅད་ཀྱིས་འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་འགྲུབ་པའི་དོན་དུ་ཞུས་པ་བཞིན། ཆོས་རྒྱལ་ཟླ་བ་བཟང་པོས་གཙོ་བྱས་པའི་ཤམ་བྷ་ལའི་སྐལ་ལྡན་གྱི་གདུལ་བྱ་རྣམས་ལ་སྟོན་པ་སངས་རྒྱས་ཀྱིས་ཐོག་མར་དུས་འཁོར་རྩ་རྒྱུད་གསུངས།
དེའི་རྗེས་སུ་བྱང་ཤམ་བྷ་ལའི་རྒྱལ་བོ་རིགས་ལྡན་རྒྱལ་དཀས་རྒྱལ་སྲིད་སྐྱོང་བའི་སྐབས་སུ། རྒྱ་གར་འཕགས་པའི་ཡུལ་གྱི་མཁས་པ་དུས་ཞབས་པ་ཆེན་པོ་འཇམ་པའི་རྡོ་རྗེ་ཞེས་མདོ་སྔགས་ཀུན་ལ་མཁས་པ་ཞིག་བྱོན་པ་དེ་རྒྱ་གར་ནས་བྱང་གི་ཕྱོགས་སུ་ཕེབས་ཏེ། མཐར་བྱང་ཤམ་བྷ་ལར་བྱོན་ནས་རིགས་ལྡན་དངོས་དང་མཇལ་ནས་བླ་མར་བསྟེན་ཏེ། དཔལ་དུས་ཀྱི་འཁོར་ལོས་གཙོས་པའི་རྒྱུད་སྡེ་མང་པོ་གསན་པ་དང་། འགའ་ཞིག་ཐུགས་ངོར་བཞེས། འགའ་ཞིག་གླེགས་བམ་དུ་བྲིས་ཏེ་རྒྱ་གར་དུ་གདན་དྲངས་པ་ནས་དཔལ་དུས་ཀྱི་འཁོར་ལོའི་རྒྱུད་རྒྱ་གར་འཕགས་པའི་ཡུལ་དུ་དར་བའོ།།
དེ་ནས་ཁ་ཆེ་པཎ་ཆེན་ཟླ་མགོན་གྱིས་དུས་འཁོར་བསྡུས་རྒྱུད་དང་འགྲེལ་ཆེན་གཉིས་བསྣམས་ནས་བོད་དུ་བྱོན་པ་ན། འབྲོག་ལོ་ཙཱ་བ་ཤེས་རབ་གྲགས་ཀྱིས་ཞུས་ཤིང་བསྡུས་རྒྱུད་དང་འགྲེལ་བ་བོད་སྐད་དུ་བསྒྱུར་བ་ནི་བོད་གངས་ཅན་དུ་དུས་འཁོར་གྱི་དབང་རྒྱུད་གདམས་ངག་ཞུས་པ་ཐོག་མ་ཡིན་ཞིང་། དེ་ནས་རིམ་བཞིན་ལྷ་རྗེ་སྒོམ་པ་དཀོན་མཆོག་བསྲུང་དང་ཀུན་མཁྱེན་ཆོས་སྐུ་འོད་ཟེར། བླ་མ་རྒ་ལོ་སོགས་བརྒྱུད་ནས་དར་ལ། དུས་རབས་བཅུ་བཞི་བ་སྟེ་བུ་སྟོན་ཐམས་ཅད་མཁྱེན་པའི་རིང་དར་ཁྱབ་ཆེར་བྱུང་སྟེ། འཇམ་མགོན་བླ་མ་ཙོང་ཁ་པ་ཆེན་པོས་བུ་སྟོན་གྱི་དངོས་སློབ་མཁས་གྲུབ་ཁྱུང་བོ་ལྷའི་རྣལ་འབྱོར་ནས་དབང་རྒྱུན་དང༌། བདེ་ཆེན་དཔལ་བ་ནས་རྒྱུད་འགྲེལ་གྱི་བཤད་པ་དང་ཕྱག་ལེན་གྱི་མཛུབ་ཁྲིད། སྦྱོར་དྲུག་གི་ཉམས་ཁྲིད་སོགས་ཡོངས་སུ་རྫོགས་པར་ཞུས་པ་དང་འབྲེལ་སྲས་ཀྱི་ཐུ་བོ་མཁས་གྲུབ་ཐམས་ཅད་མཁྱེན་པ་སོགས་ལ་སྨིན་བྱེད་ཀྱི་དབང་དང༌། གྲོལ་བྱེད་ཁྲིད་ཀྱི་རིམ་པ་ལྷག་མེད་དུ་གནང་སྟེ་རྩ་རྒྱུད་འགྲེལ་བཤད་དང་བཅས་པ་དར་འཕེལ་དང་། རིམ་བཞིན་པཎ་ཆེན་བློ་བཟང་ཆོས་རྒྱན་དང་རྒྱལ་མཆོག་ལྔ་བ་ཆེན་པོ། པཎ་ཆེན་དཔལ་ལྡན་ཡེ་ཤེས། རྒྱལ་དབང་བསྐལ་བཟང་རྒྱ་མཚོ། དགའ་ལྡན་ཁྲི་རིམ་བྱོན་སོགས་བརྒྱུད་ནས་དགེ་ལྡན་པའི་ནང་དར་རྒྱས་བླ་ན་མེད་པ་བྱུང་།
མདོ་སྨད་རྗེ་སྐུ་འབུམ་བྱམས་པ་གླིང་དུ་རབ་བྱུང་བཅུ་བཞི་བའི་མེ་གླང་ཕྱི་ལོ1817ལོར་སྐུ་འབུམ་ཁྲི་ཆེན་ཞེ་བཞི་བ་ཞྭ་སེར་བསྟན་པའི་སྒྲོན་མེ་སྐྱབས་རྗེ་ཤིང་བཟའ་པཎྚི་ཏ་བློ་བཟང་དར་རྒྱས་རྒྱ་མཚོ་མཆོག་གིས་ཐུགས་བཀོད་གནང་པ་ལྟར། ཐུགས་ཀྱི་སྲས་གཅིག་པུ་ཆེ་ཤོས་ངག་དབང་བཤད་སྒྲུབ་བསྟན་པའི་ཉི་མས་དུས་འཁོར་གྲྭ་ཚང་རིགས་ལྡན་བློ་གསལ་གླིང་གསར་དུ་བཙུགས་ཏེ། རྡུལ་ཚོན་ལ་བརྟེན་པའི་དཔལ་དུས་ཀྱི་འཁོར་ལོའི་སྒྲུབ་མཆོད་གསར་འཛུགས་དང་། དུས་འཁོར་རྩ་འགྲེལ་བློར་འཛིན་དང་བསྡུས་རྒྱུད་འགྲེལ་ཆེན་དྲི་མེད་འོད་དང་པཎ་ཆེན་བློ་བཟང་ཆོས་རྒྱན་གྱི་དུས་འཁོར་འགྲེལ་ཆེན་གྱི་བསྡུས་དོན་དེ་ཉིད་སྣང་བ་སོགས་ཕྱི་ནང་གཞན་གསུམ་དུས་ཀྱི་འཁོར་ལོའི་འཆད་ཉན་གྱི་སྲོལ་བཙུགས། ཕྱིས་སུ་སྐྱབས་རྗེ་ཨ་ཀྱཱ་རིན་པོ་ཆེ་སྐུ་ཕྲེང་བདུན་པ་བློ་བཟང་བསྟན་པའི་རྒྱལ་མཚན་དཔལ་བཟང་བོ་གཙོས་ཡོངས་འཛིན་རྒྱ་ཡག་ཚང་སོགས་ཀྱིས་རྗེ་བཙུན་བླ་མ་དམ་པ་ཁོང་ཨ་ལགས་བླ་ཁོ་རིན་པོ་ཆེ་འཇིགས་མེད་འཕྲིན་ལས་རྒྱ་མཚོ་དཔལ་བཟང་པོའི་ཕྱག་རྒྱུན་བཞིན་རྗེ་གསེར་སྡོང་ཆེན་མོའི་ནང་དུ་དཔལ་དུས་ཀྱི་འཁོར་ལོའི་དཀྱིལ་འཁོར་ལ་བརྟེན་པའི་སྒྲུབ་མཆོད་བཙུགས་པར་བརྟེན། མདོ་སྨད་སྐུ་འབུམ་བྱམས་པ་གླིང་དུ་དཔལ་དུས་ཀྱི་འཁོར་ལོའི་འཆད་ཉན་སྔར་ལས་དར་ཞིང་རྒྱས། འདིར་སྐུ་འབུམ་དུ་དར་བའི་དུས་འཁོར་སྒྲུབ་མཆོད་ཆེན་མོ་གཉིས་ལས་ཕྱི་མའི་དར་རིམ་དང་ཆོ་ག་ཚམས་སྦྱོར་བར་བྱའོ།
གཉིས། སྐུ་འབུམ་བྱམས་པ་གླིང་དུ་དཔལ་དུས་ཀྱི་འཁོར་ལོའི་སྒྲུབ་མཆོད་བཙུགས་ཚུལ།
མདོ་སྨད་རྗེ་སྐུ་འབུམ་བྱམས་པ་གླིང་གི་གསུམ་པའི་སྒྲུབ་མཆོད་ཆེན་མོའམ་བཅོམ་ལྡན་འདས་དཔལ་དུས་ཀྱི་འཁོར་ལོའི་རྡུལ་ཚོན་ལ་བརྟེན་པའི་དཀྱིལ་འཁོར་སྒྲུབ་མཆོད་ནི། དེ་ཡང་བོད་རབ་རྒྱལ་ཤིང་ཕག་སྟེ་ཕྱི་ལོ1935ལོར་སྣང་བ་མཐའ་ཡས་གསུམ་ལྡན་རྡོ་རྗེ་འཛིན་པའི་རྣམ་པར་རོལ་བ་དང་པོའི་སངས་རྒྱས7པཎ་ཆེན་བློ་བཟང་ཆོས་ཀྱི་ཉི་མ་དགེ་ལེགས་རྣམ་རྒྱལ་དཔལ་བཟང་པོ་ཉིད་གདན་ས་ཆེན་པོ་སྐུ་འབུམ་བྱམས་པ་གླིང་འདི་ཉིད་ལ་དགྱེས་བཞིན་ཞབས་ཟུང་བཀྲ་ཤིས་གསེར་གྱི་འཁོར་ལོ་མངོན་པར་བཀོད་དེ། གདན་སའི་མཁན་སློབ་དགེ་འདུན་དང་བཅས་པ་སོགས་གདུལ་བྱ་ཁྲི་ཕྲག་དུ་མར་དཔལ་དུས་ཀྱི་འཁོར་ལོའི་རྡུལ་ཚོན་ལ་བརྟེན་ནས་སློབ་མ་སྟ་གོན་དང་། བྱིས་པ་ལྟར་འཇུག་པའི་དབང་བདུན། དབང་གོང་མ་གོང་ཆེན་བརྒྱད། རྡོ་རྗེ་སློབ་དཔོན་ཆེན་པོའི་དབང་བཅས་དགྱེས་བཞིན་བསྩལ་ཏེ། དང་པོའི་སངས་རྒྱས་དུས་ཀྱི་འཁོར་ལོའི་འཆད་ཉན་བཤད་སྒྲུབ་ཡུན་རིང་དུ་གནས་པའི་ཐབས་ལ་འབད་དགོས་པའི་བཀའ་ལུང་གསེར་གྱི་མེ་ཏོག་སྤྱི་བོར་སྩལ་བ་བཞིན། ས་སྟག་ཕྱི་ལོ1938ལོར་སྐྱབས་རྗེ་བཀའ་དྲིན་མཚུངས་མེད་ཨ་ཀྱཱ་བློ་བཟང་བསྟན་པའི་རྒྱལ་མཚན་དཔལ་བཟང་བོ་མཆོག་དང་། གསེར་ཏོག་ནོ་ནོམ་ཧན་བློ་བཟང་འཇམ་དཔལ་བསྟན་འཛིན་རྒྱ་མཚོ། ཡོངས་འཛིན་རྒྱ་ཡག་བློ་བཟང་བསྟན་པའི་རྒྱལ་མཚན་རྣམ་པ་གསུམ་གྱིས་བླ་བྲང་བཀྲ་ཤིས་འཁྱིལ་དུ་རྗེ་བཙུན་བླ་མ་དམ་པ་ཁོང་ཨ་ལགས་བླ་ཁོ་རིན་པོ་ཆེ་འཇིགས་མེད་འཕྲིན་ལས་རྒྱ་མཚོ་དཔལ་བཟང་པོའི་མདུན་ནས། མཁས་གྲུབ་ཐམས་ཅད་མཁྱེན་པའི་དཀྱིལ་ཆོག་དགོངས་པ་རབ་གསལ་གྱི་སྟེང་ནས་དཔལ་དུས་ཀྱི་འཁོར་ལོའི་བདག་ཉིད་འཇུག་ཅིང་དབང་ལེན་ཚུལ་སོགས་ཀྱི་ཕྱག་ལེན་ཞིབ་ཁྲིད་གསན་ཞིང་། དེའི་རྗེས་ཆུ་རྟ་ཕྱི་ལོ1942ལོའི་ནང་གདན་ས་རང་གི་ཆོས་སྲིད་ཀྱི་ལེགས་ཚོགས་འཕེལ་བ་སོགས་བསྟན་འགྲོའི་སྤྱི་སྒོས་སུ་ཕན་ཕྱིར་བཙན་ཁང་ཆེན་མོའི་མདུན་དུ་དཔལ་ལྡན་འབྲས་སྤུངས་མཆོད་རྟེན་གསར་བཞེངས་དང་། འདོན་རྟ་དབྱངས་གསུམ་དང་ཐིག་རྡུལ་ཚོན་སོགས་ལ་ཡུན་རིང་བཤར་སྦྱང་དང་གོམས་འདྲིས་མཛད་རྗེས། རྡུལ་ཚོན་ལ་བརྟེན་པའི་དཔལ་དུས་ཀྱི་འཁོར་ལོའི་སྒྲུབ་མཆོད་ཆེན་མོ། བདག་མདུན་བུམ་གསུམ་བདག་འཇུག་དང་བཅས་པ་ཆ་ཚང་བ། འདོན་རྟ་དབྱངས་དང་བཅས་པ་ཡོངས་སུ་རྫོགས་པ་འདི་ཉིད་གསར་འཛུགས་གནང་སྟེ། ལོ་རེའི་ཟླ་གསུམ་པའི་ནང་རྗེ་གསེར་སྡོང་ཆེན་མོའི་ནང་ཚོགས་པའི་སྲོལ་བྱུང་བའོ།།
དེ་ནས་བཟུང་སྐུ་འབུམ་དགོན་གཞུང་དང་སྒར་བ་མང་པོས་མཐུན་རྐྱེན་སྦྱར་ཏེ་དཔལ་དུས་ཀྱི་འཁོར་ལོའི་སྒྲུབ་མཆོད་ཆེན་མོ་བར་མ་ཆད་པར་ཚོགས་ལ། ང་བརྒྱད་དང་རིག་གསར་གྱི་གོད་ཆག་གིས་བོད་ཡུལ་སྤྱི་དང་འདྲ་བར་ཆོས་སྡེ་གང་ལ་ཉམས་ཆག་བྱུང་བ་དང་བསྟུན། དུས་འཁོར་གྱི་སྒྲུབ་མཆོད་འདི་ཡང་ལོ་ངོ་མང་པོའི་རིང་ཚོགས་མ་ཐུབ་པར་གྱུར། ཆོས་སྒོ་ཕྱེས་རྗེས་སྐྱབས་རྗེ་ཡོངས་འཛིན་རྒྱ་ཡག་རིན་པོ་ཆེ་དང་སྐྱབས་རྗེ་དགེ་ཀྱཱ་རིན་པོ་ཆེ། སྐྱབས་རྗེ་ཨ་ཀྱཱ་རིན་པོ་ཆེ་སོགས་དམ་པ་དུ་མའི་ཐུགས་རྗེའི་བཀའ་དྲིན་ལ་བརྟེན་ནས་སླར་ཡང་དཔལ་དུས་ཀྱི་འཁོར་ལོའི་སྒྲུབ་མཆོད་འདི་ཉིད་ཉམས་གསོས་བགྱིས་ཏེ་སྔར་གྱི་ཕྱག་སྲོལ་ཇི་ལྟ་བ་བཞིན་བཙུགས།
གསུམ། དཔལ་དུས་ཀྱི་འཁོར་ལོའི་སྒྲུབ་མཆོད་ཀྱི་ཆོ་ག
སྐུ་འབུམ་བྱམས་པ་གླིང་གི་དཔལ་དུས་ཀྱི་འཁོར་ལོའི་རྡུལ་ཚོན་ལ་བརྟེན་པའི་དཀྱིལ་འཁོར་སྒྲུབ་མཆོད་ཀྱི་ཆོ་གའི་རིམ་པ་ནི། ལོ་རེའི་ཧོར་ཟླ་གཉིས་པའི་ཚེས་བཅོ་ལྔའི་ཉིན་དཔལ་དུས་ཀྱི་འཁོར་ལོའི་རྡོ་རྗེ་སློབ་དཔོན་དང་དབུ་མཛད། ས་ཆོག་པ་རྣམས་འཚོགས་ཏེ་དུས་འཁོར་གྱི་འདོན་རྟ་དབྱངས་གསུམ་དང་ཐིག་རྡུལ་ཚོན་སོགས་ཉིན་དུ་མར་གཤར་སྦྱང་གང་ལེགས་གནང་རྗེས། ཚེས་ཉེར་གསུམ་ཉིན་ནས་དཀྱིལ་འཁོར་གྱི་རྡུལ་ཚོན་བསྲེས་བ་དང་དུལ་བ། འཕུར་བ་སོགས་སྔོན་མའི་ཕྱག་སྲོལ་བཞིན་གྲ་སྒྲིག་གང་ལེགས་གནང་བར་བྱེད།
གསུམ་པའི་ཚེས་གཉིས་ཉིན་གྱི་ཞོགས་པར་ས་ཆོག་པ་རྣམས་རྗེ་གསེར་སྡོང་ཆེན་མོའི་ནང་འཚོགས་ཏེ། དཔལ་དུས་ཀྱི་འཁོར་ལོའི་སྒྲུབ་མཆོད་ཀྱི་ཆོ་གའི་གཙོ་གཏོར་དང་རྡོ་རྗེ་ཤུགས་ཀྱི་གཏོར་མ། སྲུང་མ་སྡེ་དྲུག་གི་གཏོར་མ། བུམ་གཏོར་དང་ཕུར་གཏོར་ལེགས་པར་བཞེངས་རྗེས། མཆོད་པ་མ་ཚང་བ་མེད་པ་བཀོད་ལེགས་ཤིང་གྲལ་དག་པར་བཤམས།
ཚེས་གསུམ་ནི་དུས་འཁོར་གྱི་ས་ཆོག་གི་ཉིན་ཡིན་པས་ཞོགས་པར་སྔ་མོར་འཚོགས། རྡོ་རྗེ་སློབ་དཔོན་དཀྱིལ་འཁོར་ལ་ཕྱོགས་ཏེ་བཞུགས་པའི་གཡས་གཡོན་དུ་ས་ཆོག་པ་རྣམས་གྲལ་བྱས་ནས་འཁོད་དེ། ས་ཆོག་གི་དངོས་གཞིའི་རིམ་པ་འགོ་བཟུང་ནས་ཆོ་ག་རྒྱས་པ་དང་བཅས་ཉིན་དང་པོའི་བྱ་བ་འགྲུབ་པར་བྱེད།
ཚེས་བཞིའི་ཉིན་ཅུང་སྔར་བར་འཚོགས། རྡོ་རྗེ་སློབ་དཔོན་དང་ས་ཆོག་པ་རྣམས་རང་གྲལ་དུ་བཞུགས་ཏེ། དུས་འཁོར་གྱི་མདུན་བསྐྱེད་ཀྱི་ཆོ་ག་གཙོར་བཟུང་སྟེ་ལེགས་པར་གསུངས་རྗེས། ཕྱི་དྲོ་ནས་དཀྱིལ་འཁོར་གྱི་རྡུལ་ཚོན་བཞེངས་རྒྱུ་འགོ་བཟུང་སྟེ་བདེ་ཆེན་འཁོར་ལོ་ཡོངས་སུ་འགྲུབ་པར་བྱེད་ལ། དེ་ནས་བཟུང་ཚེས་བཅུ་གསུམ་བར་དུ་སྔ་དྲོ་མདུན་བསྐྱེད་ཀྱི་ཆོ་ག་དང་ཕྱི་དྲོ་རྡུལ་ཚོན་བཞེངས་ཏེ་དཀྱིལ་འཁོར་ཡོངས་སུ་རྫོགས་པ་འགྲུབ་པར་བྱེད་པའོ། །
དེ་ནས་ཚེས་བཅུ་བཞིའི་ཕྱི་དྲོ་སྒྲུབ་མཆོད་ཀྱི་དངོས་གཞིའི་ཆོ་གའི་ཡར་ཚོགས་སམ་གྲལ་འཛིན་དུ་འཚོགས། རྣམ་དག་གངས་རི་མ་སོགས་གསུངས་རྗེས་གྲོལ། ཚེས་བཅོ་ལྔའི་ཉིན་ནས་སྔ་བར་འཚོགས་ཏེ་དཔལ་དུས་ཀྱི་འཁོར་ལོའི་བདག་མདུན་བུམ་གསུམ། བདག་འཇུག་དང་བཅས་པ་རྒྱས་པའི་སྒོ་ནས་ཚེས་ཉེར་གཅིག་བར་དུ་གསུངས། ཉེར་གཅིག་ཉིན་ས་ཆོག་པ་རྣམས་ཀྱིས་ཚོགས་ཆེན་འདུ་ཁང་གི་ལྷས་སུ་དཔལ་དུས་ཀྱི་འཁོར་ལོའི་སྦྱིན་སྲེག་གི་ཐབས་བཞེངས་ནས་འགྲུབ་པར་བྱེད།
ཚེས་ཉེར་གཉིས་ཉིན་གྱི་སྔར་མོར་དཔལ་དུས་ཀྱི་འཁོར་ལོའི་སྐུ་གསུང་ཐུགས་གསུམ་ལས་ཐུགས་བསྐྱེད་ཀྱི་ཆོ་ག་རྒྱས་པར་གསུངས་ཚར་རྗེས། ཚོགས་ཆེན་དགེ་བསྐོས་སོགས་ཕེབས་ཏེ་སྙན་བསྐུལ་གནང་བར་བྱེད། དེ་ནས་སློབ་དཔོན་དང་ས་ཆོག་པ་རྣམས་ཚོགས་ཆེན་འདུ་ཁང་ཆེན་མོའི་ལྷས་སྐོར་དུ་སྦྱིན་སྲེག་གི་ཐབ་བཞེངས་ཡོད་སར་ཕེབས་ཏེ། སྦྱིན་སྲེག་གི་ཆོ་ག་རྒྱས་པར་གསུངས་རྗེས་གསེར་སྡོང་ཆེན་མོའི་ནང་དཀྱིལ་འཁོར་གྱི་ལྷའི་ཚོགས་ཐམས་ཅད་ལ་ཚོགས་རྒྱས་པར་བཤམས་ལ། དེ་ནས་རྡུལ་ཚོན་གྱི་དཀྱིལ་འཁོར་ཆེན་མོ་གཤེགས་པར་བྱེད།
ཚེས་ཉེར་གསུམ་ཉིན་གྱི་ཞོགས་པར་བླ་མ་མཆོད་པ་གསུངས་ཚར་རྗེས། རྡོ་རྗེ་སློབ་དཔོན་གྱིས་ཆོས་གོས་སྣམ་སྦྱར་མནབས་ཏེ་བུམ་པ་རྟེན་ཁེབས་དང་བཅས་པ་བཏེགས་ནས་ས་ཆོག་པ་རྣམས་དང་བཅས་བདུད་རྩི་ཆབ་བྲན་སྟེ་ཀླུ་ཆོག་ལ་ཡར་ནང་དུང་ཆུའི་ཁར་ཕེབས། ཀླུ་ཆོག་གསུངས་རྗེས་རྡུལ་ཚོན་རྡོ་རྗེ་སློབ་དཔོན་གྱིས་དུང་ཆུར་གཤེགས་པར་བྱེད། དུང་ཆུ་ལས་ཆུ་ཅུང་ཙམ་བུམ་པར་བསྣམས་ཏེ་ཕྱིར་གསེར་སྡོང་ཆེན་མོར་ཕེབས་རྗེས། སྨོན་ལམ་ཤིས་བརྗོད་ཀྱིས་མཐའ་བརྒྱན་ནས་དཔལ་དང་པོའི་སངས་རྒྱས་དུས་ཀྱི་འཁོར་ལོའི་རྡུལ་ཚོན་ལ་བརྟེན་པའི་ཆོ་ག་དཔལ་ལྡན་བླ་མ་དམ་པའི་ཕྱག་རྗེས་བཞིན་ཡོངས་སུ་རྫོགས་པའོ། །སྒྲུབ་མཆོད་འདིའི་ཆོ་གའི་རིམ་པ་རྒྱས་པ་སྐྱབས་རྗེ་ཨ་ཀྱཱ་རིན་པོ་ཆེ་བསྟན་པའི་རྒྱལ་མཚན་མཆོག་གིས་མཛད་པའི༼བཅོམ་ལྡན་འདས་དཔལ་དུས་ཀྱི་འཁོར་ལོའི་རྡུལ་ཚོན་ལ་བརྟེན་པའི་དཀྱིལ་འཁོར་སྒྲུབ་མཆོད་ཆ་ལག་དང་བཅས་པའི་ཕྱག་ལེན་གསལ་བར་བཀོད་པ་དྭངས་ཤེལ་མེ་ལོང་༽ཞེས་པར་གསལ་བས་དེ་རུ་གཟིགས་པར་ཞུ།
བཞི་བ། དཔལ་དུས་ཀྱི་འཁོར་ལོའི་ནང་དོན་དང་ཕན་ཡོན།
དུས་འཁོར་ཀྱི་ནང་དོན་ནི། ཕྱི་ནང་གཞན་གསུམ་དུས་ཀྱི་འཁོར་ལོ་ཡི། །ཞེས་གསུངས་པ་ལྟར། དུས་འཁོར་ལ་ཕྱི་དུས་ཀྱི་འཁོར་ལོ་དང༌། ནང་དུས་ཀྱི་འཁོར་ལོ། གཞན་དུས་ཀྱི་འཁོར་ལོ་བཅས་གསུམ་ཡོད་ལ། དེ་ཡང་ཕྱི་དུས་ཀྱི་འཁོར་ལོ་ནི། ཟླ་བ་བཅུ་གཉིས་དང་ཞག་མ་སུམ་བརྒྱ་དྲུག་ཅུ་སོགས་ནི་དུས་དང༌། ལོ་འཁོར་གཅིག་ལ་དེ་དག་འཁོར་བས་དུས་འཁོར་ཞེས་བརྗོད་པ་དང༌། དེས་མཚོན་ནས་ཉི་ཟླ་རྒྱུ་སྐར་གྱི་འཁོར་ཚུལ་ཡང་དེའི་ནང་དུ་འདུས་ཡོད། ནང་དུས་ཀྱི་འཁོར་ལོ་ནི་མིའི་ལུས་ཀྱི་རྩ་རླུང་ཐིག་ལེ་ཁམས་ལ་སོགས་པ་ཉིན་ཞག་གཅིག་ལ་དེ་དག་འཁོར་བས་ནང་དུས་ཀྱི་འཁོར་ལོ་ཞེས་བརྗོད། གཞན་དུས་ཀྱི་འཁོར་ལོ་ནི་གཞལ་ཡས་ཁང་དང་ཡི་དམ་གྱི་ལྷ་ལ་སོགས་པ་ཟུང་དུ་འབྲེལ་ནས་གསང་སྔགས་ཀྱི་ལྷ་སྒོམ་ཚུལ་ལ་བཤད་པ་ཞིག་ཡིན། ཡང་ན། ཕྱི་འཇིག་རྟེན་ཁམས་ཀྱི་ཉི་ཟླ་རྒྱུ་སྐར་སོགས་ཀྱི་འཁོར་ཚུལ་རྣམས་ནང་དུ་མིའི་ལུས་ཀྱི་འབྱུང་བ་ལྔ་དང་རྩ་རླུང་ཐིག་ལེ་བཅས་ཀྱི་ཆགས་ཚུལ་ངེས་ཅན་ཡོད་པ་དང་ཟུང་འབྲེལ་བྱས་ནས་གསང་སྔགས་ཀྱི་ལམ་སྒོམ་ཚུལ་བཤད་པ་ཡིན།
དེ་ལྟར་དཔལ་དང་པོའི་སངས་རྒྱས་དུས་ཀྱི་འཁོར་ལོའི་དཀྱིལ་འཁོར་ལ་བརྟེན་ནས་བདག་ཉིད་འཇུག་ཅིང་ཉམས་སུ་བླངས་པ་ལས། ལམ་བསྐྱེད་རྫོགས་ཡན་ལག་དང་བཅས་པ་ལ་དབང་བ་དང་། ཐིག་ལེ་རིགས་བཞིའི་སྟེང་གི་མ་དག་པའི་སྒྲིབ་པ་བཞི་སྦྱངས་ནས་རྡོ་རྗེ་བཞི་འགྲུབ་པའི་ནུས་པ་ཁྱད་པར་ཅན་འཇོག་ལ། ལྷག་པའི་ལྷ་ཡི་མཚན་མའི་མཐུས་གནས་སྐབས་བར་ཆད་ཞི་ཞིང་། ཆོས་མཐུན་གྱི་བསམ་པ་ཡིད་བཞིན་དུ་འགྲུབ་པ། འཛམ་གླིང་ཡངས་པའི་ཁྱོན་ལ་ནད་མུག་འཁྲུག་རྩོད་སོགས་ཞི་ནས་ཞི་བདེའི་དཔལ་ལ་ལོངས་སུ་སྤྱོད་པ་དང་། མཐར་ཐུག་ཕྱི་མར་རིག་འཛིན་གྱི་གནས་ཤམ་བྷ་ལའི་ཞིང་མཆོག་ཏུ་སྐྱེ་བའམ་རིགས་ལྡན་ཉེར་ལྔ་བ་དྲག་པོ་འཁོར་ལོ་ཅན་གྱིས་ཀླ་ཀློ་རྨག་མེད་དུ་བཅོམ་པའི་མཐར། སླར་ཡང་སྔགས་ཀྱི་བསྟན་པ་ཉི་མ་ལྟར་གསལ་བར་མཛད་པའི་དུས་དེར་སྐྱེས་ནས་རིགས་ལྡན་དངོས་ལས། དཔལ་དུས་ཀྱི་འཁོར་ལོའི་དབང་ལུང་མན་ངག་དང་བཅས་པའི་གསུང་གི་བདུད་རྩི་དངོས་མྱོང་བ་ལ་བརྟེན་ནས། དཔལ་དང་པོའི་སངས་རྒྱས་ཀྱི་གོ་འཕང་མངོན་དུ་བྱེད་པ་སོགས་གནས་སྐབས་དང་མཐར་ཐུག་གི་ཕན་ཡོན་བསམ་གྱིས་མི་ཁྱབ་པའོ།།
བོད་རབ་རྒྱན་མེ་སྤྲེལ་ཏེ་ཕྱི་ལོ2018ལོའི་ཧོར་ཟླ3པའི་ཚེས15ཉིན། ཁྲི་སྐལ་བཟང་བརྩོན་འགྲུས་སུ་འབོད་པས་ཡུལ་གངས་ལྗོངས་ཀྱི་ལུམྦིའི་དགའ་ཚལ་སྐུ་འབུམ་བྱམས་པ་གླིང་ནས་མཚམས་སྦྱར་བའོ།། ཁ་དྲོ།
ཞེས་རོང་ཆེན་ལྷ་རྒྱལ་དཔལ་གྱིས་ཀྲུང་གོ་བོད་ཀྱི་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-10-17 06:23 , Processed in 0.283498 second(s), 21 queries .

robotstxt: allowed

filter: keep


text:
སྐབས་བཅུ་བའི་ཁམས་པའི་སྒྱུ་རྩལ་དུས་ཆེན་ད་ལོའི་ཟླ9པའི་ཚེས12ཉིན་ནས་ཚེས15ཉིན་བར་ཡུན་ནན་ཞིང་ཆེན་སེམས་ཀྱི་ཉི་ཟླ་གྲོང་ཁྱེར་ནས་སྤེལ་རྒྱུ་ཡིན་པ་དང་། “མཛེས་སྡུག་ལྡན་པའི་བདེ་ཆེན་དང་འཕྲད་ནས། མཉམ་ལས་འཕེལ་རྒྱས་གཏིང་ཟབ་ཏུ་བཏང་བ་དང་།ལག་གདང་སྦྲེལ་ནས་ཞི་མཐུན་མཉམ་གཏོད་བྱེད་པ”ཞེས་པ་བྱ་འགུལ་གྱི་བརྗོད་གཞི་བྱ་རྒྱུ་རེད། ཐེངས་འདིའི་མུ་འབྲེལ་བྱ་འགུལ་དེ2018ལོའི་ལོ་ཡོངས་སུ་ཁྱབ་པ་དང་།མིག་སྔར་གྲ་སྒྲིག་ལས་དོན་ཁག་གོ་རིམ་ལྡན་པའི་ངང་སྤེལ་བཞིན་ཡོད།
བདེ་ཆེན་ཁུལ་གྱིས་གཏན་འབེབས་བྱས་པའི《སྐབས་བཅུ་བའི་ཁམས་པའི་སྒྱུ་རྩལ་དུས་ཆེན་སྤྱིའི་ཇུས་གཞི》གཞིར་བཟུང་། ཐེངས་འདིའི་སྒྱུ་རྩལ་དུས་ཆེན་ནི་རིག་གནས་སྒྱུ་རྩལ་བྱ་འགུལ་དང་། ཡུན་ནན། བོད་ལྗོངས། སི་ཁྲོན། མཚོ་སྔོན་བཅས་མཐའ་འབྲེལ་བོད་ཁུལ་གྱི་ཁུལ་དང་གྲོང་ཁྱེར་དྲུག་གི་ཐེངས་བཞི་བའི་མཉམ་འབྲེལ་གྲོས་ཚོགས། ཚོང་འགུགས་མ་འདྲེན་དང་ཁྱད་ལྡན་ཐོན་རྫས་འགྲེམས་ཚོང་། སྒྱུ་རྩལ་དུས་ཆེན་གྱི་གསར་འགྱུར་ཁྱབ་བསྒྲགས་ཚོགས་འདུ། ཁམས་པ་བོད་ཁུལ་གྱི་ཡུལ་སྐོར་ངོ་སྦྱོར་གྲོས་ཚོགས་བཅས་རིགས་ཆེན་མོ་ལྔ་དང་ནང་དོན་ཁག17གྱིས་གྲུབ་ཡོད་པ་རེད། འདིའི་ཁྲོད་དུ་རིག་གནས་སྒྱུ་རྩལ་བྱ་འགུལ་དེ་བརྗོད་བྱ་གཙོ་བོའི་བྱ་འགུལ་ཁག6དང་མུ་འབྲེལ་བྱ་འགུལ7ཡོད་པ་རེད། བརྗོད་བྱ་གཙོ་བོའི་བྱ་འགུལ་དེ་མགྲོན་བསུ་དགོང་ཚོགས《སེམས་ཀྱི་ཉི་ཟླ་དང་འཕྲད་པ》དང་འགོ་ཚུགས་མཛད་སྒོའི་རིག་རྩལ་འཁྲབ་སྟོན་ཆེན་མོ《གནམ་སའི་འབྲེལ་མཚམས》ཁམས་པའི་བོད་ཁུལ་གྱི་ཁུལ་བཞི་ཡི་རིག་རྩལ་འགྲེམས་འཁྲབ། སྐབས་དང་པོའི་སེམས་ཀྱི་ཉི་ཟླའི“སྨུག་ཕྱི་ཐིག”ཅེས་པའི་སྦྲ་གུར་གླུ་གར་སྤྲོ་ཚོགས།སྐབས་དང་པོའི་ཁམས་པ་བོད་ཁུལ་གྱི་རིག་གནས་སྒྱུ་རྩལ་གྲུབ་འབྲས་འགྲེམས་སྟོན། མཇུག་འགྲིལ་མཛད་སྒོའི་མཉམ་སྤྲོའི་དགོང་ཚོགས་བཅས་ཡོད་པ་རེད།
མུ་འབྲེལ་བྱ་འགུལ་ནང་སྐབས་དང་པོའི་ཁམས་པའི་ས་ཁུལ་གྱི་གེ་སར་གླིང་མདའ་འཕེན་རིག་གནས་དུས་ཆེན་དང་། སེམས་ཀྱི་ཉི་ཟླའི་ལྔ་བའི་རྟ་རྒྱུག སྐབས་བདུན་པའི་འཇོལ་གྱི་པི་ཝང་དུས་ཆེན། སྐབས་གཉིས་པའི་གཙང་གསུམ་བརྩེ་བའི་མི་རིགས་གླུ་གར་སྤྲོ་ཚོགས། 2018ལོའི་འཛམ་གླིང་བྱེས་བགྲོད་སྦག་སྦག་འཁོར་ལོའི་མཉམ་འབྲེལ་འགྲན་བསྡུར། 2018ལོའི་སེམས་ཀྱི་ཉི་ཟླའི་རྒྱལ་སྤྱིའི་ལྕགས་མི་འགྲན་བསྡུར། སྐབས་གསུམ་པའི་སེམས་ཀྱི་ཉི་ཟླའི་དགུན་གྱི་རྒྱལ་སྤྱིའི་བྱ་གཟིགས་དུས་ཆེན་སོགས་ཡོད་པ་རེད།


text:
༧གོང་ས་མཆོག་གི་འགན་ཁུར་གསུམ།
འགན་ཁུར་དང་པོ། འགྲོ་བ་མི་ལ་གཅིག་མཚུངས་ཀྱི་བདེ་སྐྱིད་བསྐྲུན་ཐབས།
ངོས་རང་མི་གཅིག་ཡིན་པའི་ཆ་ནས་མིའི་བདེ་སྐྱིད་ཅེས་པ་དེ་ལ་གཙོ་བོ་ནང་སེམས་ཀྱི་བདེ་སྐྱིད་གལ་ཆེན་ཡིན་པ་དང་། ནང་སེམས་ཀྱི་བདེ་སྐྱིད་དེ་ཡང་ཆོས་དད་ཡོད་མེད་ལ་མ་ལྟོས་པར། ང་རང་ཚོ་ཆུང་ཆུང་སྐབས་ནས་ཕ་མས་ཇི་ཙམ་བརྩེ་བས་བསྐྱངས་པ་དེ་ཙམ་གྱིས་ཕྲུ་གུའི་སེམས་ལ་དགའ་སྣང་དང་། སྐྱིད་སྣང་ཡོང་གི་ཡོད་པ་ལྟར་བྱམས་བརྩེ་ནི་ང་རང་ཚོར་རང་ཆས་སུ་ཡོད་པ་ཞིག་རེད། བར་སྐབས་ཤིག་ནས་ཚན་རིག་པ་ཚོས་ཚན་རིག་གི་ཐོག་ནས་བརྟག་དཔྱད་ཞིབ་འཇུག་བྱེད་སྐབས། བྱམས་བརྩེ་ཞེས་པ་དེ་ལུས་བདེ་པོ་དང་། ཁྱིམ་ཚང་སྐྱིད་པོ། སྤྱི་ཚོགས་འཆམ་མཐུན་ཡོང་གཞི་བཅས་ཡིན་པར་ངོས་འཛིན་གྱིས་རྒྱབ་སྐྱོར་བྱེད་ཀྱི་འདུག དེར་བརྟེན། མི་ཞིག་ཡིན་ཕྱིན་ཆད་ལ་མིའི་རྣམ་དཔྱོད་ཀྱི་ནུས་པའི་ཐོག་ནས་སེམས་ཀྱི་ཞི་བདེ་ བསྒྲུབ་རྒྱུ་དེ་ངས་རིམ་པ་དང་པོ་བྱེད་ཀྱི་ཡོད།
ངོས་རང་ལ་ཆ་བཞག་ནའང་མི་ཡིན་བསམ་པ་ནི་གཙོ་བོར་འཇོག་གི་ཡོད། བོད་པ་དང་ནང་པ་ཞིག་ཡིན་བསམ་པ་དེ་རིམ་པ་གཉིས་པར་འཇོག་གི་ཡོད། མི་ཞིག་ཡིན་པའི་ངོས་ནས་མི་ལ་བདེ་སྐྱིད་ལྡན་པའི་ལམ་ཁ་ཇི་ལྟར་ཡོད་མིན་ཐད་མཁས་པ་མང་པོ་མཉམ་དུ་བགྲོ་གླེང་གོ་བསྡུར་བྱས་པའི་གྲུབ་དོན་ལ་སེམས་པ་བཟང་པོ་ བྱས་ཚེ་སྐྱིད་པོ་ཡོང་པ་དང་། སེམས་ལ་ཆགས་སྡང་ཤུགས་ཆེན་པོ་ཡོད་ཚེ་མ་སྐྱིད་པ་ཡོང་གི་ཡོད།
ཡང་མི་དུར་ཕྱུར་བདུན་ཅུའི་ནང་ནས་དུང་ཕྱུར་བཅུ་ལ་ཆོས་དད་མེད་པ་རེད། ཆོས་དད་མེད་མཁན་ཚོ་ཡང་མི་ཡིན་པ་དང་། བདེ་བ་འདོད་ཅིང་སྡུག་བསྔལ་མི་འདོད་པས་བརྩེ་བའི་ཡུལ་ཡིན། ཁོ་རང་ཚོ་སྒེར་སོ་སོའི་ངོས་ནས་བཤད་ནའང་བདེ་སྐྱིད་འདོད་པ་ཡིན་པས། རིམ་པས་དེ་དག་འགྲོ་བ་མི་སྤྱི་ལ་ཁྱབ་པའི་ཐབས་ཤེས་ག་རེ་ཡོད་ཟེར་ན། གཙོ་བོ་བྱམས་བརྩེ་ཡོད་ན་སེམས་ནང་བདེ་སྐྱིད་དང་ཞི་བདེ་ཡོང་བ་མཐུན་སྣང་དུ་གྲུབ་ཡོད། དེར་བརྟེན་འཛམ་གླིང་འདིར་ལོ་སྟོང་ཕྲག་གསུམ་བཞིའི་གོང་ནས་ཡོད་པའི་ཆོས་ལུགས་གཙོ་ཆེ་བ་ཚང་མའི་ནང་མིའི་བདེ་སྐྱིད་ཀྱི་རྩ་བ་བྱམས་བརྩེ་ལ་ཐུག་ཡོད་པ་བཤད་ ཡོད། འཇིག་རྟེན་བཀོད་པ་པོ་འདོད་མཁན་གྱི་ཆོས་བརྒྱུད་ཡིན་ནའང་འདྲ། འཇིག་རྟེན་བཀོད་པ་པོ་མི་འདོད་མཁན་གྱི་ཆོས་བརྒྱུད་ཡིན་ནའང་འདྲ་ཚང་མས་བྱམས་ བརྩེ་ནི་གལ་ཆེན་དུ་གསུངས་ཡོད་པ་རེད། ཐོག་མ་མེད་པ་ནས་བྱམས་བརྩེ་ནི་མིའི་སེམས་ལ་བདེ་སྐྱིད་བསྐྲུན་མཁན་གྱི་རྩ་བ་དེ་ཡིན་པ་ཚང་མས་ངོས་འཛིན་གྱིས་ཤོད་ཀྱི་འདུག བྱམས་བརྩེ་ལ་མི་དང་དུད་འགྲོ་གང་ཡིན་ཡང་དགའ་པོ་བྱེད་ཀྱི་ཡོད། མི་དང་དུད་འགྲོ་གང་ཡིན་ཡང་མ་ལས་སྐྱེས་པ་ཡིན་པས་མི་ཚེའི་མགོ་ཚུགས་པ་ནས་བརྩེ་བས་བསྐྱངས་ཏེ་འཚར་ལོངས་བྱུང་ཡོད། ཆུང་ཆུང་སྐབས་ཨ་མའི་བྱམས་བརྩེའི་འོག་ནས་འཚར་ལོངས་བྱུང་པ་རེད། གལ་སྲིད་ཨ་མ་རླུང་ལངས་ནས་བདག་པོ་མ་བརྒྱབ་པ་ཡིན་ན་ང་ཚོ་འཚོ་ཐབས་མེད། མི་དུང་ཕྱུར་བདུན་ཅུ་ཡོངས་རྫོགས་གཅིག་པ་རེད། ཆུང་ཆུང་སྐབས་བྱམས་བརྩེའི་ཚོར་བ་ཤུགས་ཆེན་པོས་བསྐྱངས་ཤིང་གསོས་པ་ཡིན་པས་མི་ཚེའི་ནང་བྱམས་བརྩེའི་ཚོར་བ་ཤུགས་ཆེན་པོ་ཡོད་ན་ལུས་པོའང་བདེ་ཐང་ཡོང་གི་རེད། མིའི་སྤྱི་ཚོགས་ཞེས་པ་མཉམ་དུ་འཚོ་དགོས་པ་ལས་ཁེར་རྐྱང་གིས་འཚོ་ཐབས་མེད། སྤྱི་ཚོགས་ཀྱི་འཚོ་བ་མཉམ་དུ་རོལ་བར་སེམས་ནང་ཆ་རྐྱེན་ཞིག་དགོས་པ་རེད། སྦྲང་རྩི་གསོག་མཁན་གྱི་སྦྲང་མར་མཚོན་ནའང་མཉམ་རུབ་ཀྱི་ཐོག་ནས་འཚོ་ཐབས་བྱེད་པ་ཞིག་རང་བཞིན་གྱིས་ཡོང་གི་ཡོད་པ་ལྟར་ང་ཚོ་མི་ལའང་དེ་ལྟར་རང་བཞིན་གྱིས་ཡོང་ གི་ཡོད་པ་རེད།
ལོ་ངོ་སྟོང་ཕྲག་གསུམ་སྔོན་ནས་རྒྱ་གར་ལ་ཡོད་པའི་ཆོས་དང་མ་འབྲེལ་བའི་བྱམས་བརྩེ་སྤེལ་ཐབས་འདི་སངས་རྒྱས་པའི་ཆོས་ཀྱི་ངོས་ནས་བཤད་ནའང་དེ་ལྟར་ཡོང་དགོས་པ་ ཞིག་རེད། སངས་རྒྱས་བཅོམ་ལྡན་འདས་ད་ལྟ་ཕེབས་པ་ཡིན་ན་ཆོས་ལུགས་རིས་མེད་ཀྱི་བཟང་སྤྱོད་ (Secular ethics) འདི་ངེས་པར་གསུང་གི་རེད། བཅོམ་ལྡན་འདས་ཀྱི་རིང་ལུགས་ཀྱི་གལ་ཆེ་ཤོས་བདག་མེད་ཀྱི་ལྟ་བ་ཡིན་ཡང་། གདུལ་བྱ་འགའ་ཤས་ཀྱི་ཁམས་དང་མོས་པར་བསྟུན་ནས། ཕུང་པོ་ལྔ་ནི་ཁུར་རོ།། ཁུར་འཁུར་བ་པོ་ནི་གང་ཟག་གོ། ཅེས་ཀྱང་གསུངས་ཡོད། བཅོམ་ལྡན་འདས་ནི་ཀུན་ལ་བརྩེ་ཞིང་། ཐུགས་རྗེ་ཆེན་པོ་ཀུན་ལ་ཁྱབ་པ་ཞིག་ཡིན་པས། ཆོས་དད་མེད་མཁན་ཚོར་ཡང་ཇི་ལྟར་མི་ཚེ་སྐྱིད་པོ་ཡོང་ཐབས་ལ་དགོངས་པ་བཞེས་ཀྱི་ རེད། དེར་བརྟེན་ངོས་རང་མི་ཞིག་ཡིན་པའི་ཆ་ནས་མི་དུང་ཕྱུར་བདུན་ཅུ་ལ་ཕན་ཐོགས་བྱེད་པ་དང་། ཕན་ཐོགས་བྱེད་ཐབས་ཀྱང་མི་རེ་རེའི་རྣམ་དཔྱོད་དང་བསྟུན་ནས་རྒྱུ་མཚན་ལྡན་པའི་ ཐོག་ནས་བསམ་བློར་རིམ་པས་འགྱུར་བ་ཡོང་ཐབས་ལ་འབད་བརྩོན་བྱེད་དགོས་པ་ལས། མི་དུང་ཕྱུར་བདུན་ཅུ་ལ་བཀའ་བཏང་ནས་འགྱུར་བ་འགྲོ་ཐབས་མེད།
གལ་ཆེ་ཤོས་ནི་སྡུག་བསྔལ་ཡོང་བའི་རྐྱེན་གཙོ་བོ་དེ་ང་ཟེར་བ་འདི་ལས་བྱུང་བ་ཡིན། དེ་ཡང་སངས་རྒྱས་པའི་གཞུང་ནང་ཧ་ཅང་གསལ་པོ་ཡོད། རང་ཉིད་གཅེས་འཛིན་རྒུད་པ་ཀུན་གྱི་སྒོ།།མ་རྣམས་གཅེས་འཛིན་ཡོན་ཏན་ཀུན་གྱི་ གཞི།།ཞེས་བླ་མ་མཆོད་པའི་ནང་གསུངས་ཡོད། དེ་བཞིན་ཐེག་ཆེན་གྱི་གཞུང་ཚང་མའི་ནང་རང་གཅེས་འཛིན་གྱི་སྐྱོན་དང་། གཞན་གཅེས་འཛིན་གྱི་ཕན་ཡོན་མང་པོ་གསུངས་ཡོད། མདོར་ན་སྤྱོད་འཇུག་ནང་གསུངས་པ་ལྟར། འཇིག་རྟེན་བདེ་བ་ཇི་སྙེད་པ།། དེ་ཀུན་གཞན་བདེ་འདོད་ལས་བྱུང་།། འཇིག་རྟེན་སྡུག་བསྔལ་ཇི་སྙེད་པ།། དེ་ཀུན་རང་བདེ་འདོད་ལས་བྱུང་།། ཞེས་པ་དེ་མགོན་པོ་ཞི་བ་ལྷས་རྒྱ་གར་གྱི་སྤྱི་ཚོགས་ཆུང་ཆུང་ཞིག་གི་ནང་ལ་ གཟིགས་ནས་གསུངས་པ་ཞིག་མ་རེད། དེ་འཛམ་གླིང་མི་གྲངས་དུང་ཕྱུར་བདུན་ཅུའི་དངོས་ཡོད་གནས་ཚུལ་དང་ཏག་ཏག་བསྡད་ ཡོད།
ཇི་ཙམ་གྱིས་གཞན་ལ་ཕན་པའི་བསམ་པ་ཡོད་ན་གཞན་གྱིས་གནོད་པ་བསྐྱལ་བ་དང་མགོ་སྐོར་བཏང་ཡོང་སྙམ་པའི་དོགས་པ་དང་ཞེད་སྣང་ཉུང་རུ་འགྲོ་གི་རེད། བསམ་པ་རྣམ་དག་གིས་མི་ལ་ཡག་པོ་དང་བརྩེ་བ། གུས་ཞབས་བཅས་བྱས་པ་ཡིན་ན། སོ་སོ་རྣམ་རྟོག་སྐྱེ་སའི་གཞི་མེད་པ་ཆགས་ནས་སེམས་ནང་སྙིང་སྟོབས་སླེབས་ཏེ་ གཞན་ལ་སྐད་ཆ་བཤད་པའི་སྐབས་སོགས་སྤྱོད་ལམ་གང་ཅི་ཕྱི་གསལ་ནང་གསལ་བྱེད་ཐུབ་ཀྱི་རེད། འདོད་རྔམ་དང་གཡོ་སྒྱུ་བྱེད་མཁན་གྱིས་ངས་ཐལ་དྲགས་པའམ། ཡང་ན་དམན་དྲགས་མི་ཡོང་ངམ་སྙམ་པའི་དོགས་པས་སྐད་ཆ་བཤད་པའི་སྐབས་དང་། དེ་མིན་རྣམ་འགྱུར་གང་ཡིན་ཡང་འདྲ་ཆགས་པོ་བྱས་ན་ཕན་ཚུན་དབར་ཡིད་ཆེས་ཡོང་ཐབས་ མེད། ཕན་ཚུན་ཡིད་ཆེས་དང་ཕྱི་གསལ་ནང་གསལ་མེད་ན་དོགས་པ་རང་བཞིན་གྱིས་ཡོང་གི་རེད། བཟའ་ཚང་ཕན་ཚུན་ཡིན་ཡང་གཅིག་གིས་གཅིག་ལ་ཡིད་ཆེས་མེད་ཚེ་ཐ་མ་ཁ་བྲལ་འགྲོ་རྒྱུ་རེད། ཕ་མ་བུ་ཕྲུག་བར་ཕན་ཚུན་ཡིད་ཆེས་མེད་ན་ཁ་རྩོད་ཤོར་བ་སོགས་མི་ཤིས་པ་ཡོང་གི་ རེད། སུ་ཡིན་ཡང་ཕན་ཚུན་ཡིད་ཆེས་ཡོད་ན་མཉམ་དུ་གནས་ཐུབ་པ་དང་། ཡིད་ཆེས་མེད་ཚེ་ཁ་བྲལ་འགྲོ་ཡི་རེད། ཡིད་ཆེས་ནི་གལ་འགངས་ཆེ་བའི་བདེ་སྐྱིད་ཀྱི་རྩ་བ་ཡིན་པས་ཕན་ཚུན་གཉིས་ཀའི་ངོས་ནས་དྲང་པོ་དྲང་བཞག་དང་། བསམ་པ་རྣམ་དག ཕྱི་གསལ་ནང་བྱེད་རྒྱུ་ཧ་ཅང་གལ་ཆེན་པོ་ཡིན། དེ་ནི་གཞན་ཕན་གྱི་བསམ་པ་ཡོད་ན་ཡོང་ཐུབ་པ་དང་། རང་གཅེས་འཛིན་གྱི་བསམ་བློས་ང་ཞེས་བསྡད་ན་ཡོང་ཐབས་མེད། འཛམ་གླིང་སྟེང་གི་ཆེ་ས་དམག་འཁྲུག་ནས་ཆུང་ས་ཁྱིམ་ཚང་གཅིག་ཁ་བྲལ་འགྲོ་བ་ཚང་མ་རང་གཅེས་འཛིན་གྱིས་བྱས་པ་ཡིན། འཇིག་རྟེན་སྡུག་བསྔལ་ཇི་སྙེད་པ།། དེ་ཀུན་རང་བདེ་འདོད་ལས་བྱུང་།། ཞེས་གསུངས་པ་ནས་ཧ་ཅང་གསལ་པོ་རེད། དེར་བརྟེན་ཆོས་ཀྱི་སྐད་ཆ་གཅིག་པུ་མ་ཡིན་པར་དངོས་ཡོད་གནས་ཚུལ་ལ་འཛམ་གླིང་འདིར་བདེ་སྐྱིད་དོན་དུ་གཉེར་ཆེད་དངོས་པོ་ཡར་རྒྱས་གཏོང་དགོས་ཀྱང། དེ་གཅིག་པུས་ལྡང་གི་མེད་པར་བརྟེན་བདེ་སྐྱིད་ཡོང་བར་ཕྱོགས་གཞན་ཞིག་ནས་བསམ་ བློ་ཡར་རྒྱས་གཏོང་དགོས་པ་རེད། འཛམ་གླིང་ལ་མི་དུང་ཕྱུར་བདུན་ཅུ་ཡོད་པ་ཚང་མ་བདེ་བ་འདོད་པ་དང་། སྡུག་བསྔལ་མི་འདོད་པ་གཅིག་མཚུངས་དང་སེམས་ནང་ཞི་བདེ་འདོད་ཀྱང་རྣམ་རྟོག་རུ་འཛིངས་པས་མ་སྐྱིད་པ་ཡོང་གི་ཡོད།
ཆོས་ཀྱི་སྐད་ཆ་མ་ཡིན་པར་མི་ཚང་མར་རྣམ་དཔྱོད་ཡོད་པ་དང་། ཚང་མ་མ་ལས་བཙས་ཏེ་ནུ་ཞོས་འཚོ་བ་ཡིན། དེར་བརྟེན་མ་གཙོ་བོར་གྱུར་པའི་གཉེན་ཉེའི་བརྩེ་བས་བསྐྱངས་པའི་འོག་ནས་འཚར་ ལོངས་བྱུང་བ་ཡིན་པས། ང་ཚོ་ཚང་མར་ལྷན་སྐྱེས་ཀྱི་བརྩེ་བ་ཡོད། ཆུང་ཆུང་སྐབས་ལ་བྱམས་བརྩེའི་ཚོར་བ་མྱོང་ཤུགས་ཆེན་པོ་ཡོད་ཀྱང་། ཤེས་ཡོན་སློབ་སྦྱོང་སྤྲོད་སྟངས་ནི་དངོས་པོ་ཡར་རྒྱས་དང་འབྲེལ་བའི་ཤེས་ཡོན་ཁོ་ནའི་ཐོག་འགྲོ་བཞིན་ཡོད་པས། འཚར་ལོངས་ཀྱི་དུས་རིམ་ནང་ཕྱི་རོལ་གྱི་ཟང་ཟིང་དང་། ཧམ་ཤེད། རྫུན་བཤད། མགོ་སྐོར་གཏོང་བ་བཅས་ཀྱིས་དངུལ་གསོག་ཐུབ་ཀྱི་ཡོད་ཀྱང། སྤྱི་ཚོགས་ལ་བྱམས་བརྩེ་ཟེར་བ་འདི་གལ་ཆེན་པོ་རེད། འགའ་ཞིག་གིས་མི་ཚེ་བསྐྱལ་བར་བྱམས་བརྩེ་གལ་ཆེན་པོ་མིན་ཞེས་བཤད་མཁན་ཡོད། ཡིན་ནའང་། འཛམ་གླིང་གི་མི་དུང་ཕྱུར་བདུན་ཅུའི་ཁྲོད་བྱམས་བརྩེ་མེད་མཁན་ལ་བདེ་སྐྱིད་ མེད་པ་ཧ་ཅང་གསལ་པོ་རེད། འཛམ་གླིང་གི་རྙོག་དྲ་ལ་ཆ་བཞག་ན་ལོ་རྒྱུས་ཐོག་ནོར་འཁྲུལ་ཚབས་ཆེན་ཤོར་ཏེ་དུས་ རབས་ཉི་ཤུའི་ནང་རྡུལ་ཕྲན་མཚོན་ཆ་བེད་སྤྱོད་བཏང་ནས་མི་ས་ཡ་ཉིས་བརྒྱ་ཙམ་བསད་ཡོད། དེ་དག་ནི་གཞན་གྱི་སྲོག་ལ་རིན་ཐང་མ་བརྩིས་པར་སོ་སོའི་དབང་དང་ཁེ་ཕན་དང་། དགྲ་དང་རང་ཕྱོགས་ཟེར་བའི་ཕྱོགས་རིས་ཀྱིས་དགྲ་བོ་གཏོར་ཐུབ་ན་དཔའ་བོ་དང་རྒྱལ་ཁར་བརྩིས་པ་ལས། དགྲ་བོ་ཡང་བདེ་བ་འདོད་པ་དང་སྡུག་བསྔལ་མི་འདོད་པ་རེད་བསམ་པའི་བསམ་ཤེས་ཅི་ཡང་མེད། འཛམ་གླིང་གི་ལོ་རྒྱུས་ལམ་དེའི་ཐོག་ལ་སོང་ཡོད་པ་རེད། སྔོན་ཆད་ཀྱི་ལམ་དེའི་ཐོག་བསྐྱོད་དེ་མི་གྲངས་དུང་ཕྱུར་བདུན་ཅུ་བདེ་ཞིང་ སྐྱིད་པ་ཞིག་ཡོང་གི་ཡོད་ན་འགྲིགས་ཀྱང་། དེ་ནི་ནམ་ཡང་ཡོང་ཐབས་མེད། འོ་ན་སྡུག་སྒོམ་བརྒྱབ་ནས་སྡོད་རྒྱུ་རེད་དམ་ཞེ་ན་དེ་ལྟར་མིན། མི་ལ་འགྱུར་བ་འགྲོ་རྒྱུ་ཡོད་པ་རེད། འགྱུར་བ་དེ་ཡང་ཕྱིའི་ལྟོ་གོས་ཀྱི་འགྱུར་བ་མིན་པར་ནང་བསམ་བློའི་འགྱུར་བ་སྟེ་ ཇི་ལྟར་བྱས་ན་བདེ་སྐྱིད་ཡོང་བ་དང་། ཇི་ལྟར་བྱས་ན་སྡུག་བསྔལ་ཡོང་བ་དེའི་རྒྱུ་གང་ཡིན་པ་ཤེས་པ་བྱེད་དགོས། དཔེར་ན་ཕྱིའི་དངོས་པོ་དུག་ཅན་གྱིས་མི་ལ་གནོད་ཀྱི་ཡོད་པས་དེ་དུག་ཡིན་པར་ངོས་ བཟུང་ནས་ཕར་འཇོག་པ་དང་། སྨན་འདིས་ཕན་གྱི་རེད་ཟེར་ནས་ཚུར་ལེན་པ་ལྟར། ནང་བསམ་བློར་མཚོན་ནའང་ཕན་གནོད་ཀྱི་རང་བཞིན་མང་པོ་ཞིག་ཡོད་པས་དེ་དག་ཤེས་པ་ བྱས་ནས་དོན་གཉེར་བྱེད་དགོས་པ་ཡིན།
སྡུག་བསྔལ་ནི་རྣམ་རྟོག་གི་རུ་འཛིངས་པ་ནས་བྱུང་བ་དང་། བདེ་བ་ནི་ཕན་ཚུན་བརྩེ་བ་དང་ཡིད་ཆེས་ལས་བྱུང་བ་ཡིན། ཡིད་ཆེས་ཡོད་ན་ཕན་ཚུན་གྲོགས་པོ་ཆགས་ཐུབ། གྲོགས་པོ་ཡོད་ན་འཇིགས་སྣང་མེད་པར་བློ་བདེ་པོར་གནས་ཐུབ་པ་དང་། མི་སུ་ཐུག་ཀྱང་ཚང་མ་གཅིག་པ་ཡིན་པའི་འདུ་ཤེས་ཀྱི་ཐོག་ནས། ཚང་མ་སྡུག་བསྔལ་མི་འདོད་པ་དང་བདེ་བ་འདོད་པ་ཡིན། བདེ་སྡུག་གི་རྩ་བ་སེམས་ལ་ཐུག་ཡོད། ཕྱིའི་འགལ་རྐྱེན་མཐའ་དག་སེལ་ཐབས་མེད་ཀྱང་། རྐྱེན་ངན་སྣ་ཚོགས་འཕྲད་སྐབས་སེམས་ནང་བྱམས་བརྩེ་ཡོད་ན་ཞི་བདེའི་ངང་གནས་ཐུབ། དེ་ལྟར་ཡོང་བར་འབད་བརྩོད་བྱེད་དགོས། དེར་བརྟེན་རྒྱ་གར་གྱི་ཆོས་ལུགས་རིས་མེད་ཀྱི་བཟང་སྤྱོད་ Secular ethics ཟེེར་བ་ནི་ཆོས་དང་མ་འབྲེལ་བར་འགྲོ་བཞིན་ཡོད་པ་རེད། རྒྱ་གར་གྱི་རྩ་ཁྲིམས་ཡིན་ནའང་ཆོས་ལུགས་རིས་མེད་ Secular གཞི་རྩ་ལ་བཞག་ཡོད་པ་གལ་ཆེན་པོ་རེད། ནུབ་ཕྱོགས་རྒྱལ་ཁབ་ནང་ལ་ཆོས་ལུགས་རིས་མེད་Secular ཟེར་དུས་ཆོས་ལ་ངོ་རྒོལ་གྱི་མཐོང་ཚུལ་ཡོད་པ་དེ་གཉིས་ཐ་དད་རེད།
གང་ལྟར་ཆོས་ཕྱོགས་ནས་ཆོས་བརྒྱུད་གཙོ་ཆེ་བ་ཚང་མས་བྱམས་བརྩེ་གལ་ཆེན་པོར་ གསུངས་ཡོད། ལྟ་གྲུབ་མི་འདྲ་བ་ཡོད་པ་དེ་ནི་བྱམས་བརྩེ་ལ་ཡིད་ཆེས་ཡོང་བ་དང་། བྱམས་བརྩེའི་ཉམས་ལེན་ལ་ནུས་ཤུགས་ཐོན་པའི་ཆེད་དུ་རེད། འཇིག་རྟེན་བཀོད་པ་པོའི་ལྟ་གྲུབ་ལ་ཆ་བཞག་ནའང་། སྣོད་བཅུད་ཐམས་ཅད་ཁོང་གིས་བཟོས་ཤིང་ཁོང་གི་ཕྱག་ཏུ་ཡོད་པ་རེད་ཅེས་བརྗོད་ ཡོང་དུས། ཁོང་གི་རྗེས་སུ་འབྲངས་མཁན་རྣམས་བྱམས་བརྩེ་ཉམས་ལེན་ཁ་ཞེ་གཉིས་མེད་བྱ་རྒྱུར་ཕན་ཐོགས་ཡོང་གི་ཡོད། ཡི་ཤུའི་ཆོས་པ། ཁ་ཆེའི་ཆོས་པ། ཧིན་རྡུའི་ཆོས་པ། འཇེའུ་ཆོས་པ་སོགས་ཆོས་པ་མང་པོ་ཞིག་གིས་བསམ་པ་རྣམ་དག་ཐོག་ནས་མི་ལ་ཞབས་འདེགས་སྒྲུབ་ཀྱི་ཡོད། དཔེར་ན་ཡི་ཤུའི་ཆོས་པ་ལ་མཚོན་ན་རྒྱ་གར་གྱི་གྲོང་གསེབ་སྐྱོ་པོ་དེ་འདྲའི་ནང་ཕྱིན་ནས་སློབ་སྦྱོང་སྤྲོད་པ་དང་། སྨན་བཅོས་ཀྱི་མཐུན་རྐྱེན་སྦྱོར་བ་སོགས་མང་པོ་མཐོང་རྒྱུ་འདུག ཁོང་ཚོས་དཀའ་ངལ་མང་པོ་ཁྱད་དུ་བསད་ནས་བྱེད་པ་དེ་སོ་སོའི་ཆོས་དད་ཀྱི་ཐོག་ནས་ བྱུང་བ་རེད། དེར་བརྟེན་རིགས་འགའ་ཤས་ལ་འཇིག་རྟེན་བཀོད་པ་པོའི་ལྟ་གྲུབ་ཀྱིས་ཕན་གྱི་ཡོད།
དེ་ནས་འཇིག་རྟེན་བཀོད་པ་པོ་མི་འདོད་མཁན་གྱི་ཆོས་བརྒྱུད་ནི་གྲངས་ཅན་པ་དང་། གཅེར་བུ་བ། སངས་རྒྱས་པ་གསུམ་རེད། ཐམས་ཅད་རྒྱུ་དང་འབྲས་བུའི་ཐོག་ནས་ཡོང་གི་ཡོད་པ་རེད། དེའི་སྐབས་ཀྱི་རྒྱུ་ཟེར་བ་ནི་བྱ་སྤྱོད་ལ་གསུངས་པ་སྟེ། ཇི་ཙམ་མི་ལ་ཕན་པའི་བྱ་བ་བྱས་ན་བདེ་སྐྱིད་ཡོང་བ་དང་། ཇི་ཙམ་མི་ལ་གནོད་པའི་བྱ་བ་བྱས་ན་རང་ལ་སྡུག་བསྔལ་ཡོང་གི་རེད་ཅེས་བརྗོད་ནས་ བྱམས་བརྩེ་གོང་དུ་སྤེལ་བའི་ཐབས་ཤེས་བྱེད་ཀྱི་ཡོད། འཇིག་རྟེན་བཀོད་པ་པོ་མི་འདོད་མཁན་གྱི་ཆོས་བརྒྱུད་གསུམ་གྱི་ནང་ནས། གྲངས་ཅན་པ་དང་གཅེར་བུ་བས་འཇིག་རྟེན་བཀོད་པ་པོ་རྟག་པ་རང་བྱུང་གི་སྐྱེས་བུ་ མི་འདོད་ཀྱང་། རྟག་གཅིག་རང་དབང་གི་བདག་འདོད་གི་ཡོད་པ་རེད། ནང་པ་སངས་རྒྱས་པས་སྐྱབས་སུ་འགྲོ་བའི་ཡུལ་རྟག་པ་རང་བྱུང་གི་སྐྱེས་བུར་འདོད་ ཀྱི་ཡོད་པ་མ་རེད་ལ། སྐྱབས་སུ་འགྲོ་མཁན་གང་ཟག་ལའང་རྟག་གཅིག་རང་དབང་བའི་བདག་ཡོད་པ་མ་རེད་ཅེས་གསུངས་ཀྱི་ཡོད་པ་རེད། རྟག་གཅིག་རང་དབང་གི་བདག་ཡོད་པ་ཡིན་ན། དེ་འགྱུར་བ་འགྲོ་བ་ལ་རྙོག་དྲ་ཡོད། སངས་རྒྱས་པའི་ཆོས་ཀྱིས་རྟེན་ཅིང་འབྲེལ་བར་འབྱུང་བ་ཞེས་འགྱུར་བ་འགྲོ་རྒྱུ་ ཡོད་པ་ཞིག་ཏུ་གསུངས་ཏེ། རྒྱུ་དང་རྐྱེན་ལ་བརྟེན་ནས་སྣ་ཚོགས་པའི་འགྱུར་བ་འགྲོ་བའི་གཞི་རྩ་དེའི་སྟེང་གསུངས་ཡོད། འགྱུར་བའི་གཞི་རྩ་ཡོད་དུས་འགྱུར་བ་གཏོང་འདོད་ཀྱི་འདོད་པ་ཡོད་ཅིང་། འགྱུར་བ་བཏང་ནས་འབྲས་བུ་ཐོན་ཐུབ་པ་རེད། འགྱུར་བ་གཏོང་ཐབས་མེད་པ་ཞིག་ཡིན་ཚེ་འགྱུར་བ་བྱུང་ན་བསམ་པ་ཙམ་ལས་ཁ་ཡོད་ལག་ ཡོད་ཀྱི་འགྱུར་བ་འགྲོ་ཐབས་མེད་པ་ཆགས་ཡོད། འཛམ་བུ་གླིང་འདིར་ལྟ་གྲུབ་ཡོད་པའི་ཆོས་བརྒྱུད་ཚང་མས་མི་ལ་བྱམས་བརྩེ་དགོས་གསུངས་པ་ནི་ཕན་ཐོགས་ཀྱི་ཡོད་པས་རེད། ལྟ་གྲུབ་མི་འདྲ་བ་ཡོད་པ་དེ་དག་ཁམས་དང་མོས་པ་མི་འདྲ་བ་ཡོད་པ་ལ་བརྟེན་ནས་བྱུང་བ་རེད། དེར་བརྟེན་འདས་པའི་ལོ་སྟོང་ཕྲག་ཁ་ཤས་རིང་ཕན་ཐོགས་བྱུང་ཡོད་པ་དང་། མ་འོངས་པ་ལའང་ཕན་ཐོགས་ཡོད་པ་ཡིན་པས་ཆོས་བརྒྱུད་ཚང་མ་ལ་བརྩི་བཀུར་དང་མཐུན་ སྒྲིལ་བྱེད་རྒྱུ་ཧ་ཅང་གལ་ཆེན་པོ་རེད།
འགན་ཁུར་གཉིས་པ། ཆོས་ལུགས་མཐུན་འབྲེལ།
ངོས་ཀྱི་མི་ཚེ་འདིར་རིམ་པ་གཉིས་པ་རང་ཉིད་ནང་པ་ཞིག་ཡིན་པའི་ཆ་ནས་ཆོས་ལུགས་ ཚང་མས་མི་ལ་ཕན་ཐོགས་ཡོད་པ་ངོས་འཛིན་གྱིས་ཕན་ཚུན་མཐུན་སྒྲིལ་བྱེད་དགོས་ཞེས་ གོ་སྐབས་ཡོད་ཚད་ལ་བརྗོད་ཀྱི་ཡོད་པ་ལྟར་ཕན་ཐོགས་ཀྱང་གང་ལ་གང་འཚམས་ཡོང་གི་ འདུག
ཕྱིའི་རྣམ་པ་ལ་བལྟ་སྐབས་དངོས་པོའི་ཡར་རྒྱས་སྐོར་ཡིད་དུ་འོང་བ་ཞིག་མངོན། འོན་ཀྱང་ནང་དོན་ལ་ཞིབ་ཏུ་བལྟས་ཚེ་མི་དྲང་བ་དང་བཤུ་གཞོག་གཏོང་བ། ལྐོག་ཟ་རུལ་སུངས་སོགས་རྙོག་དྲ་མང་པོས་རྒྱུན་དུ་སེམས་ཁྲལ་བཟོ་བཞིན་ཡོད། ཆོས་ནི་སེམས་རྒྱུད་ལ་ཞི་བདེ་ཡོང་བའི་རྒྱུ་གཙོ་བོ་ཆགས་ཡོད། སེམས་ཀྱི་ཞི་བདེ་ནི་འཕྲུལ་ཆས་ཀྱིས་བཟོ་མི་ཐུབ་པར་བྱམས་བརྩེའི་ཉམས་ལེན་ལས་ཡོང་བ་ཡིན། དེར་བརྟེན་དུས་རབས་ཉེར་གཅིག་པའི་ནང་ཕྱི་དངོས་པོའི་འཛུགས་སྐྲུན་ཡར་རྒྱས་དང་ མཉམ་དུ་ཆོས་ལའང་ལས་འགན་གལ་ཆེན་པོ་ཞིག་ཡོད། ཆོས་པ་ཚོས་ལྷག་བསམ་རྣམ་དག་ཐོག་ནས་ཆོས་ཉམས་ལེན་བྱེད་དགོས། དགོན་པ་དང་ལྷ་ཁང་སོགས་ཀྱི་ནང་རང་ཉིད་གྲལ་འགོར་སྡོད་སྐབས་རྩ་ཆེན་པོ་ཡིན་བསམ་པའི་ཚོར་སྣང་ཡོང་སྲིད། འོན་ཀྱང་ལྷ་ཁང་ནས་ཕྱིར་ཐོན་མ་ཐག་བཟང་སྤྱོད་ཀྱི་བསམ་བློ་དོར་བ་ཡིན་ན་དགོས་པ་གང་ཡང་མ་བྱུང་བ་ཡིན། ཆོས་ཀྱི་གཞུང་ནས་གསུངས་པའི་བྱམས་པ་དང་བརྩེ་བ། བཟོད་བསྲན། དྲང་བདེན་སོགས་ཀུན་སྤྱོད་བཟང་པོའི་རིན་ཐང་དེ་དག་ཉིན་རེའི་མི་ཚེའི་ནང་ཉམས་ལེན་བྱེད་ཐུབ་པ་དགོས་རྒྱུ་ཧ་ཅང་གལ་ཆེན་པོ་ཡིན། དེ་འདྲ་བྱུང་བ་ཡིན་ན་སྤྱི་ཚོགས་ནང་བཟང་ཕྱོགས་ཀྱི་འགྱུར་བ་ཡོང་ངེས་ཡིན།
སེམས་འཁྲུག་ནས་སྡོད་སྐབས་ཆོས་ཀྱིས་སེམས་ལྷོད་པོ་བཟོ་ཐུབ་པས་སེམས་ཀྱི་ཞི་བདེ་བསྐྲུན་མཁན་གཙོ་བོ་གཅིག་ཆོས་ཕྱོགས་ནས་ཡོང་གི་ཡོད། དེར་བརྟེན་ཆོས་ལུགས་ཕན་ཚུན་འབྲེལ་བ་དང་གོ་རྟོགས་སྤེལ་རེས་ཡག་པོ་མ་བྱུང་བའི་དབང་གིས་ཆོས་འདི་རྙོག་གྲ་བཟོ་མཁན་ལྟ་བུ་ཆགས་ན་ཧ་ཅང་བློ་ཕམ་ཡིན། རྒྱ་གར་ནང་ཆོས་ལུགས་འདྲ་མིན་ཁག་འཆམ་མཐུན་མཉམ་གནས་བྱེད་བཞིན་ཡོད་པ་དེ་མིག་དཔེ་བལྟས་ཏེ། ཆོས་ལུགས་མཐུན་སྒྲིལ་གོང་མཐོར་གཏོང་རྒྱུར་འབད་བརྩོན་ཤུགས་ཆེ་ཙམ་བྱ་རྒྱུ་ཧ་ཅང་གལ་ཆེན་ཡིན། ཨ་རིའི་ནང་ཕྱི་ལོ་ ༢༠༠༡ ཟླ་ ༩ ཚེས་ ༡༡ ཉིན་གྱི་དོན་རྐྱེན་བྱུང་སྟེ་ལོ་གཅིག་འཁོར་བའི་དུས་དྲན་སྐབས་མི་མང་པོ་ཞིག་ གིས་ཁ་ཆེའི་ཆོས་ལུགས་དེ་དྲག་རྩུབ་ཀྱི་ཆོས་ལུགས་ལྟ་བུར་ངོས་འཛིན་བྱེད་པ་ནི་ ནོར་འཁྲུལ་ཡིན་སྐོར་ངོས་ནས་གསལ་སྟོན་བྱས་པ་ཡིན། མི་རེ་ཟུང་གི་བྱ་སྤྱོད་དེ་ཆོས་ལུགས་ཡོངས་རྫོགས་ཐོག་འགེབས་པ་ནི་ནོར་འཁྲུལ་ རེད། ཆོས་ལུགས་མཐུན་སྒྲིལ་གོང་འཕེལ་གཏོང་རྒྱུ་ནི་ཁ་ནས་འདྲ་ཆགས་པོ་བཤད་དེ་སྡོད་ རྒྱུ་ཞིག་མིན་པར། དོན་དངོས་ཐོག་ཆོས་ལུགས་ཕན་ཚུན་བར་ཁ་ཞེ་གཉིས་མེད་ཀྱི་གུས་བརྩི་དང་། ཡི་རང་སྔགས་བརྗོད་ཞུ་དགོས། འཛམ་གླིང་འདིའི་སྟེང་མི་ཐེར་འབུམ་བདུན་ཡོད་པ་དེ་དག་ཚང་མ་ནང་པ་བྱེད་དགོས་པའམ། ཡང་ན་ཡི་ཤུ་བྱེད་དགོས་པ་ཞེས་བརྗོད་ན། དེ་ནི་དངོས་ཡོད་གནས་ཚུལ་དང་མི་མཐུན་པ་ཞིག་རེད། ཆོས་ལུགས་ཁག་ལོ་ངོ་བརྒྱ་ཕྲག་མང་པོའི་རིང་གནས་ཡོད་པ་དང་། མ་འོངས་པར་ཡང་མུ་མཐུད་གནས་རྒྱུ་ཡིན་པར་བརྟེན། ང་ཚོས་འདོད་ཀྱང་རུང་མ་འདོད་ཀྱང་རུང་གང་ལྟར་འཛམ་གླིང་འདིའི་ནང་མཉམ་དུ་སྡོད་ དགོས།
ངོས་ཀྱིས་སྒྲུང་ཞིག་བཤད་ན། ཨོ་སི་ཁྲི་ལི་ཡར་མི་མང་གཏམ་བཤད་ཅིག་གི་ (Public talk) སྐབས་སུ་ངོས་ངོ་སྤྲོད་བྱེད་མཁན་ཡི་ཤུའི་ཆོས་པ་སྤྱི་ཚོགས་ལ་ཞབས་འདེགས་མང་པོ་ ཞུ་མཁན་ཞིག་ཡོད། ཁོང་གིས་ངོ་སྤྲོད་སྐབས་སུ་ཏཱ་ལའི་བླ་མ་ནི་ཡི་ཤུའི་ཆོས་པ་ཡག་པོ་ཞིག་རེད་ ཅེས་བཤད་སོང་། དེ་རྗེས་ངོས་ཀྱིས་གཏམ་བཤད་བྱེད་སྐབས་གོང་གི་ལན་འདེབས་གྱི་ཚུལ་དུ་ཁོང་ཡང་ནང་པ་ཡག་པོ་ཞིག་རེད་ཅེས་བརྗོད་པ་ཡིན། དེ་བཞིན་རྒྱ་གར་ལྷོ་ཕྱོགས་སུ་སྤྱི་ཚོགས་ལ་ཞབས་འདེགས་མང་པོ་ཞུ་མཁན་ཧིན་རྡུའི་བླ་མ་ཧ་ཅང་ཡག་པོ་ཞིག་ཡོད་པ་ཁོང་མཇལ་ནས་ནང་པ་དང་ཧིན་རྡུའི་སྐོར་ལ་སྐད་ ཆ་བྱུང་བར། ཧིན་རྡུའི་ཆོས་ལུགས་དང་ནང་པ་གཉིས་ནས་ཞི་གནས་དང་ལྷག་མཐོང་སྒྲུབ་ཀྱི་ཡོད། དེ་བཞིན་ཚུལ་ཁྲིམས་ཀྱི་བསླབ་པ་དང་། ཏིང་ངེ་འཛིན་གྱི་བསླབ་པ། ཤེས་རབ་ཀྱི་བསླབ་པ་སོགས་གཅིག་པ་རེད། ཁྱད་པར་ནི་རྟག་གཅིག་རང་དབང་བའི་བདག་འདོད་དང་མི་འདོད་པ་དེ་ཡིན་པས་དེ་ནི་སོ་ སོར་གང་གིས་ཕན་པ་དེ་བྱས་ན་འགྲིག་གི་རེད་ཅེས་བརྗོད་པ་ཡིན། དེར་བརྟེན་ཆོས་ལུགས་ཁག་མཐུན་སྒྲིལ་བྱེད་རྒྱུ་ནི་ཧ་ཅང་གལ་ཆེན་པོ་རེད། ཆོས་ལུགས་འཆམ་མཐུན་མ་ཡིན་པར་ང་ཚོ་དང་ཁོང་ཚོ་ཞེས་བཤད་ཀྱང་ལོ་སྟོང་ཕྲག་གསུམ་ རིང་གནས་ཡོད་ལ། ད་དུང་ཡང་མུ་མཐུད་གནས་རྒྱུ་ལས་མེད་པ་བཟོ་ཐུབ་ཀྱི་མ་རེད། ཆོས་ལུགས་མཐུན་སྒྲིལ་གྱི་ཚོགས་འདུ་ཞིག་གི་ཐོག་ངོས་ནས་ཡི་ཤུ་ཆོས་པ་ཚོས་ཆོས་ ལུགས་གཞན་ལ་མ་དགའ་བ་བྱས་ཀྱང་ཆོས་ལུགས་གཞན་དག་མུ་མཐུད་གནས་གནས་རྒྱུ་དང། དེ་བཞིན་ནང་པ་ཞིག་གིས་ཆོས་ལུགས་གཞན་ལ་མ་དགའ་བ་བྱས་ཀྱང་དེ་བཞིན་ཡིན། དེ་བས་འཆམ་པོ་བྱས་ཚེ་ཡག་པོ་རེད་ཅེས་བརྗོད་པ་ཡིན།
ངོས་རང་ནང་པ་ཞིག་དང་དེའི་ནང་ནས་དགེ་སློང་ཞིག་ཡིན། བཅོམ་ལྡན་འདས་ཀྱིས་སེམས་ཅན་གྱི་ཁམས་དང་མོས་པར་བསྟུན་ཏེ་ཐེག་པ་མི་འདྲ་བ་དང་ལྟ་གྲུབ་མི་འདྲ་བ་གསུངས་ཡོད། དེ་གང་ཡིན་ཞེ་ན། གང་ཟག་བྱེ་བྲག་པ་སོ་སོའི་ཁམས་དང་མོས་པ་དེ་གལ་ཆེན་པོ་ཞིག་ཏུ་གཟིགས་ཏེ། སྙིང་སྟོབས་ཆེ་ཆུང་ལ་གཞིགས་པས་ཐེག་པ་རིམ་པ་མི་འདྲ་བ་དང། བློ་དང་རྣམ་དཔྱོད་ཆེ་ཆུང་ལ་གཞིགས་ནས་གྲུབ་མཐའ་མི་འདྲ་བ་དེ་དག་གསུངས་ཡོད། དེ་ལ་བསམ་བློ་བཏང་ན་འཛམ་གླིང་འདིར་ལོ་སྟོང་ཕྲག་གཉིས་གསུམ་ནང་ཡུལ་དུས་གནས་ཚུལ་མི་འདྲ་བའི་འོག་ནས་ཆོས་ལུགས་ལྟ་གྲུབ་མི་འདྲ་བ་མང་པོ་བྱུང་ཡོད། དེ་དག་ཚང་མས་བྱམས་པ་དང་བརྩེ་བ་ཞེས་པ་འདི་གཅིག་གྱུར་དུ་གསུངས་ཡོད། ལག་ལེན་འཁེལ་མིན་ལ་མ་ལྟོས་པར་གཞི་རྩའི་ཆ་ནས་བྱམས་བརྩེ་བརྗོད་མཁན་ཤ་སྟག་ཡིན་པས་ཚང་མར་ཐུན་མོང་ཉམས་ལེན་གྱི་གཞི་རྩ་ཞིག་ཡོད་པ་ཡིན།
ལྟ་གྲུབ་མི་འདྲ་བ་དེ་དག་དགོས་ངེས་ཡིན། ནང་པ་རང་ལའང་ལྟ་གྲུབ་མི་འདྲ་བ་ཡོང་གི་ཡོད། ཆོས་ལུགས་མི་འདྲ་བ་ཡིན་ཡང་སེམས་འདུལ་བ་ལ་བྱམས་པ་དང་བརྩེ་བ། བཟོད་པ། ཆོག་ཤེས། ཁྲིམས་སྲུང་བ་སོགས་ཚང་མ་གཅིག་གྱུར་ཡིན་སྟབས། ཆོས་ལུགས་ཁག་མཐུན་སྒྲིལ་བྱེད་པའི་གཞི་རྩ་ཡོད། ཆོས་ལུགས་ཁག་མཐུན་སྒྲིལ་མེད་ན་དེའི་རྐྱེན་གྱིས་མི་མང་པོ་ཞིག་དོན་མེད་ཚེ་སྲོག་ཤོར་གྱི་ཡོད། སྤྱིར་འཛམ་གླིང་འདིའི་ཐོག་འཁྲུག་པ་རྒྱག་པའི་གཞི་རྩ་དཔལ་འབྱོར་དང་། ཆབ་སྲིད། དབང་ཆའི་འཐབ་རྩོད་སོགས་མང་པོ་ཡོད། དེའི་ཐོག་ཆོས་ལུགས་ཀྱང་འཐབ་རྩོད་དེའི་ཁྲོད་ཕྱིན་ན་ཧ་ཅང་ཐབས་སྐྱོ་པོ་དང་ཤིན་ཏུ་མ་འོས་པ་རེད། དེར་བརྟེན་ངོས་ནས་ཆོས་ལུགས་མཐུན་སྒྲིལ་ཡོང་བའི་ཆེད་དུ་འབད་བརྩོན་བྱེད་ཀྱི་ཡོད། དེ་ཡང་མི་འགྲུབ་པ་ཞིག་དང་ཡོང་མི་སྲིད་པ་ཞིག་ལ་ཨུ་ཚུགས་བྱེད་པ་མིན། རྒྱ་གར་ནི་འདིའི་ཐད་ཀྱི་དཔེ་མཚོན་ཞིག་ཡིན། མི་འབོར་མང་པོ་ཡོད་པའི་ལུང་པ་འདིའི་ནང་ལོ་སྟོང་ཕྲག་གསུམ་རིང་ཆོས་ལུགས་མི་འདྲ་བ་མང་པོ་ཞིག་ཡོད་པ་ཚང་མས་ཕན་ཚུན་ངོས་འཛིན་བྱས་ཏེ་གནས་ཡོད། རེ་ཟུང་གི་ཐོག་ནས་རྙོག་དྲ་ཕྲན་བུ་ཡོང་གི་ཡོད་ཀྱང་། སྤྱིའི་ཆ་ནས་རྒྱ་གར་ནི་ལོ་སྟོང་ཕྲག་རིང་ལ་ཆོས་ལུགས་མཐུན་སྒྲིལ་ཡོད་པའི་རྒྱལ་ཁབ་ཀྱི་ཚད་འཛིན་ས་ཞིག་ལ་ངོས་འཛིན་བྱེད་ཆོག་པ་ཡིན། རྒྱ་གར་ལུང་པ་ཆེན་པོ་འདིའི་ནང་ལོ་སྟོང་ཕྲག་རིང་། ཆོས་ལུགས་མཐུན་འབྲེལ་དུ་གནས་ཡོད་པར་བརྟེན། འཛམ་བུ་གླིང་ལའང་དེ་ལྟར་ཡོང་སྲིད་པ་དང་ཡོང་ཐུབ་པ་ཞིག་ཡིན་པས་ངོས་ནས་འབད་བརྩོན་བྱས་དང་བྱེད་མུས་སུ་ཡོད་ལ། གང་ལ་གང་འཚམ་གྱི་ཕན་ཐོགས་ཀྱང་བྱུང་ཡོད། ངོས་རང་ནང་པ་ཞིག་ཡིན་པའི་ངོས་ནས་འདིའི་ཐད་འབད་བརྩོན་བྱེད་ཀྱི་ཡོད།
ངོས་རང་ཆོས་པ་ཞིག་ཡིན་པའི་ངོས་ནས། འཛམ་གླིང་གི་ལྟ་གྲུབ་ཡོད་པའི་ཆོས་བརྒྱུད་ཚང་མས་བྱམས་བརྩེ་ཉམས་ལེན་བྱེད་ དགོས་པ་གཅིག་མཚུངས་གསུང་གི་ཡོད་པ་དང། ཆོས་ལུགས་གཙོ་ཆེ་བ་ཚང་མའི་བསླབ་བྱ་གཙོ་བོ་འཚེ་བ་མེད་པ་ཞེས་པ་འདི་གཅིག་ གྱུར་དུ་གསུང་གི་ཡོད། འཚེ་བ་མེད་པ་ནི་བྱམས་བརྩེ་ཡིན། བྱམས་བརྩེ་ཉམས་ལེན་གྱི་འགལ་རྐྱེན་ཁོང་ཁྲོ་ཡིན། དེའི་གཉེན་པོ་བཟོད་པའི་ཉམས་ལེན་དང་། སུ་ཞིག་གིས་གནོད་པ་བྱས་ཀྱང་དེ་ལ་འཁོན་འཛིན་མི་བྱེད་པ་དེ་དག་གཅིག་གྱུར་ཡིན། མིའི་ཁམས་དང་མོས་པ་མི་འདྲ་བ་ལ་ལྟ་གྲུབ་ཀྱང་མི་འདྲ་བ་དགོས་པ་ཡིན། ང་རང་སྒེར་གྱི་ངོས་ནས་ནང་པ་སངས་རྒྱས་པའི་ཆོས་ཀྱི་བསླབ་བྱ་ཉམས་ལེན་བྱས་པ་ལ་བརྟེན་སྙིང་རྗེའི་བློ་ཕྲན་བུ་ཞིག་སྐྱེ་གི་འདུག ཡིན་ནའང་། མི་གཞན་ལ་སྙིང་རྗེའི་བློ་སྐྱེ་སྟངས་དེ་ནང་པའི་ཆོས་ཀྱི་དགོངས་དོན་ལྟར་སྐྱེ་དགོས་ཞེས་བརྗོད་མི་ཐུབ་ལ་བརྗོད་ཀྱི་ཡང་མེད། ནང་པའི་ཆོས་ཀྱི་སྒོ་ནས་སྤྱི་ལ་ཕན་ཐོགས་གང་ཞིག་བྱེད་རྒྱུ་ཡོད་པ་དེའི་ཐད་ བསམ་བློ་གཏོང་བ་ལས། ནང་པའི་ཆོས་ཇི་ལྟར་སྤྱི་ལ་སྤེལ་ཐབས་སྐོར་བསམ་བློ་ནམ་ཡང་གཏོང་གི་མེད།
ནང་ཆོས་ཀྱི་ཐོག་ནས་སེམས་ཅན་སྤྱི་ལའང་ཞབས་འདེགས་རྒྱ་ཆེན་པོ་ཞིག་བསྒྲུབ་ཐུབ་པ་དང་། ཕན་ཐོགས་ཀྱང་ཡོང་ངེས་ཡིན། རྒྱུ་མཚན་ནི་ནང་པའི་ཆོས་འདི་དད་པ་གཅིག་པུ་མིན་པར་རྒྱུ་མཚན་ལ་དཔྱད་པ་བྱེད་ དགོས་ཀྱི་རྒྱུ་ཡོད། མདོར་ན། དངོས་ཡོད་ཀྱི་ཐོག་ནས་མིའི་སེམས་ལ་སྦྱོང་བརྡར་བྱེད་རྒྱུ་ཞིག་ཡིན་སྟབས། དེང་སྐབས་ཚན་རིག་པ་དང་། རྣམ་ཀུན་ཆོས་ལ་དོ་སྣང་མེད་མཁན། ཆོས་ལ་ངོ་རྒོལ་བྱེད་མཁན་བྱེད་མཁན་བཅས་ཀྱི་ཁྲོད་ནང་པའི་ཆོས་ལ་དོ་སྣང་དང་། དགའ་མོས་བྱེད་མཁན་མང་དུ་འགྲོ་བཞིན་ཡོད། ང་ཚོས་ཆེད་དུ་གཉེར་ནས་ནང་ཆོས་སྤེལ་གྱི་མེད། ཆོས་ལུགས་གཞན་གྱི་ཆོས་པ་ནང་ཆོས་ལ་དད་པ་མེད་མཁན་ཞིག་གློ་བུར་ནང་ཆོས་ལ་བསྒྱུར་ན་ཡག་པོ་མེད། མ་འོངས་པར་དཀའ་ངལ་འཕྲད་སྲིད་ཅེས་བརྗོད་ཀྱི་ཡོད། མི་སྒེར་བ་རང་ངོས་ནས་དུས་ཡུན་རིང་པོའི་ནང་བསམ་བློ་ནན་ཏན་བཏང། དཔྱད་པ་བྱས་ནས་མཐའ་གཅིག་ཏུ་ནང་པའི་ཆོས་དེ་རང་ཉིད་ལ་རན་པ་ཞིག་མཐོང་ན་ཆོས་དད་རང་མོས་རེད། ནང་པ་བྱེད་མི་ཆོག་པར་བརྗོད་མཁན་མེད། འོན་ཀྱང་། ནང་པ་བྱས་ཟིན་རྗེས་སྔར་རང་གི་ཆོས་ལུགས་ལ་དམན་པར་བལྟས་ནས་འཕྱའ་སྨོད་བྱེད་མི་རུང་། དེས་མི་ས་ཡ་མང་པོར་ཕན་ཐོགས་བྱེད་བཞིན་ཡོད་ཅེས་བཤད་ཀྱི་ཡོད། ང་རང་གིས་མཐོང་ཚུལ་དང་། བསམ་ཚུལ་འདི་ལ་ཡིད་ཆེས་ཀྱིས་གཞན་ལ་བརྗོད་ཀྱི་ཡོད། གཞན་གྱིས་ཚུར་ཇུས་གཏོགས་བྱེད་མཁན་ཡོང་སྐབས་བརྗོད་བདེ་པོ་ཡོང་གི་འདུག
སོག་ཡུལ་དུ་སླེབས་སྐབས་ཤིག་ལ་སོག་ཡུལ་ནང་ཡེ་ཤུའི་ཆོས་སྤེལ་མཁན་གང་འཚམས་ཤིག་ གིས་ཡེ་ཤུའི་ཆོས་སྤེལ་རྒྱུར་ཤུགས་རྒྱག་གི་ཡོད་བཟོ་འདུག དེ་ལ་ངོས་ནས་ནན་ཏན་བྱས་ཏེ་བཤད་པ་ཡིན། ཡེ་ཤུའི་ལུང་པར་ནང་པའི་ཆོས་སྤེལ་དགོས་ཞེས་ངོས་ནས་བརྗོད་ཀྱི་མེད། ཡེ་ཤུའི་ལུང་པའི་ནང་ལ་རང་གི་ཕ་མེས་ཀྱི་ཆོས་བྱས་ན་ལེགས་ཞེས་རྟག་ཏུ་བརྗོད་ཀྱི་ཡོད། འོན་ཀྱང་། ས་ཆ་འདི་ནང་པའི་ལུང་པ་རེད། ནང་པའི་ལུང་པའི་ནང་དུ་ནང་པ་རང་བྱས་ན་ལེགས་པ་ཡོད། སོ་སོའི་ཕ་མེས་ཀྱི་ཆོས་དེ་ཕར་བཞག་ནས་ཆོས་གཞན་ཞིག་བྱས་ན་དཀའ་ངལ་འཕྲད་ངེས་རེད་ལ། ཡག་པོ་མེད་ཅེས་སྤོབས་པ་མཐོན་པོའི་སྒོ་ནས་བཤད་པ་ཡིན་། དེ་དང་ཆབས་ཅིག་ཡེ་ཤུའི་ཆོས་སྤེལ་མཁན་གྱི་བླ་མ་འགའ་ཤས་ཐུག་འཕྲད་བྱུང་། ཁོང་ཚོ་ལའང་དེ་བཞིན་བཤད་པ་ཡིན།
ཆོས་བརྒྱུད་མི་འདྲ་བ་རྒྱུ་མཚན་དུ་བྱས་ཏེ་འཁྲུག་པ་རྒྱག་པ་དང་། མི་ནང་ཁུལ་ལ་འགལ་ཟླ་ཆགས་པ། ཁྱིམ་ཚང་གཅིག་གི་ནང་དུའང་ཆོས་བརྒྱུད་མི་འདྲ་བས་འགལ་ཟླ་ཡོང་བ་སོགས་ཀྱི་སྐྱོན་ཆའི་རིགས་རྣམས་སེལ་དགོས་པ་དང། ལེགས་པའི་ཆ་རྣམས་གོང་དུ་སྤེལ་རྒྱུའི་དམིགས་ཡུལ་བཟུང་ནས་འཆམ་མཐུན་ཡོང་བའི་རེ་བ་རྒྱག་དགོས། འདས་པའི་དུས་སུའང་ཆོས་བརྒྱུད་དེ་དང་དེས་མི་ས་ཡ་མང་པོ་ལ་ཕན་ཐོགས་བྱུང་ཡོད་ལ། ད་ལྟ་ཡང་ཕན་ཐོགས་བྱེད་བཞིན་ཡོད། མ་འོངས་པར་ཡང་ཕན་ཐོགས་ཡོང་གི་རེད་བསམ་ནས་དག་སྣང་སྦྱོང་བ་དང་། དད་མོས་བྱེད་ཀྱི་ཡོད། དེ་ལྟ་བུའི་ཐོག་ནས་ཆོས་ལུགས་འདྲ་མིན་ཚང་མ་མཐུན་པོ་དང་། ཐུན་མོང་གི་ཐོག་ནས་འཛམ་གླིང་འདིར་ཕན་ཐོགས་བྱེད་ཐུབ་ན་ཡག་པོ་རེད་བསམ་ནས། རང་ཉིད་ཀྱི་ཡིད་ཆེས་དང་། དད་པའི་ཐོག་ནས་འགྲོ་གི་ཡོད།
དེང་དུས་ཤེས་ཡོན་ལམ་ལུགས་ཀྱི་གཞི་བཅོལ་ས་ཕྱི་དངོས་པོའི་གནས་སྟངས་གཙོ་བཟུང་བྱས་ཡོད་པ་ཤེས་གསལ་རེད། ནུབ་ཕྱོགས་སུ་ལོ་ངོ་སྟོང་ཙམ་གྱི་སྔོན་དུ་ཤེས་ཡོན་གྱི་སྒྲིག་འཛུགས་ཐོག་མར་འགོ་འཛུགས་སྐབས་ནང་བསམ་བློའི་རིན་ཐང་དང་འབྲེལ་བའི་བཟང་སྤྱོད་ཀྱི་སློབ་གསོ་རྒྱག་རྒྱུའི་འགན་ཡེ་ཤུའི་ལྷ་ཁང་གིས་འཁྱེར་ཡོད། དེང་སྐབས་ཀྱི་ཤེས་ཡོན་ལམ་ལུགས་ནང་ཀླད་པའི་རྣམ་དཔྱོད་ཡར་རྒྱས་གཏོང་རྒྱུ་གཙོ་བོར་དམིགས་ཏེ། དཀོན་མཆོག་དང་དགེ་སྡིག་གི་སྐད་ཆ་གང་ཡང་མ་བཤད་པར། བུ་བཅོལ་ཁང་ནས་མཐོ་སློབ་བར་ཆོས་ལུགས་རིས་མེད་ལ་གཞི་བཅོལ་བའི་ནང་བསམ་བློའི་རིན་ཐང་གོང་མཐོར་གཏོང་ཐབས་ཀྱི་སློབ་ཚན་གཏན་འབེབས་བྱ་རྒྱུའི་ཐད་བསམ་བློ་ནན་ཏན་བཏང་སྟེ་ཉམས་ཞིབ་བྱ་རྒྱུ་ཧ་ཅང་གལ་ཆེན་པོ་ཆགས་ཡོད། དེང་སྐབས་གསར་འགྱུར་བརྒྱུད་ལམ་དང་། བརྙན་འཕྲིན། རླུང་འཕྲིན་ཁག་ཚང་མའི་ནང་ཚོང་དང་དངུལ་གྱི་སྐད་ཆ་ཁོ་ན་ལས་ནང་བསམ་བློའི་རིན་ཐང་དང་འབྲེལ་བའི་སྐད་ཆ་བཤད་མཁན་ཉུང་ཉུང་རེད།
མཐར་ཐུག་གི་བདེ་བ་ནི་ང་ཚོའི་རྒྱུད་ལ་ཡོད། དཔལ་འབྱོར་དང་དངུལ་གལ་ཆེན་པོ་ཡིན་ནའང་དེས་མཐར་ཐུག་གི་བདེ་བ་སྤྲོད་མི་ཐུབ། ད་ལྟ་འཛམ་གླིང་འདིའི་ཐོག་ཉིན་རེ་བཞིན་ཆོས་དད་མི་འདྲ་བའི་ཐོག་ནས་མི་སྟོང་ཕྲག་མང་པོ་གསོད་རེས་བྱེད་ཀྱི་ཡོད། འབར་མ་དང་། ཤྲི་ལང་གར་ནང་པ་དང་ཁ་ཆེའི་བར་འཁྲུག་པ་རྒྱག་པ་ཧ་ཅང་ཐབས་སྐྱོ་པོ་རེད། ངོས་ཀྱིས་ནམ་རྒྱུན་བརྗོད་ཀྱི་ཡོད། ནང་པ་ཚོས་ཁ་ཆེའི་ཆོས་པར་སྡང་ཟུག་ཡོང་གི་འདུག་ན། དེ་སྐབས་སངས་རྒྱས་བཅོམ་ལྡན་འདས་ཀྱི་ཞལ་རས་ཡིད་ལ་བསྒོམ་དགོས། དམན་ལ་ལྷག་པར་བརྩེ་བའི་བཅོམ་ལྡན་འདས་ཞལ་བཞུགས་ཡོད་ན་རྡུང་རྡེག་མྱོང་མཁན་གྱི་ཉམ་ཐག་ཚོར་རྒྱབ་སྐྱོར་གནང་གི་རེད། ཆོས་ཀྱིས་བྱམས་བརྩེ་གསུངས་ཡོད་པས། གསོད་རེས་གཏོང་མཁན་ཚོ་ཆོས་ལ་དད་པ་ཡོད་ཟེར་བཞིན་དུ་གསོད་རེས་གཏོང་བ་གང་ཡིན་ནམ། དེ་ནི་ཧ་ཅང་ཐབས་སྐྱོ་པོ་རེད། གནས་ཚུལ་འདི་ལྟ་བུ་ཡོང་དུས་གང་དྲག་ཅི་དྲག་ཅེས་བཤད་དེ་བསྡད་ནས་ཡོང་ཐབས་མེད་པས། ཆོས་པ་ཞིག་ཡིན་པའི་ངོས་ནས་འབད་བརྩོན་བྱེད་དགོས། དེར་བརྟེན་འཛམ་བུ་གླིང་གི་རིས་སུ་མ་ཆད་པའི་ཆོས་ལུགས་ཁག་ཚང་མ་ཐུགས་མཐུན་ ཁྲིམས་གཙང་གི་ཐོག་ནས་ཕན་ཚུན་གྱི་གནས་ཚུལ་ཤེས་རྟོགས་བྱས་པ་ཡིན་ན་མཐུན་སྒྲིལ་ཡོང་ཐུབ་པ་ཡིན། འཛམ་གླིང་གི་རིས་སུ་མ་ཆད་པའི་ཆོས་ལུགས་ཚང་མ་མཐུན་སྒྲིལ་དམ་གཙང་ཡོང་བར་འབད་ བརྩོན་གནང་རོགས་ཞུ་རྒྱུ་ཡིན།
འགན་ཁུར་གསུམ་པ། བོད་ཀྱི་ཆོས་རིག་འཛིན་སྐྱོང་སྤེལ་གསུམ།
ངོས་རང་ཆབ་སྲིད་ཀྱི་ལས་འགན་བཞག་ཟིན་ཡང་། བོད་པ་ཞིག་ཡིན་པའི་ཆ་ནས་བོད་མི་རིགས་ཀྱི་ཆོས་དང་རིག་གཞུང། སྐད་ཡིག་བཅས་རྒྱུན་འཛིན་དང་སྲུང་སྐྱོབ་བྱེད་རྒྱུའི་འགན་ཡོད། ལྷག་པར་བོད་མི་ས་ཡ་དྲུག་གིས་ངོས་ལ་རེ་བ་དང་ཡིད་ཆེས་བྱེད་ཀྱི་ཡོད་སྟབས། རང་བཞིན་གྱིས་སེམས་འཁུར་བྱེད་དགོས་པ་ཞིག་ཆགས་ཡོད། བོད་གངས་ཅན་ལྗོངས་སུ་ཡོད་པའི་སངས་རྒྱས་ཀྱི་བསྟན་པ་ཐེག་པ་ཆེ་ཆུང་སྔགས་དང་བཅས་པ་ཚང་མ་རིགས་པའི་ལམ་ནས་གཏན་ལ་ཕབ་ཐུབ་པའི་ཆོས་བརྒྱུད་ཅིག་ཡིན། ངོས་ཀྱིས་ནམ་རྒྱུན་བོད་གངས་ཅན་ལྗོངས་ཀྱི་སངས་རྒྱས་ཀྱི་བསྟན་པ་འདི་འཛམ་གླིང་གི་གཅེས་ནོར་ཡིན་ཞེས་བརྗོད་ཐུབ་ཅེས་བརྗོད་ཀྱི་ཡོད། སེམས་ཀྱི་སྦྱོང་བརྡར་སྤྲོད་པར་བློ་ཕན་ཚུན་གྱི་འཛིན་སྟངས་འགལ་བ་གང་ཞིག་ཡོད་མེད་དང་། དེ་དག་ཇི་ལྟར་གནོད་གཞིར་འགྲོ་བ། འཛིན་སྟངས་མི་འདྲ་བའི་བློ་གང་ཞིག་ལ་རྒྱབ་རྟེན་ཚད་མ་ཡོད་པ། འཛིན་སྟངས་མི་མཐུན་པའི་བློ་གང་ལ་རྒྱབ་རྟེན་ཚད་མ་མེད་པ་སོགས་ཞིབ་ཚགས་པོའི་ ཐོག་ནས་འགྲེལ་བཤད་རྒྱག་ཐུབ་མཁན་དཔལ་ནཱ་ལེནྡྲ་ནས་བྱུང་བའི་སངས་རྒྱས་པའི་ཆོས་འདི་ལས་ལྷག་པ་མེད། ངོས་ནས་ནམ་རྒྱུན་བོད་གངས་ཅན་ལྗོངས་ཀྱི་ཆོས་བརྒྱུད་ནི་དཔལ་ནཱ་ལེནྡྲའི་ཆོས་བརྒྱུད་ཡིན་ཞེས་སྐད་གསང་མཐོན་པོའི་ཐོག་ནས་བརྗོད་ཀྱི་ཡོད། བློ་གཟུ་བོར་གནས་པའི་ཚན་རིག་པ་ཚོས་དཔལ་ནཱ་ལེནྡྲའི་ཆོས་བརྒྱུད་ཀྱི་གསུང་སྟངས་ལ་ཡིད་སྨོན་བྱེད་ཀྱི་འདུག བོད་གངས་ཅན་གྱི་ལྗོངས་ལ་ཡོད་པའི་སངས་རྒྱས་ཀྱི་བསྟན་པ་འདི་ལ་ཚན་རིག་གི་སྡེ་ཚན་གཅིག ལྟ་གྲུབ་ཀྱི་སྡེ་ཚན་གཅིག ཆོས་ཀྱི་སྡེ་ཚན་གཅིག་བཅས་སུ་དབྱེ་བ་ཡིན་ན། འཛམ་གླིང་གི་མི་དུང་ཕྱུར་བདུན་ཅུ་ལ་གང་ལ་གང་འཚམས་ཀྱི་ཞབས་འདེགས་བསྒྲུབ་ ཐུབ་པའི་ནུས་པ་ཡོད་པ་མཐོང་གི་འདུག
དེ་ལྟ་བུའི་སངས་རྒྱས་ཀྱི་བསྟན་པ་ཉམས་པ་སོར་ཆུད་དང་མི་ཉམས་གོང་འཕེལ་ཡོང་ཐབས་བྱ་རྒྱུ་འདི་གལ་ཆེན་པོར་བརྩི་ཡི་ཡོད། ང་ཚོ་བོད་མི་རིགས་ལ་མཚོན་ན་ཡང་། བོད་ལ་ཡོད་པའི་སངས་རྒྱས་པའི་ཆོས་དང་། དེ་དང་འབྲེལ་བའི་ལྟ་གྲུབ་དེ་དག་བོད་མི་རིགས་ཀྱི་བླ་སྲོག་ལྟ་བུ་ཆགས་ཡོད། རྒྱུ་མཚན་གཅིག་ནི་དཔལ་ནཱ་ལེནྡྲ་ནས་བརྒྱུད་པའི་རྒྱ་ཆེ་ལ་གཏིང་ཟབ་པའི་ཆོས་བརྒྱུད་འདི་ཆ་ཚང་སྐད་ཡིག་གཞན་ལ་བརྟེན་མ་དགོས་པར་བོད་སྐད་རང་གི་ཐོག་ནས་འགྲེལ་བཤད་རྒྱག་ཐུབ་ཀྱི་ཡོད། དེང་སྐབས་དཔལ་ནཱ་ལེནྡྲའི་ཆོས་བརྒྱུད་ཀྱི་ལྟ་སྒོམ་སྤྱོད་གསུམ་གྱི་རྣམ་གཞག་དཔྱིས་ཕྱིན་པ་ཞིག་འགྲེལ་བཤད་རྒྱག་དགོས་བྱུང་ན་བོད་ཀྱི་སྐད་ཡིག་གཅིག་པུ་ལས་འཛམ་གླིང་སྟེང་མེད། འདི་ནི་བོད་མི་རིགས་ཀྱི་བླ་སྲོག་ཡིན་ལ་སྤོབས་པ་བྱེད་ཆོག་པ་ཞིག་ཀྱང་ཡིན། དེར་བརྟེན་བོད་པ་ཞིག་ཡིན་པའི་ཆ་ནས་བོད་ཀྱི་སྐད་ཡིག་ཐོག་ཡོད་པའི་རིག་གཞུང་གཏིང་ཟབ་དེ་དག་ལ། ཆོས་དད་ཡོད་མེད་ལ་མ་ལྟོས་པར་དོ་སྣང་གིས་སློབ་སྦྱོང་དང། ཞིབ་ཚགས་པོའི་ཐོག་ནས་དཔྱད་ཞིབ་བྱེད་རྒྱུ་གལ་ཆེན་པོ་ཡིན་ཞེས་ང་བོད་མི་ཞིག་ཡིན་པའི་ཆ་ནས་བོད་མི་ཚང་མར་འབོད་སྐུལ་བྱེད་བཞིན་ཡོད།
དེ་ནི་ང་ཚོའི་ཆོས་རྒྱལ་རྣམ་དཔྱོད་ཡངས་པ་ཚོས་གནང་པའི་གཟི་བརྗིད་ཅིག་དང་། ལྷག་པར་མཁན་ཆེན་ཞི་བ་འཚོས་ཐུགས་འཁུར་བསྐྱེད་ནས་སངས་རྒྱས་ཀྱི་ཆོས་འདི་བོད་སྐད་རང་གི་ཐོག་ནས་ཐོས་བསམ་སྒོམ་གསུམ་ཆ་ཚང་བྱེད་ཐུབ་པ་དགོས་ཞེས་གསུངས་ནས་ བོད་སྐད་ལ་བསྒྱུར་པ་དང་། ཁོང་རང་ཉིད་ནས་བོད་སྐད་སྦྱངས་གནང་བ་རེད་ཅེས་བརྗོད་ཀྱི་འདུག གང་ལྟར་དུས་རབས་བདུན་པ་བརྒྱད་པ་ནས་བཟུང་བོད་ལ་རྒྱ་གར་གཙོ་བོར་བྱས་པའི་ནང་པའི་ཆོས་བསྒྱུར་ཅིང་། བཀའ་འགྱུར་བསྟན་འགྱུར་པོ་ཏི་སུམ་བརྒྱ་སྐོར་ཡོད་པའི་ནང་རྒྱ་ནག་ནས་བསྒྱུར་པ་པོ་ཏི་བཅོ་ལྔ་ཉི་ཤུ་ཙམ་ལས་མེད། མང་ཆེ་བ་རྒྱ་གར་ནས་བསྒྱུར་པའི་ལེགས་སྦྱར་དང་པཱ་ལི་ཡིན་པ་དང། བལ་ཡུལ་ནས་ཀྱང་ཡོད་འདུག འདི་དག་ནི་ང་ཚོ་བོད་པ་ཞིག་ཡིན་པའི་ཆ་ནས་སྤོབས་པ་བྱེད་ཆོག་པ་ཡིན། བོད་ཡིག་འདི་ཉིད་ནི་པཱ་ལི་དང་། གཙོ་བོ་ལེགས་སྦྱར་སྐད་དང་མིང་ཚིག་རེ་རེ་བཞིན་མཉམ་དུ་འགྲོ་ཐུབ་པའི་ཡི་གེ་ཞིག་ཡིན། འཛམ་གླིང་འདིར་སྤྱིར་ནང་པའི་ཆོས་ལུགས་དང་། ལྷག་པར་དཔལ་ན་ལནྡྲའི་ཆོས་བརྒྱུད་ནི་དད་པའི་ཐོག་ནས་མིན་པར་གཙོ་བོ་རིགས་པའི་ ཐོག་ནས་འགྲོ་དགོས་པ་དང་། དེ་ལྟར་འགྲོ་ཐུབ་པའི་ཁྱད་ཆོས་ལྡན་པ་ཞིག་རེད་འདུག
འཛམ་གླིང་ཐོག་གི་ཆོས་ལུགས་ཚང་མ་ཡག་པོ་རེད། ཡིན་ནའང་བཅོམ་ལྡན་འདས་རང་ཉིད་ཀྱི་བཀའ་ལ་ཡིད་ཆེས་ཁོ་ནའི་ཐོག་མི་འགྲོ་བར་གང་བསྟན་པ་དེ་དག་རྒྱུ་མཚན་ལྡན་པ་ཞིག་ཡིན་མིན་བརྟག་དཔྱད་དང། ལག་ལེན་གྱི་ཐོག་ནས་ཚོད་ལྟ་བྱས་ཏེ། རྒྱུ་མཚན་ལྡན་པ་དང་ཚོད་ལྟ་བྱས་ཏེ་ཕན་ཐོགས་ཡོད་པ་ཞིག་འདུག་ན་ཁས་ལེན་བྱེད་དགོས་གསུངས་ཡོད། དེ་ནི་སྤོབས་པ་ཆེན་པོ་ལྡན་པ་ཞིག་ཡིན། དེར་བརྟེན་ན་ལེནྡྲའི་མཁས་པ་ཀླུ་སྒྲུབ་ལ་སོགས་པས་ཀྱང་བཅོམ་ལྡན་འདས་ཀྱི་བཀའ་སྒྲ་ཇི་བཞིན་པ་ཁས་བླངས་རུང་དང་མི་རུང་དཔྱད་པ་གནང་ཡོད། བཅོམ་ལྡན་འདས་ཀྱི་བཀའ་ཡིན་པ་རྒྱུ་མཚན་དུ་བྱས་ནས་ཡིད་ཆེས་བྱེད་དགོས་ཀྱི་ཡོད་ན། བཅོམ་ལྡན་འདས་ཀྱི་བཀའ་ཚང་མ་ཁས་ལེན་དགོས་པ་ཆགས་ཡོད། ཀླུ་སྒྲུབ་ཡབ་སྲས་ཀྱིས་བཅོམ་ལྡན་འདས་ཀྱི་བཀའ་ཡོངས་རྫོགས་ཞལ་བཞེས་གནང་གི་མེད། བཅོམ་ལྡན་འདས་ཀྱི་བཀའ་ལ་ཞིབ་འཇུག་གནང་ནས་རིགས་པས་དཔྱད་ཡོང་དུས། བཀའ་འདི་སྒྲ་ཇི་བཞིན་པར་ཁས་བླངས་ན་རིགས་པར་གནོད་པས་སྒྲ་ཇི་བཞིན་པ་མ་རེད། དེ་དགོས་པའི་དབང་གིས་གསུངས་པ་རེད་ཅེས་དགོངས་པ་བཀྲལ་ཡོད་པ་རེད། དེ་ནི་རླབས་ཆེན་པོ་རེད། དཔལ་ན་ལེནྡྲའི་ཆོས་བརྒྱུད་ཟབ་ཅིང་བརླིང་ལ། མིའི་རྣམ་དཔྱོད་ཕུལ་དུ་བྱུང་བའི་ཐོག་ནས་བྱུང་པའི་ལྟ་གྲུབ་དེ་བོད་ཡིག་ཐོག་ནས་ཆ་ཚང་འགྲེལ་བཤད་རྒྱག་ཐུབ་ཀྱི་ཡོད། དེང་སྐབས་འཛམ་གླིང་འདིར་དཔལ་ན་ལེནྡྲའི་ཆོས་བརྒྱུད་ཟབ་ཅིང་རྒྱ་ཆེ་བ་འདི་ཉིད་ལ་གཏིང་ཟབ་པོའི་ཐོག་ནས་འགྲེལ་བཤད་རྒྱག་དགོས་བྱུང་ན་བོད་སྐད་ལ་མ་བརྟེན་ཐབས་མེད་ཆགས་ཡོད། དེང་སང་ལེགས་སྦྱར་སྐད་ཀྱི་ཐོག་མཁས་པ་རེ་གཉིས་ལས་མེད་པ་དང་། ཧིན་རྡི་དང་དབྱིན་ཇི་སོགས་ཀྱི་ནང་དེ་བས་ཀྱང་ཡོད་པ་མ་རེད། འགྲེེལ་བཤད་རྒྱ་ཡིག་ནང་ཡོང་དགོས་ཚོད་ཀྱང་། རྒྱ་ནག་གི་འགྱུར་དང་། བོད་འགྱུར་གཉིས་བསྡུར་སྐབས་བོད་འགྱུར་ཡག་པ་ཡོད་པ་རེད།
ངོས་ནས་ཕལ་ཆེར་འདས་པའི་ལོ་ ༥༠ རིང་འཛམ་གླིང་གི་ནང་པའི་ལུང་པ་འདྲ་མིན་གྱི་མཁས་པ་ཚོ་དང་གོ་བསྡུར་བྱེད་སྐབས། དངོས་གནས་ང་ཚོ་བོད་པར་ཡོད་པའི་སངས་རྒྱས་པའི་ཆོས་ཀྱི་ལྟ་གྲུབ་དེ་སྤོབས་པ་ སྐྱེ་བ་ཞིག་རེད་འདུག ཕྱོགས་གཅིག་ནས་ང་ཚོར་ཡི་གེ་ཡོད་པ་དང། གཉིས་ནས་ཡི་གེ་དེ་ཡང་བརྗོད་བྱའི་དོན་ཟབ་པོ་བསྟན་ཐུབ་པ་ཞིག་ཡོད་པ་འདི་ང་ཚོ་བོད་པའི་གཅེས་ནོར་ཏེ། ནང་གི་ནོར་བུ་དང་ཕྱི་ལ་ངོམ་རྒྱུ་འདི་ཡིན། ངོས་རང་མཁས་པ་དང་། ཚན་རིག་པ་མང་པོ་ཐུག་སྐབས་ཉམས་དམའ་མི་དགོས་པར་འདྲ་མཉམ་གྱི་ཐོག་ནས་སྐད་ཆ་བཤད་ཆོག་པ་ཡོང་གི་འདུག དེ་ནི་ངོས་ལ་རྣམ་དཔྱོད་ཆེན་པོ་ཡོད་ཟེར་གྱི་མེད། ང་ཚོ་བོད་ལ་ཡོད་པའི་གཞུང་ཆེན་རྣམས་སློབ་སྦྱོང་དང་། ལྷག་པར་རིགས་ལམ་གྱི་ཐོག་ནས་དཔྱད་པ་ཤུགས་ཆེ་བྱས་པའི་བཀའ་དྲིན་ཡིན། དེ་ཡང་རྒྱ་ཡིག་དང་དབྱིན་ཡིག ཧིན་རྡི་གང་ལའང་བརྟེན་དགོས་ཀྱི་མེད། བོད་ཡིག་ཤེས་ཕྱིན་ཚང་མ་བོད་ཡིག་ནང་ཡོད་པ་རེད། འདི་དངོས་གནས་བོད་པའི་གཅེས་ནོར་འཛམ་གླིང་སྤྱི་ལ་ངོམ་ཆོག་པ་ཞིག་ཡིན།
ངོས་ནས་ནམ་རྒྱུན་བརྗོད་པར་ང་ཚོའི་ཆོས་བཤད་སྟངས་འདི་སྤོ་བོ་རྨོ་བོ་ཚོར་ཞེད་སྣང་སྐུལ་བ་ལྟ་བུ་བྱས་ན་སངས་རྒྱས་པའི་ཆོས་ཀྱི་དགོངས་པ་དང་མཐུན་གྱི་མེད། སངས་རྒྱས་ཀྱི་ཆོས་ནི་མི་ལ་སྤྲོ་བ་དང་སྤོབས་པ་སླེབས་ནས། དགའ་བཞིན་སྤྲོ་བཞིན་ཉམས་ལེན་ལ་འཇུག་པ་ཞིག་དགོས་པ་ལས། དམྱལ་བར་སྐྱེ་རྒྱུའི་ཞེད་སྣང་སྐུལ་ཐབས་ཀྱིས་ཆོས་བཤད་བྱས་ན་མི་འགྲིགས། ཆོས་ལུགས་གཞན་གྱིས་ཞེད་སྣང་སྐུལ་ནས་ཆོས་བཤད་བྱེད་མཁན་འདུག་ཀྱང་། སངས་རྒྱས་པའི་ཆོས་ཀྱིས་སྤྲོ་སྣང་ལྡན་པའི་ཐོག་ནས་ཐར་པ་དང་ཐམས་ཅད་མཁྱེན་པའི་གོ་འཕང་ཐོབ་རྒྱུ་ཡོད་པ། དེ་ཡང་རིགས་པས་སྒྲུབ་ཅིང་། སྒྲུབ་སྟངས་ཀྱང་བཅོམ་ལྡན་འདས་ཀྱི་གསུང་རེད་ཅེས་དེ་ཙམ་ལ་མ་བཞག་པར། ཐར་པ་དང་ཐམས་ཅད་མཁྱེན་པའི་གོ་འཕང་ཞེས་པ་འགྲུབ་ཐུབ་པ་ཞིག་ཡིན་པ། གཞི་དངོས་པོའི་གནས་ཚུལ་དང་། དེ་ཡང་གཞི་བདེན་པ་གཉིས་ལ་བརྟེན་ནས་བསམ་བློ་གཏོང་དགོས་པ་སོགས་ཧ་ཅང་ཞིབ་ཚགས་ཀྱི་ཐོག་ནས་འགྲོ་དགོས་པ་ཡིན། དེ་ལྟར་བྱས་ན་གཞི་ནས་སྤྲོ་བ་འཕེལ་ཡོང་གི་རེད།
བོད་ཀྱི་ཆོས་འདི་རྩ་བ་སངས་རྒྱས་པའི་ཆོས་ཡིན་དུས་དབང་པོ་རྣོན་པོའི་དབང་དུ་བྱས་པའི་སངས་རྒྱས་ཀྱི་ཆོས་བྱེད་སྟངས་ཤིག་དགོས་ལས། དབང་རྟུལ་དད་པའི་རྗེས་འབྲངས་ཀྱི་ཆོས་བྱེད་སྟངས་ཤིག་མིན། གང་ཡང་མ་ཤེས་པའི་གནས་ཚུལ་ནི་ཐ་དད་ཡིན། དད་པ་བྱས་ནས་འགྲོ་རྒྱུ་ལས་གཞན་ཐབས་ཤེས་མེད། སངས་རྒྱས་པའི་ཆོས་ངོ་མ་དབང་རྣོན་ཆོས་ཀྱི་རྗེས་སུ་འབྲངས་དགོས་པས། རིགས་པ་ལ་བརྟེན་ནས་བརྟག་དཔྱད་བྱས་ཏེ་འགྲོ་དགོས་པ་ཡིན། འདི་ནི་ང་ཚོ་བོད་པ་རྣམས་ཀྱིས་ངོ་ཤེས་པ་བྱེད་དགོས་པ་དང་། བོད་པ་ཙམ་དུ་མ་ཟད། འཛམ་གླིང་གི་ནང་པ་ཚང་མས་སངས་རྒྱས་ཀྱི་ཆོས་ལ་དད་པ་ཡོད་ཟེར་བ་ཙམ་ལ་ཆ་མ་བཞག་ པར། སངས་རྒྱས་པའི་ཆོས་ངོ་མ་གང་འདྲ་ཡིན་ཤེས་དགོས་པ་རེད། ང་ཚོ་དུས་རབས་ཉི་ཤུ་རྩ་གཅིག་པའི་ནང་པ་ཞིག་བྱེད་དགོས་པ་ལས། རང་གི་ཕ་མེས་ནས་དར་བའི་གོམས་གཤིས་ལ་བརྟེན་ནས་སྐྱབས་སུ་མཆི་ཞེས་བརྗོད་དེ་ ཆོག་ཤེས་བྱས་ནས་བསྡད་ན་མི་འགྲིགས་ཞེས་བརྗོད་ཀྱི་ཡོད། ང་ཚོ་བོད་མི་རིགས་ལ་མཚོན་ན་འདི་བོད་ཀྱི་བླ་སྲོག་ཡིན།
ཡང་ལོ་སྟོང་ཕྲག་གཅིག་རིང་ང་ཚོར་ཆོས་རྒྱལ་ཚོའི་གཅིག་གྱུར་གྱི་དབུ་ཁྲིད་མེད་ པ་ཆགས་རྐྱེན་ནང་ཁུལ་འབྲེལ་བ་ཡག་པོ་མེད་པར་བོད་ཉམས་ཆག་སོང་ཡང་། བོད་མི་ས་ཡ་དྲུག་གཅིག་གྱུར་ཏུ་བསྡད་ཐུབ་པ་ནི་བོད་ཀྱི་སྐད་ཡིག་དང་། སྐད་ཡིག་ནང་ཡོད་པའི་ནང་པ་སངས་རྒྱས་པའི་ཆོས་ལ་བརྟེན་ནས་ཆབ་སྲིད་ཐོག་ཇི་ལྟར་ བྱུང་ཡང་གཅིག་གྱུར་ཏུ་གནས་ཐུབ་པ་བྱུང་ཡོད། ངོས་ཀྱིས་བོད་ཀྱི་ཆོས་དང་སྐད་ཡིག་འདི་བོད་ཀྱི་བླ་སྲོག་ལྟར་ཡིན་ཞེས་བརྗོད་པའི་རྒྱུ་མཚན་དེ་ཡིན།
ངོས་ཀྱིས་མི་འདྲ་མིན་ཐུག་འཕྲད་དང་། ལྷག་པར་ཨ་ཧྤེ་རི་ཀའི་ལུང་པ་འདྲ་མིན་དུ་ཡོད་པའི་གདོད་མའི་མི་རིགས་དག་ཐུག་ དུས་ཁོ་ཚོས་རིག་གཞུང་དང་སྲོལ་རྒྱུན་གྱི་གོམས་སྲོལ་རྒྱུན་འཛིན་ཐད་སེམས་ཁྲལ་ བྱེད་ཀྱི་འདུག ངས་ཁོ་ཚོར་ཡི་གེ་ཡོད་མེད་སྐད་ཆ་དྲིས་པར་ཁོ་ཚོ་མང་ཆེ་བར་ཡི་གེ་མི་འདུག ངས་ཁོ་ཚོར་ཁྱེད་རང་ཚོས་ཡི་གེ་བཟོ་དགོས་པ་ལས་ངག་རྒྱུན་གཅིག་པུའི་ཐོག་ནས་སོ་སོའི་རིག་གཞུང་དང་གོམས་སྲོལ་རྒྱུན་འཛིན་བྱ་རྒྱུ་ཁག་པོ་ཡིན་པས་ཡིག་ཐོག་ལ་འཇོག་དགོས་ཞེས་བརྗོད་པ་ཡིན། ང་རང་ཚོ་བོད་པར་ལོ་སྟོང་ཕྲག་གཉིས་ཀྱི་གོང་ནས་ཡི་གེ་ཡོད་པ་རེད། ཐོན་མི་སམ་བྷོ་ཊའི་སྐབས་ལ་བོད་ཡིག་གསར་དུ་བྱུང་བ་ཡིན་ནའང་འདྲ། དེའི་གོང་དུ་ཞང་ཞུང་བོད་ཀྱི་ཡི་གེ་ཞིག་ཡོད་པ་ཡིན་ནའང་འདྲ། གང་ལྟར་རང་སྐྱ་ཐུབ་པའི་ཡི་གེ་ཞིག་ཡོད་པ་དེ་ལ་སྤོབས་པ་སྐྱེ་གི་འདུག བོད་པའི་ཕྲུ་གུ་ཚོས་དེ་ལ་དོ་སྣང་བྱས་ཏེ་བོད་ཡིག་གིས་མ་ལྡང་ས་ཡར་རྒྱས་བཏང་སྟེ་དེང་དུས་ཀྱི་བརྗོད་བྱ་དེ་ཚོ་བོད་ཡིག་ནང་ཁ་གསབ་བྱེད་དགོས། དེའི་ཐད་བོད་ནང་ནས་དཀའ་ལས་རྒྱག་མཁན་ཡོད་ལ། འདི་ཕྱོགས་ལའང་ཡོད་པ་རེད།
དུས་རབས་བདུན་པ་དང་བརྒྱད་པ། དགུ་པ་སོགས་ཆོས་རྒྱལ་རྣམ་དཔྱོད་དང་སྙིང་སྟོབས་ཅན་དེ་དག་སྐབས་ཀྱི་བོད་ཀྱི་གནས་བབ་རིམ་པས་ཉམས་ནས་བོད་སིལ་བུར་འཐོར་རྗེས་བོད་འདི་ཧ་ཅང་སྐྱོ་པོ་ཆགས་ཡོད། དེ་ལྟར་ཆབ་སྲིད་ཐད་སྐྱོ་པོ་ཆགས་ཀྱང་། བོད་མི་རིགས་ཀྱི་ཞེན་ཁོག་དང་ལྟ་གྲུབ་ཆོས་ཕྱོགས་ཀྱི་ཐོག་ནས་བཟུང་སྟེ་ཆོལ་ཁ་གསུམ་གྱི་བོད་མི་ཡོངས་རྫོགས་སྐད་གདངས་མི་འདྲ་བ་ཡོད་ཀྱང་ཡི་གེ་གཅིག་པ་ཡིན། བཀའ་འགྱུར་བསྟན་འགྱུར་གཅིག་གྱུར་དུ་འདོན་གྱི་ཡོད། བོད་རྡོག་རྡོག་གཅིག་ཏུ་བསྒྲིལ་བ་འདི་སྐད་ཡིག་གི་བཀའ་དྲིན་ཡིན། དེ་ཆབ་སྲིད་མིན་ཡང་ཆབ་སྲིད་ཀྱི་རྩ་བར་གྱུར་ཡོད། དེར་བརྟེན་ང་ཚོ་བོད་པ་ཞིག་ཡིན་པའི་ངོས་ནས་བོད་ཀྱི་ཆོས་དང་རིག་གཞུང་དངོས་ གནས་འཛམ་གླིང་སྤྱི་ལ་ཕན་ཐོགས་བྱེད་པའི་ནུས་པ་ཡོད་པའི་རང་གི་གཅེས་ནོར་འདི་ངོ་ཤེས་པ་བྱས་ཏེ། བདག་པོ་ཡག་པོ་རྒྱག་དགོས། བདག་པོ་རྒྱག་སྟངས་ཀྱང་མཆོད་བཤམས་ནང་སྐུ་གསུང་ཐུགས་རྟེན་ལྟར་སྒྲིགས་པ་མ་ཡིན་པར། སློབ་སྦྱོང་བྱས་ནས་སེམས་ཀྱིས་བདག་པོ་རྒྱག་དགོས། སྤྱིར་ཤེས་ཡོན་ཞེས་པ་འདི་སེམས་ན་ཡོད་པ་ལས་ཕྱི་ལ་མེད། སངས་རྒྱས་ཀྱི་ཆོས་སློབ་སྦྱོང་བྱས་ཏེ་གཞི་ལམ་འབྲས་གསུམ་གྱི་རྣམ་གཞག་ཤེས་ན་དེ་ནི་བདག་པོ་བརྒྱབ་པ་རང་ཡིན། འདི་ངོས་ཀྱི་ལས་འགན་གཙོ་བོ་གཅིག་ཡིན་པར་བརྗོད་ཀྱི་ཡོད།
དེ་ནས་བོད་ཀྱི་ཆབ་སྲིད་ལ་ཆ་བཞག་ན། རྩ་བའི་བོད་ཀྱི་ཆོས་དང་རིག་གཞུང་གཏིང་ཟབ་པོ་ཡོད་པ་དེ་དག་མ་བརླག་པར་ཡག་པོ་ འཛིན་ཐུབ་ན། ཆབ་སྲིད་ཀྱི་སྟོབས་ཤུགས་རང་བཞིན་གྱིས་སླེབས་ཀྱི་རེད། དཔེར་ན། ཕྱི་ལོ་ ༡༩༧༣ ལོར་ང་རང་ཐོག་མར་ཡུ་རོབ་ཁུལ་དུ་ཕྱིན་པ་ཡིན། སྐབས་དེར་དྲུང་ཆེ་རྟ་ར་ལགས་འདས་པོ་ཁོང་ཡོད། ངས་བོད་ཀྱི་ཆབ་སྲིད་ཀྱི་གནས་ཚུལ་ཚིག་གཅིག་བཤད་མེད། སྤྱི་སེམས་སྐོར་བཤད་པ་ཡིན། དབྱིན་ཡིག་ནང་ (Universal responsibility) ཟེར་བ་དེ་བཤད་པ་རེད། ཁོང་ཚོ་ཁ་ཤས་ཀྱིས་སྐབས་དེར། ངས་ཆབ་སྲིད་སྐོར་བཤད་མ་སོང་། ཆབ་སྲིད་བཤད་དགོས་པ་རེད། ཅེས་ཤོད་མཁན་བྱུང་། དེ་དུས་རྟ་ར་ལགས་ཀྱིས། བོད་ཀྱི་ཆབ་སྲིད་སྐོར་གསུངས་མེད་ཀྱང་(Universal responsibility) ཞེས་པ་འདི་ཆབ་སྲིད་ཆེན་པོ་རེད་ཅེས་བཤད་ཡོད། གང་ལྟར་ངོས་ད་ལྟ་རྒས་ཡོལ་བྱས་ཏེ། བོད་ཀྱི་ཆོས་དང་རིག་གཞུང་གིས་འཛམ་བུ་གླིང་སྤྱི་ལ་ཕན་ཐོགས་བྱེད་པ་དང་གཅིག ཆོས་ལུགས་མཐུན་སྒྲིལ་བྱེད་པ་དང་གཉིས། བོད་མི་ཞིག་ཡིན་པའི་ཆ་ནས་བོད་ཀྱི་ཆོས་དང་རིག་གཞུང་དང་མི་རིགས་ཀྱི་ངོ་བོ་མི་ བརླག་པའི་ཆེད་དུ་ཤུགས་རྒྱག་པ་དང་གསུམ་བཅས་ཀྱིས་དོན་དམ་བོད་ཀྱི་བསྟན་སྲིད་ སྤྱི་ལ་ཕན་ཐོགས་ཡོང་གི་ཡོད།
ཆབ་སྲིད་ཅེས་པ་ནི་དུས་ཀྱི་འགྱུར་བ་དང་མཉམ་དུ་འཕོ་འགྱུར་སྣ་ཚོགས་ཡོང་བ་ཞིག་ ཡིན། སྔར་དུས་རབས་བདུན་པ་དང་བརྒྱད་པ། དགུ་བའི་སྐབས་ཀྱི་གནས་སྟངས་རྒྱལ་རབས་སྨྲ་བ་ཚོས་རྒྱ་ནག་གི་ཡིག་ཆའི་ཐོག་ཉམས་ ཞིབ་བྱས་ཏེ་བཤད་པ་ལྟར་ན། སྐབས་དེར་རྒྱ་ནག་དང་། སོག་པོ། བོད་བཅས་ལ་ཨེ་ཤ་ཡའི་ས་ཁུལ་གྱི་བཙན་དབང་རྒྱལ་ཁབ་ (imperial) གསུམ་རེད་ཅེས་བརྗོད་ཀྱི་འདུག ངོས་ཀྱིས་ལོ་བཅུ་དྲུག་ནས་ལོ་བདུན་ཅུ་དོན་དྲུག་བར་ཆབ་སྲིད་ཀྱི་འགན་འཁུར་བ་ཡིན། དངོས་ཡོད་གནས་ཚུལ་དང་ཉམས་མྱོང་ལ་ཕྱོགས་བསྡོམས་བྱས་པའི་འབྲས་བུར། བོད་རང་བཙན་རྩོད་ཀྱི་མེད། བོད་རྒྱ་གཉིས་མོས་ཀྱི་ལམ་ཞིག་འཚོལ་གྱི་ཡོད། བོད་རྒྱ་གཉིས་མོས་ཀྱི་ལམ་ལ་ཞུགས་པར་བརྟེན་བོད་ཀྱི་གནས་ཚུལ་ཤེས་མཁན་དང་། ཤེས་ཡོན་ཅན་གཙོ་བོར་གྱུར་པའི་ནང་པ་དང་། དེ་མིན་གྱི་རྒྱ་རིགས་མང་པོ་ཞིག་གིས་ང་ཚོར་རྒྱབ་སྐྱོར་དང་ཤ་ཚ་བྱེད་ཀྱི་ འདུག། ཡུལ་གང་ཞིག་ཡིན་ནའང་མི་མང་ནི་ཡུལ་གྱི་བདག་པོ་རེད། མི་མང་གི་ནང་ནས་བདེན་པའི་བདེན་རྒྱབ་བྱེད་མཁན་ལོ་རེ་ནས་ལོ་རེར་ཇེ་མང་དུ་འགྲོ་བཞིན་ཡོད། དེར་བརྟེན་ང་ཚོས་གཙོ་བོ་སོ་སོའི་ཆོས་དང་རིག་གཞུང་། སྐད་ཡིག་ཟུར་གསལ་དུ་ཡོད་པ་དེ་དག་ལ་བདག་པོ་ཡག་པོ་རྒྱག་རྒྱུ་གལ་ཆེན་པོ་ཡིན། ཆབ་སྲིད་འཐབ་རྩོད་བྱེད་སྟངས་ཀྱང་འཚེ་བ་མེད་པ་དང་བདེན་པ་རྩ་བར་བཞག་སྟེ། རང་རྒྱལ་གཞན་ཕམ་མིན་པར། གཉིས་སྨན་ཐོག་བདེན་མཐའ་གསལ་རྒྱུར་འབད་བརྩོན་བྱེད་བཞིན་ཡོད། དེ་ངོས་རང་བོད་མི་ཞིག་ཡིན་པའི་ཆ་ནས་བྱས་པ་ཡིན།
ཕྱི་ལོ་ ༡༩༥༩ ལོར་ང་ཚོ་རྒྱ་གར་ལ་འབྱོར་ཞིང་ཕྱི་ལོ་ ༡༩༦༠ ནང་བོད་པ་ཁ་ཤས་ཀྱིས་སྟབས་ཉེས་པ་ཞིག་ལ་ང་བོད་པའི་ནང་སྐྱེས་པ་དེ་འགྲིག་མི་འདུག མི་གྲལ་ལ་ཚུད་ཀྱི་མི་འདུག་ཅེས་བཤད་མཁན་བྱུང་ཡོད། དེ་རྗེས་རིམ་པས་ང་ཚོ་འཛམ་བུ་གླིང་ལ་འབྲེལ་བ་བྱུང་སྟེ་དེང་གི་སྐབས་སུ་བོད་པ་ མིན་པ་ཚོས་ཀྱང་བོད་པ་ཡིན་བརྗོད་ཀྱི་ཡོད། ལྷག་པར་ཨ་རི་དང་ཡུ་རོབ་ལ་འགྲོ་མཁན་ཚོས་བོད་པ་མིན་ཡང་ང་བོད་པ་ཡིན་ཟེར་བ་དང་། གྲྭ་པ་མིན་ཡང་གྲྭ་ཆས་གྱོན་པའི་དུས་སྐབས་ཤིག་ལ་སླེབས་ཡོད། གང་ལྟར་ང་ཚོ་བོད་མི་རིགས་ཀྱིས་རྒྱུ་མཚན་ལྡན་པའི་སྤོབས་པ་བྱེད་ཆོག་པ་ཡིན། ཡང་སྤོབས་པ་བྱས་ནས་མི་ལ་མཐོང་ཆུང་བྱས་ན་མི་འགྲིག སྤོབས་པ་བྱེད་པའི་རྒྱུ་མཚན་ནི་སེམས་པ་བཟང་པོ་དང་ཡ་རབས་བྱེད་པ་འདི་ལ་ཐུག་ ཡོད། དེ་སྔ་ཡིན་ན་རྒྱ་གར་བས་བོད་པའི་གཞིས་ཆགས་ཚོ་ལ་ཧ་ཅང་དགའ་པོ་བྱེད་ཀྱི་ཡོད། ཁོང་ཚོ་སེམས་པ་བཟང་པོ་དང་རྫུན་མི་བཤད་མཁན་རེད་ཅེས་བརྗོད་ཀྱི་ཡོད། ཨ་རི་དང་ཡུ་རོབ་ཁུལ་ནས་ཀྱང་དེ་བཞིན་བརྗོད་ཀྱི་ཡོད། འོན་ཀྱང་། བར་སྐབས་ནས་སྤྱོད་པ་ཅུང་ཉམས་ཏེ་ཨ་རི་དང་སུད་སི་ཁུལ་རྐུ་མ་རྒྱག་མཁན་དང་། རྫུན་བཤད་མཁན་ཁ་ཤས་བྱུང་ཡོད་ལ། དེ་རིགས་རྒྱ་གར་ནང་དུའང་ཡོད།
ཧི་མ་ཅལ་མངའ་སྡེའི་ནང་གི་ཀུ་ལུ་ཡུལ་པ་ཁ་ཤས་ལ་དཀའ་ངལ་འཕྲད་ཡོད། ཁོང་ཚོས་སྔ་མོ་ཀུ་ལུ་ནང་ལམ་བཟོ་བྱེད་མཁན་གྱི་བོད་པ་དེ་ཚོ་ཧ་ཅང་ཡག་པོ་ཡོད། ཁོ་ཚོས་རྫུན་མི་བཤད་ཅིང་ཡ་རབས་པོ་ཡོད། ཕྱིས་སུ་བོད་པའི་ནང་མི་ལ་ཐུབ་ཚོད་བྱེད་མཁན་དང་། རྫུན་བཤད་མཁན་ཡོང་གི་འདུག་ཅེས་བཤད་ཡོད། དེར་བརྟེན་བོད་པའི་ཡ་རབས་སྤྱོད་བཟང་བརླག་པ་ཡིན་ན་བོད་པའི་བླ་སྲོག་མེད་པ་ཆགས་པ་རེད། དེ་མེད་པ་ཆགས་ན་སོ་སོ་སྒེར་སྐྱིད་པོ་ཡོང་གི་མ་རེད་ལ། སྤྱི་ལའང་མཚན་ཤས་ཡོང་གི་རེད། རྒྱ་མི་གུང་ཁྲན་གྱིས་བོད་ཀྱི་ཆོས་དང་རིག་གཞུང་དབང་ཤེད་ཀྱིས་མེད་པ་བཟོ་གི་ ཡོད། ང་ཚོས་རང་དབང་ལུང་པའི་ནང་རང་གི་བླ་སྲོག་ལ་དོ་སྣང་མི་བྱེད་པར། དངོས་པོ་ཡར་རྒྱས་ལ་ཞེན་ཏེ་ཆགས་སྡང་ཕྱོགས་རིས་ཀྱི་ལམ་དུ་ཕྱིན་པ་ཡིན་ན་དེ་ནི་ བསྟན་བཤིག་ངོ་མ་རེད། བསམ་བློ་ཡག་པོ་གཏོང་དགོས། ཕ་རོལ་པོ་གླགས་མ་འཁེལ་བར་བོད་པ་རང་ཉིད་ཀྱིས་རང་གི་ཁྱད་ཆོས་བཟང་པོར་མཐོང་ཆུང་བྱས་ན་དེ་ནི་ཐབས་སྐྱོ་པོ་རེད།
ཡོང་ཁུངས་རྒྱལ་བ་རིན་པོ་ཆེའི་དྲ་རྒྱ།


text:
ཉི་ཟླའི་འོད་ཀྱིས་འདིར་སྣང་དཔལ་ཡོན་ཀུན། །མ་ལུས་ཡོངས་སུ་གསལ་བ་ཇི་བཞིན་དུ། །དོན་གཉེར་སྐྱེས་བུས་དཀའ་གནད་དུ་མས་དོན། །གྲུབ་པའི་ལེགས་བཤད་སྣང་བ་འདི་རུ་རྒྱས། །ཕྱོགས་བཞི་ཉི་ཟླའི་འོད་སྣང་རྒྱས་པ་དེས། །ཆུ་སྐྱེས་པད་མའི་འདབ་སྟོང་གྲོལ་བ་བཞིན། །གསང་གསུམ་དོན་གྱི་གནད་གསལ་འོད་ཞགས་འདིས། །གཉིས་དོན་གྲུབ་པའི་ཀུན་ད་གསར་དུ་བཞད། །ཅེས་བསྟོད་ཚིག་མེ་ཏོག་འཕྲེང་བས་མདུན་ནས་ལེགས་པར་བསུས་ཏེ་སྐབས་ཀྱི་གླེང་བར་བྱ་བ་ནི།
ཇི་སྐད་དུ། “དགག་སྒྲུབ་ཚུལ་ལ་མཁས་པ་ཡི། །སྐྱེས་བུ་དེ་ནི་བསྟོད་འོས་ཏེ། །བདེ་ཆེན་ལམ་སྟོན་སངས་རྒྱས་ཀྱི། །བསྟན་པ་དེ་ཡིས་འཛིན་པ་ཡིན། །”ཞེས་པའི་ལུང་གིས་སྔགས་པའི་སྐྱེས་བུ་གདན་ས་ཆེན་མོ་༧དཔལ་གཤེན་བསྟན་སྨན་རིའི་བཤད་སྒྲུབ་མཁན་རིན་པོ་ཆེ་ག་གཟི་དགེ་བཤེས་ཉི་མ་དོན་འགྲུབ་མཆོག་གི་ལོ་རྒྱུས་སྙིང་བསྡུས་ཤིག་ཞུ་བ་ལ།
༧སྨན་རིའི་བཤད་སྒྲུབ་མཁན་པོ་ག་གཟི་དགེ་བཤེས་ཉི་མ་དོན་འགྲུབ་རིན་པོ་ཆེ་མཆོག་ནི།
ཕྱི་ལོ་(༡༩༧༨)ལོའི་ཟླ་བ་(༡༢)པའི་ཚེས་(༣༡)རེས་གཟའ་ཉི་མའི་ཉིན་ཡབ་ག་གཟི་བསོད་ནམས་གྲགས་པ་དང་། ཡུམ་རྨ་རོང་བསོད་ནམས་ལྷ་མོ་གཉིས་ཀྱི་སྲས་སུ། རྒྱ་གར་འཕགས་པའི་ཡུལ་གྲུའི་རྒྱལ་ས་ལྡི་ལིར་སྐུ་བལྟམས། ཁོང་སྐུ་ན་ཆུང་དུས་ཀྱི་མཚན་ལ་ཚེ་རིང་དོན་འགྲུབ་ཅེས་རྩེ་དྲུག༧མཁན་པོ་གྲུབ་དབང་བརྩོན་འགྲུས་རིན་པོ་ཆེ་མཆོག་གིས་གསོལ་བ་ཞིག་ཡིན་ལ། དགུང་གྲངས་བརྒྱད་པའི་བར་སྤྱི་མཚུངས་ལྟར་བྱིས་པའི་དགའ་སྟོན་ལ་རོལ་ཞིང་། དགུང་གྲངས་བརྒྱད་ནས་བཅོ་ལྔའི་བར་ས་གནས་བོན་གཞིས་ཉིན་སློབ་ཏུ་ལོ་རིམ་བརྒྱད་པ་སློབ་ཐོན་གནང་བ་དང་ཆབས་ཅིག ལུང་ལས། “སྔོན་སྦྱངས་ལས་འཕྲོ་དུས་འདིར་སད། །”ཅེས་པ་ལྟར་སྔོན་ལས་བཟང་པོའི་རིགས་སད་དེ་དགུང་གྲངས་བཅོ་ལྔ་སྟེ་བོད་ཆུ་སྤྲེལ་ལོའི་ཟླ་བ་བཞི་པའི་ཚེས་བཅོ་དང་ལྔ་དང་། ཕྱི་ལོ(༡༩༩༢)ཟླ་བ(༦)པའི་ཚེས(༡༥)རེས་གཟའ་ཟླ་བའི་ཉིན། ༧ ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་༧རྒྱལ་བ་སྨན་རི་བའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག་དང་། མདོ་སྔགས་བསྟན་པའི་གསལ་བྱེད་༧སྐྱབས་རྗེ་རྒྱལ་བ་སྨན་རི་བའི་དཔོན་སློབ་ཡང་སྟོན་འཕྲིན་ལས་ཉི་མ་རིན་པོ་ཆེ་རྣམ་གཉིས་ཀྱི་དྲུང་ནས་གཙང་གཙུག་གི་སྡོམ་པ་བཞེས་ནས། ཚུལ་མིང་དུ་ཉི་མ་དོན་འགྲུབ་ཅེས་རབ་ཏུ་བྱུང་བའི་མཚན་གྱི་རྟེན་འབྲེལ་ཐོག་མར་བཞེས་པ་ནས་བཟུང་། ༧དཔལ་གཤེན་བསྟན་སྨན་རིའི་དགོན་དུ་གཡུང་དྲུང་བོན་གྱི་བཤད་སྒྲུབ་འདུས་སྡེའི་སྒྲིག་ཁོངས་སུ་ཞུགས་གནང་མཛད་པར་མ་ཟད། རང་དོན་དུ་ཐོས་བསམ་སྒོམ་གསུམ་དང་གཞན་དོན་དུ་འཆད་རྩོད་རྩོམ་གསུམ་སོགས་བཅུ་ཕྲག་རིག་པའི་གནས་ལ་བགྲང་བྱ་བཅུ་ཕྲག་ལས་བརྒལ་བར་འབད་འབུངས་ཚུལ་མཐུན་གནང་།
ཕྱི་ལོ་(༡༩༩༦)ལོའི་ཟླ་བ་(༢)པའི་ཚེས(༢༣)སྟེ་བོད་མེ་བྱི་ལོའི་ཟླ་བ་དང་པོའི་ཚེས་ལྔ་ཉིན་༧རྒྱལ་བ་མཉམ་མེད་ཆེན་པོའི་འཁྲུངས་མཆོད་ཀྱི་དུས་བཟང་ཁྱད་པར་ཅན་སྐལ་བཟང་དུས་སྟོན་གྱི་ཉིན། ༧ཞྭ་དཀར་བསྟན་པའི་གཙུག་རྒྱན་༧ སྐྱབས་རྗེ་༧རྒྱལ་བ་སྨན་རི་བའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག་དང་། གསང་གསུམ་བོན་གྱི་མཛོད་འཛིན་༧སྐྱབས་རྗེ་སྨན་རིའི་ཡོངས་འཛིན་སྨྲ་བའི་དབང་པོ་སློབ་དཔོན་བསྟན་འཛིན་རྣམ་དག་རིན་པོ་ཆེ་རྣམ་པ་གཉིས་ཀྱི་དྲུང་ནས་དག་པ་དྲང་སྲོང་གི་སྡོམ་པ་བཞེས་ཏེ་ཁྱིམ་ཐབ་འཁོར་བའི་འདམ་རྫབ་ཀྱི་འདུ་འཛི་སོགས་མཆི་མའི་ཐལ་རྡུལ་བཞིན་དུ་དོར་ནས། རྟེན་བཟང་དལ་འབྱོར་དོན་དང་ལྡན་པ་བསྟན་པའི་སྙིང་པོ་སངས་རྒྱས་གཡུང་དྲུང་བོན་གྱི་ཐུན་མིན་མདོ་སྔགས་སེམས་གསུམ་གྱི་གཞུང་ཆེན་དང་ཐུན་མོང་རིག་གནས་བཅས་ལ་གཞན་དྲིངས་མི་འཇོག་ཅིང་། དེའང་སྔ་མའི་བཤད་སྲོལ་ཙམ་དང་ཡོངས་གྲགས་ཀྱི་རིགས་པའི་རྗེས་སུ་འབྲང་ནས་དེ་ཙམ་གྱིས་ཐུགས་བློ་ཚིམ་པར་མ་ཡིན་པར། ཕུགས་བཅོལ་ས་རྒྱལ་བའི་བཀའ་དང་བཀའ་བརྟེན་སོགས་ལ་རང་གི་རྣམ་དཔྱོད་ཀྱིས་རྩལ་བཏོན་ནས་དེ་དག་གི་དགོངས་པ་ཟབ་མོ་ཚད་མ་གསུམ་གྱི་སྒོ་ནས་རང་ལ་ངེས་ཤེས་རྙེད་པར་གནང་མཁན་ཞིག་ཡིན་པ་ནི། རང་ཉིད་ལོ་གྲངས་དུ་མར་ཁོང་དང་འགྲོགས་འདྲིས་ཟབ་ཅིང་རྒྱུས་མངའ་ཆེ་བས་ཤེས་མོད། ཁྱད་པར་དུ་༧གདན་ས་སྨན་རིའི་མཛད་སྲོལ་ལྟར་ཁོང་གིས་དུང་པ་དང་རྒྱ་གླིང་དུང་ཆེན་སོགས་ཀྱང་ལོ་རེར་དང་། འཆམ་དཔོན་དང་འཆམ་འཇུག་རྔ་སྒྲ་ཁང་དུ་འཆམ་རྔ་བརྡུང་མཁན་བཅས་ཀྱི་མཛད་འགན་ལོ་གསུམ་རེ། བཤད་སྒྲུབ་འདུས་སྡེའི་རྩིས་པ་དང་དགེ་བསྐོས་བཅས་ཀྱི་མཛད་འགན་ཡང་ལོ་རེར་བཅས་བཞེས་གནང་བ་དང་།
ཕྱི་ལོ་(༢༠༠༦)ལོའི་ཟླ་བ་(༣)པའི་ཚེས་(༡༥)ཉིན་གཡུང་དྲུང་བོན་གྱི་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་དུ་༧སྐྱབས་རྗེ་རྒྱལ་བ་སྨན་རི་བའི་མཁན་སློབ་ཉི་ཟླ་ཟུང་འབྲེལ་གྱི་མདུན་ནས་མདོ་སྔགས་སེམས་གསུམ་རིག་གནས་དང་བཅས་པ་སྦྱངས་པ་མཐར་སོན་གྱི་རབ་འབྱམས་དགེ་བའི་བཤེས་གཉེན་ཆེན་མོའི་མཚན་གྱི་ཅོད་པན་བཞེས་གནང་མཛད།
ཕྱི་ལོ་(༢༠༠༨)ལོའི་ཟླ་(༢)པའི་ཚེས (༩)ཉིན་༧རྒྱལ་བ་སྨན་རི་བའི་བཀའ་དགོངས་བླ་མེད་འོག་གདན་ས་ཆེན་མོ་སྨན་རི་བའི་བཤད་སྒྲུབ་སློབ་དཔོན་གྱི་ཁྲི་ལ་མངའ་གསོལ་མཛད་དེ་ལོ་མང་རིང་བོན་གྱི་འཆད་ཁྲིད་གནང་། དེ་རྗེས་ཕྱི་ལོ་(༢༠༡༢)ལོའི་ཟླ་བ(༢)ཚེས(༢༥)ཉིན་༧རྒྱལ་བ་སྨན་རི་བའི་བཤད་སྒྲུབ་མཁན་པོའི་གསེར་ཁྲིར་མངའ་གསོལ་ཞུས་ཏེ། ད་ལྟའི་བར་དུ་གཡུང་དྲུང་བོན་གྱི་བཤད་སྒྲུབ་འདུས་སྡེའི་སློབ་གཉེར་བ་རྣམས་ལ་ཉིན་ལྟར་མདོ་སྔགས་སེམས་གསུམ་རིག་གནས་དང་བཅས་པ་སློབ་ཁྲིད་གནང་མུས་ཡིན། ཞོར་དུ་དཔལ་ལྡན་སྨན་རིའི་བླ་སྤྱིའི་དྲུང་ཆེ་དང་། གཡུང་དྲུང་བོན་གྱི་དྲྭ་རྒྱའི་སློབ་སྟོན་པ་བཅས་ཀྱི་ཐུགས་འགན་བཞེས་ཐོག བར་གསེང་རྣམས་སུ་ཁོང་གིས་བགྲང་བྱ་དུ་མར་ཐོས་བསམ་འཆད་ཉན་གནང་བའི་གྲུབ་འབྲས་འབུར་དུ་ཐོན་པའི་གསུང་རྩོམ་ >ཞེས་པའི་དཔྱད་རྩོམ་ཕྱོགས་བསྒྲིགས་ཀྱི་གསུང་དེབ་ཅིག་སྟེ།
ནང་དོན་བརྗོད་བྱའི་སྐོར་རགས་ཙམ་ཞུས་ན། མཁན་སློབ་ཉི་ཟླ་ཟུང་འབྲེལ་ལ་བསྔགས་པའི་བསྟོད་ཚིག་དང་། རྣམ་ཤེས་དང་ཡེ་ཤེས་ཀྱི་ཁྱད་པར་སྐོར། བདུན་ཚིགས་དང་འབྲེལ་བའི་བྱང་ཆོག་གི་རྣམ་བཤད། གཡས་རུའི་འཆད་རྩོད་ཆེན་མོའི་བྱུང་རབས། མ་རྒྱུད་ཐིག་ལེ་ཞེ་ལྔའི་སྤྱི་དོན། ཟབ་དོན་རྣམ་པར་འབྱེད་པའི་ལྡེ་མིག རྟོགས་བརྗོད་གཤེན་གྱི་གླུ་དབྱངས། མཚན་ཉིད་གསུམ་གྱི་རྣམ་བཤད། ཚད་མ་གསུམ་དང་དྲུག་གི་སྐོར། ཁམས་ཆེན་སྟོང་ཕྲག་བརྒྱ་པའི་མཚན་དོན་སྐོར། ཀུན་མཁྱེན་ཉི་མའི་རྣམ་ཐར་དང་འབྲེལ་ཁོང་གི་འདས་པའི་ལོ་ཚིགས་སྐོར་གླེང་བ། འཁོར་བའི་ཐོག་མ་ཡོད་མེད་ལ་དཔྱད་པ། གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་གི་དགེ་བཤེས་མཛད་སྒོའི་ངོ་སྤྲོད། དཔྱད་གཏམ་སྣང་བའི་དགའ་སྟོན། གཡུང་དྲུང་བོན་གྱི་ཡིག་ཆ་གོང་འོག་བར་གསུམ་གྱི་སྐོར། བསྐྱེད་རྫོགས་སྟོན་བྱེད་ཀྱི་གཞུང་ངོས་འཛིན། ཡིག་ཆ་གོང་འོག་བར་གསུམ་གྱི་གཞུང་ཁུངས་ངོས་འཛིན། བཟླས་མཆོག་རིན་ཆེན་སྒྲོན་མའི་ལོ་རྒྱུས། བདེན་གཉིས་ཟུང་འབྲེལ་སྐོར་གྱི་དཔྱད་གཏམ། གཟི་རྩའི་གནས་བབ་ལས་འཕྲོས་པའི་དཔྱད་གཏམ། བྱིང་རྒོད་ངོས་འཛིན། ཁྲོ་བོ་དབང་ཆེན་གྱི་བཀའ་བསྒོ་ཉུང་འདུས། མངའ་དབུལ་རབ་གནས་ཀྱི་ཆོ་ག་ཉུང་འདུས། ཕྱག་དབང་བསྐུར་ཐབས་བོན་སྤྱོད་ཉུང་འདུས་སོགས། དགོས་དབང་དང་བསྟུན་ཏེ་གལ་གནད་ཆེ་བའི་བརྗོད་བྱ་མང་པོ་ཞིག་ལ་སྒྲིག་ཁྲིམས་ལྟ་བུ་མ་ཡིན་པར་ལུང་དང་རིག་པ་སོགས་རྒྱུ་མཚན་དུ་མའི་སྒོ་ནས་ལོང་བའི་མིག་ཕྱེས་པ་ལྟ་བུའི་གསལ་བཤད་ལེགས་པར་གནང་བའི་གསུང་རྩོམ་ཞིག་རྒྱ་ཆེ་ཀློག་པ་པོ་རྣམས་ཀྱི་སྤྱན་ལམ་འབུལ་ཆེད་དཔར་བསྐྲུན་ཞུས་ཟིན་ཡོད་པ་དང་། གཞན་ཡང་མན་ངག་ལུང་གི་ཡང་ཞུན་སོགས་ལྗགས་རྩོམ་དུ་མ་མུ་མཐུད་དཔར་བསྐྲུན་ཞུ་འཆར་འདུག་པ་བཅས་ཀྱི་མཛད་རྣམ་སྙིང་བསྡུས་སུ།
གདན་ས་སྨན་རིའི་བཤད་སྒྲུབ་སློབ་དཔོན་གྱི་མིང་ཙམ་འཛིན་པ་དགེ་བཤེས་དགེ་ལེགས་རྒྱ་མཚོ་དཔལ་ལྡན་གྱིས་ཕྱི་ལོ ༢༠༡༦ཟླ་བ༠༡ཚེས༢༡ལ།
>ལས་དྲངས།
1,146 total views, 1 views today


text:
རང་རེའི་བོད་འདིར་གནའ་སྔ་མོ་ལོ་ཉིས་སྟོང་ལྷག་ཙམ་གྱི་སྔོན་ནས་རི་མོ་འབྲི་བའི་ལག་རྩལ་དར་ཡོད་པ་སྟེ། ད་ཡོད་ཀྱི་དཔྱད་གཞིའི་ཡིག་ཆ་ཁག་གཞིར་བཟུང་ན། སྤྱི་ལོའི་སྔོན་གྱི་ལོ་ཉིས་བརྒྱ་ཙམ་གྱི་དུས་བོད་ཀྱི་རྒྱལ་པོ་དང་པོ་གཉའ་ཁྲི་བཙན་པོ་བྱུང་བ་དང་དེའི་ཕོ་བྲང་ཡུམ་བུ་ལྷ་མཁར་བཞེངས་སྐབས་ལྡེབས་བྲིས་སུ་རྒྱལ་པོ་གཉའ་ཁྲི་བཙན་པོ་རང་ཉིད་མི་བཞིས་གཉའ་བར་ཁྲི་བྱས་ཏེ་བཏེགས་ནས་རྒྱལ་པོར་བསྐོས་ཚུལ་བྲིས་པ་དང་། རྒྱལ་པོ་སྲོང་བཙན་སྒམ་པོས་ལྷ་ས་གཙུག་ལག་ཁང་གསར་བཞེངས་སྐབས་ལྡེབས་བྲིས་སུ་རོ་སྒྲུང་དང་། གབ་ཚིག་གི་སྒྲུང་སྣ་ཚོགས་ཀྱི་རི་མོ་དང་། ལྷ་ས་གཙུག་ལག་ཁང་བཞེངས་པའི་ལོ་རྒྱུས་དང་། རྒྱ་བཟའ་ཀོང་ཇོ་བོད་དུ་ཕེབས་པར་རྒྱལ་བློན་འབངས་བཅས་ཀྱིས་དགའ་བསུ་སྣེ་ལེན་ཧ་ཅང་རྒྱས་པོ་བྱས་པའི་གནས་ཚུལ་དང་། སྐབས་དེའི་ཕོ་བྲང་པོ་ཏ་ལའི་འདྲ་རིས། དེ་རྗེས་དུས་རབས་བརྒྱད་པའི་དཀྱིལ་དུ་རྒྱལ་པོ་ཁྲི་སྲོང་ལྡེ་བཙན་གྱིས་སྲིད་དབང་བཟུང་རྗེས་བསམ་ཡས་གཙུག་ལག་ཁང་བཞེངས་སྐབས། གཙུག་ལག་ཁང་གི་འཁོར་སའི་མཐའ་བསྐོར། (བར་ཁྱམས་ཀ་ཕིབས)གཡས་གཡོན་དུ་བསམ་ཡས་གཙུག་ལག་ཁང་བཞེངས་པའི་ལོ་རྒྱུས་དང་། ལྷ་ཁང་བཞེངས་ཚར་བའི་དགའ་སྟོན་རྟེན་འབྲེལ་གྱི་ཟློས་གར་དང་། ལུས་རྩལ། རིགས་མི་འདྲ་བ་སྣ་ཚོགས་བྱས་པའི་གནས་ཚུལ་རྣམས་ལྡེབས་བྲིས་སུ་བྲིས་ཡོད་པའི་ནང་ནས་ཁག་གཅིག་ད་ལྟའང་མཐོང་རྒྱུ་ཡོད། དེ་ནས་ཡོན་རྒྱལ་རབས་ཀྱི་དུས་ས་སྐྱ་ལྷ་ཁང་ཆེན་མོ་དང་། ཞ་ལུའི་ལྷ་ཁང་ཆེན་མོ་བཞེངས་སྐབས་བྲིས་པའི་ཐང་ཀ་དང་། ལྡེབས་བྲིས་ཁག་གཅིག་དང་། མིང་རྒྱལ་རབས་ཀྱི་རྒྱལ་རྩེ་དཔལ་འཁོར་ཆོས་སྡེར་བཞེངས་པའི་ཐང་ཀ་དང་། ལྡེབས་བྲིས་ཁག་བཅས(《བོད་ཀྱི་དུས་རབས་རིམ་པའི་མཛེས་རྩལ་རི་མོ་ཕྱོགས་བསྡུས》ཞེས་པའི་བརྙན་དཔར་ནང་གཟིགས)དེ་རྗེས་མིང་རྒྱལ་རབས་ཀྱི་གོང་མ་ཡུང་ལོས་མཚུར་ཕུ་ཀ་རྨ་པ་དང་། རྗེ་ཙོང་ཁ་པར་བོད་ལུགས་ཀྱི་ལྷ་སྐུའི་ཐགས་གྲུབ་མའི་ཐང་ཀ་མང་པོ་ཞིག་འབུལ་རྒྱུ་བསྐུར་བ་(ཁག་བོད་རང་སྐྱོང་ལྗོངས་རིག་གནས་དོ་དམ་ཁང་ནས་ཉར་ཚགས་བྱས་ཡོད ནས་བོད་ཀྱི་ལྷ་བྲིས་མཁས་པ་ཁག་གཅིག་གིས་རྒྱ་མི་རིགས་ཀྱི་རི་མོའི་ལག་རྩལ་སློབ་སྦྱོང་བྱེད་འགོ་ཚུགས་ཤིང་དེའི་ཁྱད་ཆོས་ནི་གཞི་རྩའི་ཐོག་མི་རིགས་རང་ཉིད་ཀྱི་རི་མོའི་མཛེས་རྩལ་རྒྱུན་སྲོལ་མ་ཉམས་པ་གཞིར་བཟུང་ཐོག་རྒྱ་བྲིས་ཀྱི་ལག་རྩལ་ནང་ནས་ལེགས་ཆ་འགའ་ཞིག་བླངས་ཏེ་ཀརྨ་སྒར་བྲིས་དང་། གཙང་བྲིས། ཁམས་བྲིས། དབུས་བྲིས། གསར་རྙིང་སོགས་ལུགས་མི་འདྲ་བ་མང་པོ་བྱུང་། ཏཱ་ལའི་བླ་མ་སྐུ་ཕྲེང་ལྔ་པ་ནས་བདུན་པའི་བར་གྱི་དུས་སྐབས་དེར་བོད་ཀྱི་རི་མོའི་ལག་རྩལ་ཡང་རྩེར་སོན་པའི་དུས་སྐབས་ཡིན། དུས་སྐབས་དེའི་རི་མོའི་མཚོན་བྱེད་ནི་ཕོ་བྲང་དཀར་པོ་དང། དམར་པོའི་ཚོམས་ཆེན་དང་། གཟིམ་ཆུང་ཁག་གི་ལྡེབས་བྲིས། སྐུ་ཕྲེང་བདུན་པས་དངོས་སུ་ལྗགས་བཀོད་གནང་ནས་བྲིས་པའི་ཕོ་བྲང་དམར་པོའི་བློས་བསླངས་ཁང་གི་ལྡེབས་བྲིས་བཅས་ལ་གཟིགས། ཏཱ་ལའི་བླ་མ་སྐུ་ཕྲེང་བརྒྱད་པའི་དུས་ནས་བཟུང་བོད་ཀྱི་རི་མོའི་ལག་རྩལ་ཐོག་ཁག་གཉིས་ཆགས་ཏེ། ཁག་གཅིག་གིས་མི་རིགས་རང་ཉིད་ཀྱི་ཁྱད་ཆོས་རྒྱུན་འཛིན་བྱས་པ་དང་། ཁག་གཅིག་གིས་རང་ཉིད་ཀྱི་ཁྱད་ཆོས་ལ་སྣང་ཆུང་བྱས་ཏེ་ཙི་ནའི་རིགས་ཀྱི་རི་མོའི་ལད་ཟློས་བྱས་སྟབས་ལྕམ་ལགས་ཀྱི་འགྲོ་སྟངས་མ་ཤེས། བུ་མོ་རང་གི་འགྲོ་སྟངས་ཡང་ཤོར་འདུག་ཟེར་བའི་གཏམ་དཔེ་ལྟར་གྱུར་ཡོད་པ་ནི་སྐབས་དེར་བྲིས་པའི་རི་མོ་ཁག་གཅིག་སེ་འབྲས་གཉིས་དང་། ནོར་བུ་གླིང་ཁར་ཡོད་པ་རྣམས་ལ་གཟུགས་ན་གསལ། པོ་ཏ་ལའི་ཕོ་བྲང་དམར་པོ་གསར་བཞེངས་སྐབས་བོད་ཀྱི་རི་མོའི་ལག་རྩལ་མཁས་པ་ཡོངས་རྫོགས་བསྡུས་པའི་ནང་རིམ་པ་བཞིར་ཕྱེ་འདུགརིམ་པ་དང་པོ་ནི་དབུ་ཆེན་ཡིན་ཞིང་། དེའི་ལས་འགན་ནི་ལྷ་ཁང་དང་། གཟིམས་ཆུང་ཁག་གི་ལྡེབས་བྲིས་དང་། ལྷ་སྐུའི་ཐང་ཀ གསུང་རབ་གསེར་བྲིས་དང་། དངུལ་བྲིས་ཁག་གི་དབུ་ལྷ། འཇིམ་བཟོ་དང་འབུར་སྐུ་ཁག་གི་སྐྱ་རིས་བྲིས་རྒྱུ་སོགས་གལ་ཆེའི་རི་མོ་རྣམས་རང་ཉིད་ཀྱིས་དངོས་སུ་ལག་བསྟར་བྱས་ནས་བྲིས་དགོས་པ་དང་། ཤིང་ཚོན་ཁག་གི་བཙབས་དཔར་འབྲི་རྒྱུ་དང་། རི་མོ་འབྲི་མཁན་ཡོངས་རྫོགས་ལ་ཞིབ་ཕྲའི་བཀོད་འདོམས་བྱ་རྒྱུ་བཅས་ཡིན། རིམ་པ་གཉིས་པ་ནི་དབུ་ཆུང་ཡིན་ཅིང་། དེས་ལྡེབས་བྲིས་དང་ལྷ་སྐུའི་ཐང་ཀ་ཁག་མང་ཆེ་བ་རང་ཉིད་ཀྱིས་ལག་བསྟར་བྱས་ནས་འབྲི་དགོས་པའི་ཐོག་དབུ་ཆེན་ལ་རོགས་རམ་གྱིས་ལས་འགན་བསྒྲུབ་རྒྱུ་ཡིན། རིམ་པ་གསུམ་པ་ནི་བྱིངས་གྲས་ཡིན། ཁོ་ཚོས་དབུ་ཆེན་གྱིས་བྲིས་པའི་སྐྱ་བྲིས་དང་བཙབས་དཔར་གཞིར་བཟུང་ནས་ཤིང་ཚོན་རི་མོ་རྣམས་འབྲི་རྒྱུ་དང་ཚོན་རྩི་གཏོང་དགོས། རིམ་པ་བཞི་པ་ནི་དཀྱུས་མའི་གྲས་ཡིན། ཁོ་ཚོས་སྤྱིར་བཏང་གི་རི་མོའི་གྲས་དང་། ཚོན་གཏོང་རྒྱུ་དང་། ཚོན་བྱུགས་རྒྱུ། ཚོན་འདུལ་རྒྱུ། ཚོན་མདངས་སྣ་ཚོགས་བཟོ་རྒྱུ། ཚོན་རྩི་གཏོང་རྒྱུ་བཅས་ཡིན། སྐབས་དེར་དབུ་ཆེན་མི་གཉིས། (ལྷོ་བྲག་བསྟན་འཛིན་ནོར་བུ། གསང་སྔགས་མཁར་པ་ཚེ་འཕེལ་)དབུ་ཆུང་རོང་པ་བསོད་ནམས་རྒྱལ་པོ་སོགས་མི་ལྔ། བྱིངས་གྲས(རྒྱལ་རྩེ་བ་རྒྱལ་པོ་སོགས)མི་གྲངས་བརྒྱ་དང་དྲུག་ཅུ་རེ་གཅིགདཀྱུས་མའི་གྲས(ཚེ་རིང་དར་རྒྱས་སོགས)མི་གྲངས་དྲུག་ཅུ་རེ་གཅིག་བཅས་ཡོད།
༼དུང་དཀར་ཚིག་མཛོད་ཆེན་མོ་ལས་བཏུས།༽


text:
ལ་ཁ་གཡུང་དྲུང་བསྟན་རྒྱས་གླིང་།
[ཟླ་ཚེས། 2018-08-31 16:48:50][རྩོམ་པ་པོ། རྡོ་བློ།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
ལ་ཁ་གཡུང་དྲུང་བསྟན་རྒྱས་གླིང་ངམ་ལ་ཁ་འབྲུག་གྲགས་དགོན་ནི། གངས་ཅན་བོད་ཀྱི་ཤར་ཕྱོགས། མདོ་ཁམས་སྨད་ཀྱི་ཡུལ་གྲུ། ཉག་ཤོད་ཨ་ཛི་ལུང་གི་ལྟེ་བ། གནས་ཆེན་གསང་བ་ཡང་རྫོང་གི་ཉེ་ཞོལ། སི་ཁྲོན་ཞིང་ཆེན་དཀར་མཛེས་ཁུལ་ཉག་རོང་རྫོང་བང་སྨད་ཤང་གི་ཁོངས་སུ་གཏོགས་ཤིང་། རྫོང་ཐོག་ནས་ནུབ་ཕྱོགས་སུ་གཞུང་ལམ་སྤྱི་ལེ་བཅོ་ལྔ་ཙམ་གྱི་མཚམས་སུ་དབེན་གནས་ཉམས་དགའ་བའི་སར་ཆགས་ཡོད། དགོན་པ་འདིའི་གྲུབ་མཐའ་ནི། སངས་རྒྱས་སྟོན་པ་གཤེན་རབ་མི་བོ་ཆེས་སྲོལ་བཏོད་པའི་སངས་རྒྱས་གཡུང་དྲུང་བོན་གྱི་རིང་ལུགས་ཡིན་ལ། གདན་ས་འདིར་བྱིན་གྱིས་རློབ་མཁན་ནི་གསང་བདག་མཁའ་འགྱིང་ཡབ་ཡུམ་དང་། སྟོན་མཆོག་གཤེན་རབ་མི་བོ། བླ་ཆེན་དྲན་པ་ཡབ་སྲས། ཁོད་སྤུངས་བློ་གྲོས་ཐོགས་མེད་སོགས་ཡིན་ནོ། ། དགོན་པ་ཐོག་མར་ཕྱག་བཏབ་གནང་མཁན་ནི། སྤྱི་ལོ་༡༢༨༠ལོ་རབ་བྱུང་ལྔ་པ་ལྕགས་འབྲུག་ལོར་དབྲ་ནག་གི་གདུང་ལས་བལྟམས་པའི་ཁོད་སྤུངས་བློ་གྲོས་ཐོགས་མེད་ཡིན་ཞིང་། ཁོང་སྐུ་ཚེ་དཀྱིལ་ཙམ་ལ་ཨ་མདོ་ནས་ཉག་ཡུལ་འདིར་དངོས་སུ་ཕེབས་ནས་མ་རུང་འདྲེ་སྲིན་དམ་ལ་བཏགས་ཤིང་བཀའ་འོག་ཏུ་བཅུག ཀླུ་གཉན་ས་བདག་དབང་དུ་བསྡུས་ནས་སྣང་སྲིད་ཞི་བདེར་བཅོས། སྐྱོབ་འབྱིན་གཙོ་འཁོར་བཅུ་གསུམ་བཀའ་དམ་ལ་བཞག མི་དང་མི་མིན་ཐམས་ཅད་ལ་དགེ་བའི་ལུང་བསྟན་ནས་འགྲོ་བའི་ཁ་ལོ་གྱེན་དུ་བསྒྱུར་ཏེ་ཁྱུང་ཆེན་རྫོང་ལ་རི་ཁྲོད་བཏབ་ནས། སྔགས་སེམས་བླ་མེད་ཀྱི་བོན་ལ་འཆད་ཉན་དང་སྒོམ་སྒྲུབ་ཀྱི་ཕྱག་སྲོལ་ལེགས་པར་ཚུགས། ལ་ཁ་ཞེས་པའི་གྲོང་སྡེའི་བྱང་ངོས་སུ་སྤྱི་ལོ་༡༣༡༥ལོ་རབ་བྱུང་ལྔ་པའི་ཤིང་ཡོས་ལོར་དགོན་ས་བརྟགས་ནས་ལ་ཁ་གཡུང་དྲུང་བསྟན་རྒྱས་གླིང་ཞེས་པའི་དགོན་པ་ཐོག་མ་དེར་བཏབ་ཅིང། ཁྲོ་ཕུར་ཞང་གསུམ་ལ་མངའ་བརྙེས་པའི་རིག་འཛིན་མང་དུ་བྱུང་། ཁོད་སྤུངས་བློ་གྲོས་ཐོགས་མེད་ནས་ད་ལྟའི་བར་དགོན་པ་འདིའི་གདན་རབས་རིམ་བྱོན་ནི། ཁོད་སྤུངས་བློ་གྲོས་ཐོགས་མེད་ནས་ད་ལྟ་སྤྲུལ་བའི་སྐུ་མཆོག་མཁའ་ཁྱབ་རང་གྲོལ་བར་གདུང་རབས་ཉེར་བརྒྱད་འགྲོ་བའི་དོན་དུ་བྱོན་པ་ཡིན་ནོ། །
དགོན་པ་བསྐྱར་བཞེངས་ཐོག་མ་ནི། སྤྱི་ལོ་༡༨༩༤ལོ་རབ་བྱུང་བཅོ་ལྔ་པའི་ཤིང་རྟ་ལོར་དབལ་གཏེར་རིན་པོ་ཆེ་གསང་སྔགས་གླིང་བའི་བཀའ་ལྟར་གྲྭ་རྒན་བདུན་གྱིས་ཐུགས་འགན་ལེན་པར་བཞེས་ཏེ། དགོན་པ་རྒྱ་བསྐྱེད་དེ་ཀ་རིང་བཞི་ཅན་གྱི་འདུ་ཁང་དང་དགོན་པའི་རྟེན་དང་བརྟེན་པ་ཡོངས་སུ་བསྐྱར་བཞེངས་མཛད་ཅིང་ད་ལྟ་བར་དགོན་རྙིང་ནང་སངས་རྒྱས་གཤེན་རབ་གྱི་སྐུ་བརྙན་སོགས་བཞུགས། ༡༩༠༥ལོར་ཀུན་མཁྱེན་ཤར་རྫ་རིན་པོ་ཆེ་སྐུ་དངོས་སུ་ཕེབས་ནས་རྟེན་གསུམ་ལ་རབ་གནས་དང་ཕྱི་ནང་གསང་གསུམ་གྱི་བཀའ་ལུང་བསྩལ། དབལ་གཏེར་རིན་པོ་ཆེའི་གཏེར་གསར་ཕུར་བའི་སྒྲུབ་ཆེན་དང་ཕུར་པའི་གར་འཆམ་སོགས་གཏེར་ཆེན་ཉིད་ཀྱིས་བཙུགས།
དགོན་པ་འདིའི་གནས་སྤོས་དང་པོ་ནི། སྤྱི་ལོ་༡༩༢༨ལོ་རབ་བྱུང་བཅུ་དྲུག་པའི་ས་འབྲུག་ལོར་ཁོད་སྤུངས་སུ་ལ་ཚང་གདུང་རབས་ཉེར་བཞི་བ་གཡུང་དྲུང་བསྟན་འཛིན་གྱིས་ལ་ཁ་དགོན་རྙིང་དེ་དབལ་རི་དྲག་པོ་གནམ་ལྕགས་ཡང་རྫོང་གི་ཐུགས་ཀ་དབྲ་ཁྱུང་དུ་གནས་སྤོས་མཛད་དེ། ཀ་རིང་དྲུག་ཅན་གྱི་འདུ་ཁང་གསར་དུ་བཞེངས་ཤིང་རྗེ་སྨན་རི་བའི་ལུགས་ལྟར་དབྱར་ཚོགས་དང་དགུན་ཚོགས་ཀྱི་སྲོལ་བཏོད། དེ་རྗེས་སྤྱི་ལོ་༡༩༣༤ལོ་རབ་བྱུང་བཅུ་དྲུག་པའི་ཤིང་ཁྱི་ལོར་མ་ཧ་པཎྜི་ཏ་སུ་ལ་དབྲ་སྟོན་བསྐལ་བཟང་བསྟན་པའི་རྒྱལ་མཚན་ཞེས་མཚན་གྱི་གྲགས་པ་སྲིད་གསུམ་ཁྱོན་ལ་གྲགས་པ་དེ་ཉིད་ཀྱིས་དབལ་གཏེར་རིན་པོ་ཆེ་ལུང་བསྟན་ལྟར་བདེ་ཆེན་འོད་གསལ་ཐང་ངམ་སྒྲུབ་སྡེ་ཆེན་པོ་བྱང་ཆུབ་གླིང་དུ་བཤད་སྒྲུབ་སྒོམ་གསུམ་དང་སོ་ཐར་རིགས་བརྒྱད་ཀྱི་སྡེ་རྒྱ་ཆེར་བཙུགས་ཏེ། ཨ་མདོ་རྫ་བ་རྒྱལ་རོང་ལི་ཐང་སོགས་བན་བོན་རིས་མེད་ཀྱི་སློབ་བུ་མང་པོ་ལྷན་དུ་འདུས་པའི་སྡེ་ཆེན་མོ་སྟོད་སྒར་དུ་བཤད་གྲྭ། བར་དུ་སྒྲུབ་གྲྭ། སྨད་དུ་ཇོ་སྒར་བཅས་ཀྱི་སྒྲུབ་སྡེ་ཆེན་མོ་བྱང་ཆུབ་གླིང་ཞེས་པའི་སྒྲུབ་སྡེ་རྒྱ་ཆེ་བཙུགས། ཁོང་གི་སྐུ་མཆེད་ཁོད་སྤུངས་གདུང་རབས་ཉེར་ལྔ་བ་སྔགས་འཆང་སྐལ་བཟང་ཉི་མ་རིན་པོ་ཆེས་ཀ་བ་བརྒྱ་ཅན་གྱི་ཚོགས་ཁང་ཆེན་མོ་སྒྲུབ་ཁང་གཡུང་དྲུང་ལྷ་རྩེ་ཞེས་དབལ་གཏེར་གྱི་ལུང་བསྟན་ལྟར་བཞེངས་སྐྲུན་མཛད་དེ། རྟེན་དང་བརྟེན་པ་ཡོངས་སུ་ལེགས་འགྲུབ་བྱུང་ཡོད་དོ། །
ང་དགུ་ལོའི་དམངས་གཙོ་བཅོས་བསྒྱུར་གྱི་གོད་ཆགས་ཁྲོད་དགོན་པའི་རྟེན་དང་བརྟེན་པ་རྣམས་གཏོར་བརླགས་དང་ཞིག་རལ་དུ་སོང་། ༡༩༨༣ལོར་གོང་རིམ་གྱི་ཆོས་དད་རང་མོས་ཀྱི་ཆོག་མཆན་ཡང་དག་པའི་འོག ཁོད་སྤུངས་གདུང་རབས་ཉེར་དྲུག་པ་སུ་ལ་མཆོག་སྤྲུལ་གཡུང་དྲུང་དབང་རྒྱལ་རིན་པོ་ཆེས་དད་ལྡན་སེར་སྐྱ་ཡོངས་ལ་དབང་ལུང་གི་ཁྲིད་དང་ལ་ཁ་དགོན་པའི་མ་དགོན་གྱི་འདུ་ཁང་དང་མཆོད་རྟེན་སོགས་ཉམས་པ་སླར་གསོ་བྱས་ཤིང་དགོན་པའི་ལས་དོན་དང་། ཉག་རོང་རྫོང་སྲིད་གཞུང་གི་འགན་ཅིག་ལྕོགས་སུ་བཞེས་ཏེ། བསྟན་སྲིད་གཉིས་ལ་མཛད་འཕྲིན་རྒྱ་ཆེ་བསྐྱངས། ༢༠༠༣ལོ་ནས་བཟུང་ཁོད་སྤུངས་སུ་ལ་ཚང་མཆོག་སྤྲུལ་གཡུང་དྲུང་དབང་རྒྱལ་རིན་པོ་ཆེའི་ཐུགས་སྨོན་དང་། སུ་ལ་སྐལ་བཟང་གྲགས་པ་རིན་པོ་ཆེ་དང་། ཁྲོ་ཚངས་སྤྲུལ་སྐུ་ཨ་གཙུག་རིན་པོ་ཆེ་གཉིས་ཀྱིས་ཐུགས་བསྐྱེད་འོག དབྲ་ཁྱུང་སྒྲུབ་སྡེ་བྱང་ཆུབ་གླིང་དུ་སྒྲུབ་གྲྭ་བ་བཞུགས་ཤག་ཁང་མིག་བརྒྱ་ལྷག་དང་འདུ་ཁང་དང་ཇོ་སྒར་སོགས་ཕྱི་ནང་གི་རྟེན་དང་བརྟེན་པ་རྣམས་ཞིག་གསོ་གསར་བཞེངས་མཛད་ནས་ལེགས་འགྲུབ་བྱུང་དང་འབྱུང་བཞིན་པ་ལགས་སོ། །
དགོན་པ་བསྐྱར་བཞེངས་གཉིས་པ་ནི། སྤྱི་ལོ༢༠༠༦ལོ་རབ་བྱུང་བཅུ་བདུན་པའི་མེ་ཁྱི་ལོར་སུ་ལ་སྐལ་བཟང་གྲགས་པ་རིན་པོ་ཆེ་དང་། ཁོད་སྤུངས་གདུང་རབས་ཉེར་བདུན་པ་དབྲ་སྲས་ཁྲོ་སྤྲུལ་གཙུག་ཕུད་རིན་པོ་ཆེ་གཉིས་ཀྱིས་ཐུགས་བསྐྱེད་འོག་ལ་ཁ་དགོན་པའི་འདུ་ཁང་ཀ་རིང་དྲུག་བཅས་དང་གྲྭ་ཤག་ལྔ་བཅུ་ལྷག་ལེགས་འགྲུབ་བྱུང་ཞིང་སྤྱི་ལོ་༢༠༡༨ལོ་ཟླ་༦ཚེས་༡༢ཉིན་དགོན་པའི་རྟེན་དང་བརྟེན་པ་བསྐྱར་བཞེངས་ལེགས་འགྲུབ་བྱུང་བའི་རབ་གནས་མཛད་སྒོ་དང་། ཁོད་སྤུངས་གདུང་རབས་ཉེར་བརྒྱད་པ་སུ་ལ་མཆོག་སྤྲུལ་མཁའ་ཁྱབ་རང་གྲོལ་རིན་པོ་ཆེ་གསེར་ཁྲིར་མངའ་གསོལ་མཛད་སྒོ་གཉིས། ཉག་རོང་བོན་དགོན་ཡོངས་རྫོགས་ནས་དབྲ་ཁྱུང་དུ་གདན་གཅིག་ཏུ་འཛོམ་ནས་གཞི་བརྟན་བཀྲ་ཤིས་ཞལ་བསྲོའི་མཛད་སྒོ་བདེ་ལེགས་ངང་འགྲུབ།
ད་ལྟ་དགོན་བདག་བླ་མ་ནི། སུ་ལ་སྐལ་བཟང་གྲགས་པ་རིན་པོ་ཆེ་དང་མཆོག་སྤྲུལ་མཁའ་ཁྱབ་རང་གྲོལ་གཉིས་ཡིན། དགེ་འདུན་བ་སུམ་ཅུ་ལྷག་ཙམ་བཞུགས། སྒྲུབ་མཆོད་ལ་དགུ་གཏོར་ཉིན་བདུན་དང་། དུས་མཆོད་ལ་དབྱར་གནས་ཞག་ལྔ་བཅུ་བཅས་ཡོད། རི་ཁྲོད་ནང་མཁན་པོ་དང་ཇོ་སེར་དགེ་བསྙེན་བཅས་དགེ་སྦྱོར་བ་བརྒྱ་ཕྲག་ལྷག་གཏན་བཞུགས་མཛད།
ལ་ཁ་གཡུང་དྲུང་བསྟན་རྒྱས་གླིང་གི་དགོན་སྡེ་དང་པོར་སྤྱི་ལོ་༡༣༡༥ལོར་བཏབ་བ་ནས་༢༠༡༨བར་དུ་བཀའ་སྡེ་སྣོད་གསུམ་གྱི་འཆད་ཉན་དང་། ལམ་བསླབ་པ་གསུམ་གྱི་ཉམས་ལེན་ཟུང་འབྲེལ་གྱིས་ལུང་རྟོགས་ཀྱི་བསྟན་པ་རིན་པོ་ཆེ་འཛིན་སྐྱོང་སྤེལ་གསུམ་མཛད་ནས་མི་ལོ་བདུན་བརྒྱ་དང་གསུམ་ཙམ་སོང་བ་ཡིན་ནོ། །
གངས་ཅན་ཤར་ཕྱོགས་ཉག་ཤོད་ས་ཡི་སྙིང་། །
དྲེགས་པ་འདུལ་ཞིང་འགྲོ་བའི་ལམ་འདྲེན་པ། །
ཁམས་གསུམ་བསྟན་པའི་བདག་པོ་སུ་ལ་བ། །
དབྲ་སྟོན་ཆེན་པོའི་བསྟན་པ་རྒྱས་གྱུར་ཅིག །


text:
འདིར་བྱང་གི་དགོན་ཆེན་བཞི་འདྲེན་སྐབས་ཀྱི་བྱང་ནི་བོད་ཡུལ་མདོ་དབུས་ཁམས་ གསུམ་དུ་དབྱེ་བའི་མདོ་ཁམས་སྨད་ཀྱི་ཡུལ་གྲུ། རྨ་ཆུ་བགྲོད་ཚུལ་གྱི་ དབང་དུ་བྱས་ན་ལྷོ་རྒྱུད་དང་བྱང་རྒྱུད་གཉིས་ཡོད་པས་བྱང་རྒྱུད་དུ་གོ་ཟེར་བ་ དང༌། གཞན་ངེས་དོན་ཆོས་ཀྱི་ཉི་མས། ཙོང་ཆུའི་ཉིན་སྲིབ་དང་ཙོང་ལ་རིང་ མོ་ལྷོ་བྱང་གི་སའི་ཆ་སྟེ་ཁམས་ཀྱི་གཡེར་མོ་ཐང་ངམ་
ཤར་མདོ་སྨད་ཙོང་ཁ་ཡང་རྨ་ ཆུའི་བྱང་རྒྱུད་ན་ཡོད་པས་བྱང་ཞེས་ངོས་འཛིན་ཟེར། ངག་རྒྱུན་ལྟར་ན་བྱང་གི་དགོན་ཆེན་བཞི་ནི། བྱ་ཁྱུང༌། དགོན་ལུང༌། ཆུ་བཟང༌། གསེར་ཁོག་བཅས་ཡིན་ཟེར་སྲོལ་ཡོད་ལ། དེང་དུས་ཀྱི་ཆུ་བཟང་དགོན་ པའི་གྲྭ་རྣམས་ཀྱིས་ཀྱང་བྱང་གི་དགོན་ཆེན་བཞི་ལ་གཏོགས་ཚུལ་སོགས་ལོ་རྒྱུས་མང་ པོ་བཤད་རྒྱུན་ཡོད་ཀྱང༌། མཁན་པོ་ངག་དབང་རྒྱ་མཚོའིབསྟན་པའི་ བྱུང་རབསདང༌། མཁས་དབང་ཚེ་ཏན་ཞབས་དྲུངབོད་གངས་ཅན་གྱི་སྒྲ་རིག་པའི་བབཅོསགཉིས་ན་བྱ་ཁྱུང་ དང༌། སྐུ་འབུམ། དགོན་ལུང༌། གསེར་ ཁོག་ནི་བྱང་གི་དགོན་ཆེན་བཞིའོ་ཞེས་གསུངས་ཡོད།
“ཙོང་ཆུ་བྱང་རྒྱུད་ཀྱི་མ་དགོན”དུ་གྲགས་པའི་དགོན་ལུང་ དགོན་པ་ནི་མདོ་སྨད་ཙོང་ཁའི་ཡུལ་དུ་ཆགས་ཡོད་ལ། དགོན་པ་ཆགས་ཡོད་པའི་ལུང་པ་དེའི་མིང་ལ་དགོན་ལུང་ཟེར་པས་ས་མིང་དགོན་པར་བཏགས། དགོན་ལུང་བྱམས་པ་གླིང་ནི་སྤྱི་ལོ ༡༦༠༤ ལོར་རྒྱལ་སྲས་རིན་པོ་ཆེ་སྐུ་ཕྲེང་བདུན་པ་དོན་ཡོད་ཆོས་ཀྱི་རྒྱ་མཚོས་བཏབ་པ་ ཡིན།
སྤྱི་ལོ༡༥༨༣ལོར་༧རྒྱལ་ དབང་སྐུ་ཕྲེང་གསུམ་པ་བསོད་ནམས་རྒྱ་མཚོ་མཆོག་སོག་ཡུལ་དུ་ཆིབས་བསྒྱུར་གནང་ སྐབས་ལམ་བར་དུ་ས་ཆ་འདི་བརྒྱུད་དུས། ས་དེ་ གའི་མཛེས་ཤིང་སྡུག་པའི་ཡུལ་ལྗོངས་ལ་བསྔགས་བརྗོད་ཚད་མེད་གནང་བ་དང་ལྷན་དུ “ཕྱིས་སུ་ས་འདིར་སངས་རྒྱས་ཀྱི་བསྟན་པ་རྒྱ་ཆེར་སྤེལ་བའི་སྐྱེས་ བུ་དམ་པ་འབྱུང་པར་ངེས།” ཞེས་ལུང་བསྟན་གནང་མྱོང༌། སྤྱི་ལོ༡༦༠༢ལོར། ༧རྒྱལ་དབང་སྐུ་ཕྲེང་བཞི་པས་སྐུ་དངོས་སུ་དགོན་པ་འདེབས་རྒྱུའི་ཁས་ བླངས། འོན་ཀྱང་རྒྱུ་རྐྱེན་དུ་མའི་དབང་གིས་རེ་བ་དེ་མྱུར་དུ་འགྲུབ་མ་ཐུབ། སྤྱི་ལོ༡༦༠༣ལོར། ས་དེའི་བོད་རིགས་སྡེ་ཚོ་ཕྱོགས་ཁ་བཅུ་གསུམ་གྱི་འགོ་དཔོན་ རྣམས་དབུས་གཙང་དུ་སོང་ནས་༧རྒྱལ་དབང་སྐུ་ཕྲེང་བཞི་པར་མཇལ་ཏེ་དགོན་པ་འདེབས་ དགོས་པའི་རེ་བ་སླར་ཡང་བཏོན་པས། ༧རྒྱལ་དབང་སྐུ་ཕྲེང་བཞི་པ་དང་པཎ་ཆེན་རིན་པོ་ཆེ་སྐུ་ཕྲེང་བཞི་བས་ཡུལ་ཕྱོགས་ དེར་དགོན་པ་འདེབས་རྒྱུ་ཁས་བླངས། སྤྱི་ལོ༡༦༠༤ལོའི་ཟླ་གསུམ་པར། དགོན་པ་འདེབས་པའི་འགོ་བརྩམས། སྐབས་དེར་རྒྱལ་སྲས་དང་སུམ་པ་རྣམ་གཉིས་ཀྱིས་ འགན་འཁུར་བཞིན་ཡོད། ས་དེ་གའི་རབ་བྱུང་བཙུན་པ་དང་དད་ལྡན་མང་ཚོགས། ཚོ་པའི་འགོ་དཔོན་བཅས་ཀྱིས་རམ་འདེགས་ཆེན་པོ་བྱས་པས་དགོན་པ་ ཡོངས་འགྲུབ་བྱུང༌། དགོན་པ་བཏབ་མ་ཐག་མཚན་ཉིད་གྲྭ་ཚང་ཁོ་ན་མ་གཏོགས་མེད། ཕྱིས་སུ་ལྕང་སྐྱ་དང་ཐུའུ་བཀྭན། འཇམ་དབྱངས་བཞད་པ་སྐུ་ཕྲེང་ དང་པོ་བཅས་ཀྱིས་རྒྱུད་པ་གྲྭ་ཚང་བཙུགས་ཏེ་བཤད་སྒྲུབ་ཟུང་སྤེལ་གྱི་ཆོས་སྡེར་ གྱུར་ཅིང༌། ཐོག་མར་ རབ་ཏུ་བྱུང་བ་ཆིག་བརྒྱ་ལྷག་ཡོད། རྗེས་སུ་དགོན་ལུང་དགོན་པ་དར་བའི་རྩེར་སོན་ཏེ། འདུ་ཁང་ཆེ་ཆུང་དང་ནང་ཆེན། གྲྭ་ཤག་ བཅས་ཉིས་སྟོང་ལྷག་ཡོད་པར་གྱུར། རབ་ཏུ་བྱུང་བ་བདུན་སྟོང་བདུན་བརྒྱ་ལ་བསླེབས་མྱོང༌ཟེར། སྐབས་ཐོག་དེར་དགོན་པ་འདིར་ནང་ཆེན་ཆེ་ལྔ་ཆུང་དགུ་ཡོད་མོད། ཕྱིས་སུ་རྒྱ་ནག་དམར་གཞུང་གིས་བོད་ས་ཡོངས་རྫོགས་བཙན་པའི་དབང་འོག་དུ་བཅུག་པ་ དང་ལྷག་པར་དུ་ལོ་རབས་དྲུག་བཅུ་པར་ རིག་གནས་གསར་བརྗེ་ཆེན་མོའི་ལས་འགུལ་ཁྲོད་དགོན་པ་འདི་ཡང་གཏོར་བཅོམ་འཕྲོག་ བསྲེགས་ཀྱི་ཉེར་ལེན་ལ་བསྟེན་ནས་ད་ལྟ་སྔོན་དང་བསྡུར་ན་མིང་ཙམ་ལས་ལྷག་མེད།


text:
ཚྭ་འདམ་མཚེའུ་ནི་མཚོ་སྔོན་ཞིང་ཆེན་མཚོ་ནུབ་སོག་རིགས་བོད་རིགས་རང་སྐྱོང་ཁུལ་དུ་གནས་ཤིང་། རྒྱ་ཁྱོན་ལ་སྤྱི་ལེ་གྲུ་བཞི་མ26ཙམ་ཡོད། མཚེའུ་ནང་ནས་ཕེང་དང་། ལི། ཚྭ། ཇཱ་ལུད། ཟེ་ཚྭ་སོགས་གཞི་རྒྱུ་ཐོན་གྱི་ཡོད། ཡུལ་དེའི་ཆེ་ཆུང་དང་རྣམ་པ། གཏིང་རིང་ཐུང་མི་འདྲ་བའི་ཚྭའི་རྫིང་བུ་འདི་དག་ནི་ལོ་མང་རིང་སྔོག་འདོན་བྱས་ཏེ་གྲུབ་པ་ཞིག་ཡིན་ཞིང་། མི་རྣམས་ཀྱི“གཡུ་ཡི་མཚོ་མོ”ཞེས་འབོད་བཞིན་ཡོད། འདི་ནི་རྡོ་རྗེ་ཕ་ལམ་མི་ཡུལ་དུ་ལྷུང་བ་དང་འདྲ་ཞིང་། ནམ་མཁའ་གཡའ་དག་པའི་སྐབས། མེ་ལོང་ལྟ་བུའི་མཚོ་ངོས་སུ་གནམ་སྔོན་པོ་དང་སྤྲིན་དཀར་པོའི་ལྡོག་གཟུགས་འཆར་ནས། ལྷའི་ཡུལ་དང་གཉིས་སུ་མེད་པར་ཆགས་འགྲོ།
རྩོམ་སྒྲིག་པ། མཁའ་མཚོ་སྐྱིད།


text:
དང་པོ། རྩོམ་པ་པོའི་ལོ་རྒྱུས་དང་བརྩམས་ཆོས་སྤྱིའི་ངོ་སྤྲོད།
སྙན་ངག་པ་ལྷ་རྒྱལ་ཚེ་རིང་ལགས་ནི་༡༩༦༢ལོའི་ཟླ་དྲུག་པར་མཚོ་སྔོན་ཞིང་ཆེན་གྱི་ཁྲི་ཀ་རྫོང་དུ་སྐྱེས་ཤིང་། ༡༩༧༩ལོར་མཚོ་ལྷོ་མི་རིགས་དགེ་ཐོན་ཆེད་གཉེར་སློབ་གྲྭ་མཐར་ཕྱིན་རྗེས་སློབ་ཆུང་གི་དགེ་རྒན་བྱས། ༡༩༨༥ལོར་ནུབ་བྱང་མི་རིགས་སློབ་གྲྭ་ཆེན་མོའི་བོད་ཡིག་སྡེ་ཁག་ནས་སློབ་མཐར་ཕྱིན་རྗེས་དེ་རི་དགེ་རྒན་གྱི་ཕྱག་ལས་གནང་། ༡༩༨༨ལོར་གཙོས་མི་རིགས་མཐོ་རིམ་དགེ་ཐོན་ཆེད་གཉེར་སློབ་གྲྭའི་བོད་ཡིག་སྡེ་ཁག་དུ་ལས་གནས་སྤོར། ༡༩༨༢ལོ་ནས་བཟུང་རྩོམ་རིགས་གསར་རྩོམ་ལ་གཞོལ་བ་དང་། སྙན་ངག་དང་སྒྲུང་གཏམ་བཅུ་ཕྲག་ལྷག་ལ་ཞིང་ལྗོངས་ལྔའམ་ཞིང་ཆེན་རིམ་པའི་གཟེངས་བསྟོད་བྱ་དགའ་ཐོབ། སྙན་ངག་གཅེས་བསྡུས་《སྐྱ་རེངས་ལྷ་མོའི་འབོད་བརྡའ་》ཞེས་པ་ཀྲུང་དབྱངས་མི་རིགས་དཔེ་སྐྲུན་ཁང་གིས་པར་བསྐྲུན་འགྲེལ་སྤེལ་བྱས་པ་དང་། ད་ལྟ་ཀན་སུའུ་ཞིང་ཆེན་གྱི་གྲངས་ཉུང་མི་རིགས་རྩོམ་པ་པོའི་མཐུན་ཚོགས་ཀྱི་རྒྱུན་ལས་པ་དང་། ཀྲུང་གོ་གྲངས་ཉུང་མི་རིགས་རྩོམ་པ་པོའི་མཐུན་ཚོགས་ཀྱི་མི། ཀན་སུའུ་ཞིང་ཆེན་གྱི་བོད་ཀྱི་ཤེས་རིག་མཐུན་ཚོགས་ཀྱི་རྒྱུན་ལས་པ། གཙོས་མི་རིགས་མཐོ་རིམ་དགེ་ཐོན་ཆེད་གཉེར་སློབ་གྲྭའི་དགེ་རྒན་ཆེན་མོ་བ་བཅས་ཡིན།
ཁོང་རང་ཇི་ལྟར་སྙན་ངག་གསར་རྩོམ་ལམ་དུ་སོང་བའི་ཐད་《ང་རང་དང་སྙན་ངག》ཅེས་པའི་ནང་དུ། “བདག་གི་སྙན་ངག་འབྲི་དོན་ནི། ༡༩༦༣ལོའི་ཟླ་དྲུག་པར་ང་རང་རྨ་འགྲམ་ཁྲི་ཀར་སྐྱེས་དུས། རང་རེའི་རྒྱལ་ཁབ་ལོ་གསུམ་རིང་གི་མུ་གེ་ལས་ཐར་མ་ཐག་ཡིན་ཞིང་། མི་རྣམས་ཀྱི་འདྲེན་བྱེད་ལྗང་མདོག་ལྡན་པའི་རི་ལུང་ལ་ཕྱོགས་ཙ་ན་མེ་ཏོག་གསར་དུ་དགོད་པ་དང་། ཁོད་སྙོམས་ཞིང་ལ་སྐྱེས་པའི་གྲོ་ནས་སྲན་གསུམ་ལས་ངལ་རྩོལ་གྱི་གླུ་གཞས་རླབས་ལྟར་འཕྱོ་བར་བྱེད་པས་དབྱར་ཟླ་དྲུག་པའི་མཚར་སྡུག་དང་ལྷོད་བག ཞི་བདེ་དང་འདོད་འདུན་ཆེས་ཐོག་མར་བདག་ལ་བསྙད་པ་དང་། ཕྱོགས་སུ་འཁྱམས་ཤིང་བརྩེ་བས་ཁེངས་པའི་མཐིང་སྔོན་དྲི་བཞིན་ལྷ་མོས་བདག་གི་མཉེན་འཇམ་སྐྲ་ལོར་བྱིལ་བྱིལ་མཛད་ཀྱིན་ཅི་ཞིག་སྔོན་བརྡ་རུ་ཤུབ་བུར་ཟློས་པས་ཡིན་”(1)ཞེས་པ་དང་། བྱིས་པའི་དུས་སྐབས་ཀྱི་ལྷ་རྒྱལ་ཚེ་རིང་ནི་ཨ་ཕྱིའི་འཆད་གྱེར་ཟུང་འབྲེལ་གྱི་《འཛམ་གླིང་གེ་སར་རྒྱལ་པོའི་སྒྲུང་》དང་། ཕུན་སུམ་ཚོགས་པའི་བྱིས་སྒྲུང་གི་རྒྱ་མཚོར་རོལ་བས་ཁོ་རང་རྨི་ལམ་དང་འཕྲུལ་སྣང་། འཆར་ཡན་ལ་ཕྱོགས་པ་དང་། ཨ་སྔོན་མཁའ་མཐའ་ན་སྐྱོད་པའི་སྤྲིན་དཀར་གྱི་གར་སྟབས་དང་། ནམ་མཁའི་མཐའ་ལ་བསྲིངས་པའི་ཆུ་རྒྱུན་གྱི་བཞུར་འགྲོས་ཀྱིས་ཁོ་རང་ལ་ནམ་ཡང་རྟག་བརྟན་གྱི་ཆོས་ཉིད་ཅིག་གམ་
སྔོན་མེད་ཀྱི་གསལ་འདེབས་ཤིག་སྐྱེས་སུ་བསྟབས་པས། མི་འགྱངས་པར་མི་དམངས་ཀྱི་བདེ་སྡུག་གླུ་རུ་ལེན་མཁས་པའི་སེམས་པ་ཆུང་ཆུང་དེ་འཆར་ཡན་དུ་རྒྱུ་བའི་ལམ་བུར་ཞུགས་པ་ཡིན།
ཁོ་རང་བསྐྱོད་བཞིན་པའི་ལམ་བུ་དེའི་སྟེང་ནས་སྙན་ངག་པས་བསམ་གཞིག་གི་གོམ་སྟབས་ཀྱང་སྣ་ཚོགས་བསྒྱུར་འགོ་བརྩམས་པ་དང་། ཁོས་རང་གི་ཚོར་སྣང་དང་རྟོག་འཆར་གླེང་སྐབས་“ཐང་སྨུག་སྦྲ་ཁྱིམ་ལས་ཉི་འོད་ཀྱི་བརྩེ་ཞེན་དང་ལྷགས་རླུང་གི་གདུག་རྩུབ་རེས་མོས་སུ་མྱངས་པ་དང་། གནའ་བོའི་ཤིང་ཁང་ལས་ལོ་ཟླའི་ཞབས་རྗེས་དང་མེས་པོའི་བློ་གྲོས་རྙེད་བྱུང་བ་མ་ཟད། ཆུ་ལེན་བུ་མོའི་བགྲོད་བསྐྱོད་ལས་དེ་དག་གི་གཟུགས་བྱད་ཀྱི་རོལ་སྒེག་དང་བསླུ་བྲིད་མཐོང་ལ། སྟག་ཤར་གཞོན་ནུའི་དཔུང་ཤ་ལས་དེ་དག་གི་རྩལ་ཤུགས་དང་དཔའ་གདེང་མཐོང་བ་དང་། རི་རབ་ཀྱི་འགྱིང་སྟབས་ལས། ཕོ་རྒོད་ཀྱི་བརྟན་བརླིང་མཐོང་། ཆུ་རྒྱུན་གྱི་བཞུར་འགྲོས་ལས་སྒེག་འཆང་མའི་ཞི་དུལ་རྙེད་པ་ཡིན་”ཞེས་པས། ང་ཚོས་ལྷ་རྒྱལ་ཚེ་རིང་ལ་སྙན་ངག་པ་ཞིག་ལ་ཡོད་འོས་པའི་ཚོར་རྟོགས་དང་བརྩེ་སེམས་ལྡན་པ་མ་ཟད། “འོད་འཚེར་བར་བྱེད་པ་ཐམས་ཅད་རིན་ཆེན་མིན་པ་དང་། སོ་སྟོན་པར་བྱེད་པ་ཐམས་ཅད་གྲོགས་པོ་མིན་པ་རྟོགས་ཤིང་། ནག་ཉེས་ཀྱིས་ཞི་བདེ་ལ་མཆེ་བ་གཙིགས་པ་དང་། ལོག་སྤྱོད་ཀྱིས་དགེ་ལེགས་ལ་སྡེར་མོ་བགྲད་པ་མཐོང་བས་”(གོང་མཚུངས་)ཞེས་པ་དག་ལས་ཁོང་ཉིད་ལ་སྙན་ངག་པ་ཞིག་ལ་མཁོ་བའི་སྤོབས་པ་དང་ཆགས་སྡང་གི་ཚོར་བ་གསལ་ཞིང་མི་འཚོལ་བ་ཞིག་ཡོད་པའང་ཤེས་ཐུབ། ༡༩༧༩ལོའི་ཟླ་དྲུག་པར་ཁོ་རང་མཚོ་ལྷོ་མི་རིགས་དགེ་ཐོན་ཆེད་གཉེར་སློབ་གྲྭ་མཐར་ཕྱིན་པ་དང་། གནས་དེ་རུ་བློས་ཐུབ་སྡོངས་གྲོགས་ཏེ་ཤེས་བརྩོན་རྙེད་བྱུང་བ་མ་ཟད། ལམ་སྟོན་སྒྲོན་མེ་སྟེ་ཕུགས་བསམ་རྙེད་བྱུང་ཞེས་ལབ་ཀྱིན་ཡོད་དེ།རང་ཉིད་ཀྱི་སྐྱོ་སྣང་ནམ་ཡང་སྤྲོ་སྣང་ལས་རྒྱལ་བར་བྱེད་པ་དང་། ཤེས་རྟོགས་ནམ་ཡང་རྨོངས་མུན་ལས་རྒྱལ་བར་བྱས་པ་ཡིན་ཟེར། ༡༩༨༥ལོའི་ཟླ་བདུན་པར་ཁོང་ཉིད་ནུབ་བྱང་མི་རིགས་སློབ་གླིང་ནས་མཐར་ཕྱིན་པ་དང་།གནས་དེ་རུ་ཁོས་དབྱིན་ཇིའི་ཧྲ་ཧྲི་པིས་ཡ་དང་ཧྥ་རན་སིའི་བྷི་ཏི་ལེར། ཨ་མེ་རི་ཀའི་ཧོས་ཐི་མན། རྒྱ་གར་གྱི་ཐེ་གོར། དབྱི་ཏ་ལིའི་ཁ་ཞི་མོ་ཏོ་སོགས་ངོ་ཤེས་པར་གྱུར་ཅིང་། “ཆུ་འཛིན་གྱིས་མཆི་མ་འདོན་པའི་དབྱར་དུས་ཤིག་ལ་བདག་གིས་ཅི་བྷོ་ལོང་གི་《མཆི་མ་དང་དགོད་འཛུམ་》བཀླགས་པས་”སྙན་ངག་གི་ཟས་མཆོག་འདིར་རོལ་ཞིང་དེའི་ཆེད་དུ་རང་གི་བློ་རིག་དང་བརྩེ་སེམས་ཡོད་ཚད་འབུལ་རྒྱུའི་སེམས་ཐག་བཅད་དེ། གནས་དང་དུས་གང་དུ་སོང་ནའང་།
“ངས་གངས་རྒྱན་པདྨའི་བསུང་ངད་པང་དུ་ཁྱེར་ནས།
གཙང་པོའི་ཕ་མཐར་བརྒྱུགས་ཏེ།
ཆུ་ལེན་བུ་མོའི་གདོང་དུ་བཏབ།
རི་བོའི་ཕ་རོལ་བརྒལ་ཏེ།
ཐང་སྨུག་སྦྲ་ཁྱིམ་ནང་ལ་བསྐྱིལ་”བ་དང་། འཇིག་རྟེན་གྱི་མི་རྣམས་ནི་རང་བཞིན་གྱིས་སྡུག་གི་མུན་པ་དྭངས་ཤིང་སྐྱིད་པའི་མཚོ་མོ་འཁྱིལ་བར་དགའ་བའི་ཆོས་ཉིད་དེ། རྩོམ་པ་པོའི་ཚོར་སྣང་དངོས་མ་དང་མྱོང་སྣང་རྣལ་མའི་གཟུགས་སུ་འཕོས་པ་དང་། འབངས་ཕལ་བའི་བདེ་སྡུག་གི་སེམས་ཁམས་དེ་དངོས་སུ་ཚོར་བ་དང་། རྙེད་པ་དང་། ཟིན་པ་ལྟ་བུས་མི་སེམས་མྱོས་པའི་གླུ་དབྱངས་ཚན་པ་གཅིག་སྙན་པའི་ངག་ཏུ་ལྷང་ལྷང་གྱེར་བ་རེད།
གཉིས་པ། གནའ་དེང་སྙན་ངག་རྒྱུད་སྐུད་ལས་འཕོས་པའི་རོལ་དབྱངས།
སྤྱིར་རྩོམ་རིག་བརྩམས་ཆོས་ལ་བརྗོད་བྱའི་དོན་གྱི་ཉམས་གལ་ཆེ་བ་བཞིན་དུ་རྗོད་བྱེད་ཚིག་གི་ཉམས་ཀྱང་གལ་ཆེ་སྟེ། རྫེ་ཙོང་ཁ་པ་ཆེན་པོས“དོན་བཟང་བ་ལ་ཡིད་འཕྲོག་ཚིག་སྦྱོར་གྱིས། སྦྲལ་པར་གྱུར་ན་ཆེས་ཆེར་མཛེས་པར་འགྱུར་”གསུངས་པ་དང་། 《སྙན་ངག་མེ་ལོང་》དུ།
“སྙན་པ་ཉམས་ལྡན་ཚིག་དང་ནི།
དངོས་པོ་ལའང་ཉམས་གནས་པ།
གང་ཞིག་བློ་ལྡན་དགའ་བྱེད་པའོ་།”
ཞེས་པ་ལྟར། སྙན་ངག་ནི་སྐད་ཆའི་སྒྱུ་རྩལ་གྱི་ཁོངས་སུ་གཏོགས་པས། ཕྱི་ནང་སྙན་ངག་གང་ཞིག་གི་སྒྱུ་རྩལ་ཞིབ་དབྱེའི་གོམ་པ་དང་པོ་ནི་སྐད་ཆའི་ཞིབ་དབྱེ་ཡིན་པ་དང་། སྙན་ངག་གི་དབྱངས་ཀྱི་མཛེས་པ་དང་ཡིད་ཡུལ་མཛེས་པ་སོགས་གྱ་ནོམ་པའི་མཛེས་ཆོས་གང་ཡིན་ཡང་ཚང་མ་ཡིག་འབྲུ་དང་སྐད་ཆའི་བར་གནས་ཡོད་པ་རེད། སྙན་ངག་པས་སྒྱུ་རྩལ་གྱི་ཐབས་རྩལ་དུ་མ་བསྲེས་སྦྱོར་གྱིས་སྣང་བརྙན་བཞེངས་བསྐྲུན་མཛད་དེ། སྙིང་ཁོངས་ཀྱི་དོན་དམ་བརྩེ་དུང་ཉིང་བསྡུས་ཀྱིས་གླུ་རུ་ལེན་བཞིན་ཡོད། ལྷ་རྒྱལ་ཚེ་རིང་གི་སྙན་ངག་ལ་སྒྲ་གདངས་ཀྱི་ཐད་ལེགས་པར་བསྡེབས་ནས་སྙན་པའི་དབྱངས་ཀྱི་མཛེས་པ་ཐོན་ཡོད་པ་དེ་འབུར་དུ་ཐོན་འདུག་སྟེ།
“རི་ལུང་འབག་བཙོག་བྱེ་བས་མནོལ་པ་ཡིས།
ཆུ་བོ་གཡུ་འབྲུག་ས་ཉལ་ངང་གིས་ཡལ།
ང་ཚོ་གཟིག་གི་འཚོ་གནས་ཡོངས་སུ་ཤོར།
དམར་ཡག་སྟག་གི་རིགས་རྒྱུད་ཉམས་ཤིང་རྒུད་……
རླན་གཤེར་བྲལ་བའི་མཁའ་དབུགས།
གྲམ་གཞུང་གི་ནང་ཁྲོལ་འདི་རུ་འདྲེགས།
འགྲམ་གྱི་རྩྭ་སྔོན་བྱེ་བས།
འགྲམ་པ་སྔས་ལ་བརྟེན།
ངོགས་ཀྱི་རྩ་ཤིང་སྐམ་པོ།
ཉི་མས་སྒྲོན་ལ་ཞེད།
ལྷོ་ནས་འོངས་པའི་ཆུ་འཛིན།
ངུ་བྲོ་ཡང་མཆི་མས་བྲལ།
སྲོན་དཀའ་བའི་མནར་གཅོད་ཀྱིས།
ང་ཡི་སྐོམ་གདུང་གི་སྡུག་ཡུས་མནན། ”
ཞེས།《སྙན་ངག་མེ་ལོང་》ནང་བསྟན་པའི་ཕུན་སུམ་ཚོགས་པའི་རྒྱན་གྱི་སྦྱོར་སྟངས་ལྟར་ཚིག་དང་ཐ་སྙད་ཀྱི་སྡེབས་ལྷག་པར་འགྲིག་ཅིང་འཕྲོད་པར་སྤེལ་ཡོད་པ་མ་ཟད། དེང་རབས་ཀྱི་གདངས་མཚམས་དང་གྲིམ་ལྷོད། འདེགས་འཇོག་སོགས་འདྲེས་མར་སྤེལ་བས་ཁུ་བྱུག་སྔོན་མོས་གསུང་དབྱངས་སིང་སིང་བསྒྱུར་བ་ལྟ་བུའི་ཤིན་ཏུ་མཛེས་པའི་དབྱངས་ཀྱི་ཉམས་འགྱུར་ཞིག་ཐོན་ཡོད་པ་དང་། སྐད་ཆའི་ཤོང་ཚད་དང་ལྡེམ་ཤུགས་བཅས་ལ་ཤུགས་བསྣོན་བརྒྱབ་ཡོད་པ་རེད། བོད་ཀྱི་སྲོལ་རྒྱུན་སྙན་ངག་ལ་མཚོན་ན། སྙན་ངག་གི་རྩ་བའི་རང་གཤིས་དེ་ཚིག་གི་མཛེས་པ་ལྷུར་ལེན་པའི་སྟེང་ན་ཡོད། ཚིག་དེ་སྙན་པར་བྱ་བའམ་རྒྱན་གྱིས་བརྒྱན་པར་བྱ་བ་གཙོ་བོ་ཡིན། ལྷ་རྒྱལ་ཚེ་རིང་གི་སྙན་ངག་ལའང་ཚིག་རྒྱན་གྱིས་བརྒྱན་པའི་ཁྱད་ཆོས་མངོན་གསལ་དུ་ཡོད། ཁོའི་སྙན་རྩོམ་དུ་གཞན་གྱི་སྙན་ངག་གསར་བར་བཀོལ་མི་སྲིད་པའི་སྲོལ་རྒྱུན་སྙན་ངག་གི་མིང་གི་སྦྱོར་བ་“ལྡིང་ཁང་”ཟེར་བའམ། “ཉིན་བྱེད་ཀྱི་འོད་ཟེར་ལ་འཐུང་བཞིན་”ཟེར་བའམ། ཐ་ན་“ཆུ་སྲིན་རྒྱལ་མཚན་”ལྟ་བུའི་མིང་མངོན་བརྗོད་ཀྱང་འགའ་ཤས་བྱུང་ཡོད་པ་འདི་དག་ལས་སྲོལ་རྒྱུན་སྙན་ངག་གི་རྗེས་ཤུལ་གསལ་བོར་མངོན་ཡོད་པ་མཚོན་ཐུབ། ཚིགས་སུ་གཅོད་སྟངས་ལ་གོང་ནས་བསྟན་པ་ལྟར་རང་མོས་པའི་ཚིགས་སུ་བཅད་པ་ལའང་སྲོལ་རྒྱུན་གྱི་ཚིགས་སུ་གཅོད་སྟངས་ཀྱི་ཤན་ཡོད་པ་དང་། དེ་ལས་གཞན་བསྐོར་བའི་རྒྱན་གྱི་རྣམ་པ་ཅན་ཡང་མི་ཉུང་བ་ཡོད་པ་དཔེར་ན་《ཁྱོད་ལ་བརྗོད་འདོད་ཀྱི་འོད་ལམ་ལམ་གྱི་སྐད་ཆ་དེ་》དང་《དེ་ནི་ཁྱོད་ཡིན་ནམ་》ལྟ་བུ་སོགས། ཚིག་འགྲོས་ལྷོད་པ་དེ་ཡང་དོན་གྱིས་དམངས་གླུའི་ཤན་ཐེབས་པ་འདྲའོ།
ང་ཚོས་ཚིག་བརྒྱ་བཤད་པའི་སྙིང་བོ་དང་འོ་བརྒྱ་དཀྲོགས་པའི་མར་ལོ་ནི། ལྷ་རྒྱལ་ཚེ་རིང་ལགས་ཀྱི་སྙན་ངག་གི་དབྱངས་ཀྱི་མཛེས་པ་གྲུབ་པའི་རྩ་གནད་ནི་ཚིག་གི་གཅོད་མཚམས་དང་། སྙན་ཆའི་སྡེབ་སྦྱོར། འཇམ་རྩུབ། གྲིམ་ལྷོད་སོགས་ལ་མཉམ་སྣང་ཆེན་པོ་འཇོག་པའི་གསར་རྩོམ་གཤིས་ཀར་རག་ལས་པ་མ་ཟད
། ཁོ་རང་ཆུང་དུས་ནས་དམངས་ཁྲོད་གླུ་གཞས་དང་གླིང་སྒྲུང་གི་འཆད་གྱེར་སོགས་ལ་མོས་ཤིང་གོམས་པའི་མཐུ་ནུས་ཀྱིས་ཀྱང་ཡིན་སྙམ། ཁོང་གི་སྲོལ་རྒྱུན་དེང་རབས་གང་གི་རྩོམ་སྟངས་ལྟར་མཛད་པའི་སྙན་རྩོམ་གང་ཡིན་ཡང་རི་མོའི་སྒྱུ་རྩལ་དང་དབྱངས་ཀྱི་རྩལ་གཉིས་ཀྱི་ལྷན་འཛོམས་ཤིག་ཏུ་སྣང་ལ། ཁོའི་སྙན་ངག་གི་ངང་རྒྱུད་ལྷོད་ཅིང་གཤིས་ཀ་འཇམ་པ། ཞི་ཞིང་དུལ་བའི་ཡིད་བརྙན་གྱི་ཆ་དག་གཙོ་བོ་སྙན་རྩོམ་གྱི་ཚིག་འགྲོས་ལྷོད་པ་ཅན་དུ་སྣང་བ་ལས་བྱུང་བ་དང་། ཁྱད་ཆོས་འདི་དག་ནི་རྩོམ་པ་པོས་ཡུན་རིང་དུ་སྲོལ་རྒྱུན་གྱི་མཛེས་དཔྱོད་ལྟ་བ་དང་ལེན་དང་སྲོལ་རྒྱུན་སྙན་ངག་ལས་སྔོག་འདོན་བྱས་པའི་ཉམས་མྱོང་གི་རྩལ་ལས་ཐོན་པ་ཞིག་རེད། དེ་ལ། 《མཉེས་གཤིན་འཆར་ཡན་གྱི་སྙན་ངག་》ཅེས་པའི་ནང་དུའང་“མཉེས་གཤིན་འཇམ་མཉེན་གྱི་མཛེས་པ་དང་འཆར་ཡན་གྱི་ངང་ཚུལ་དེ་ཁོའི་སྙན་ངག་གི་རྩ་བའི་ཁྱད་ཆོས་ཡིན་པ་གཤམ་གྱི་དོན་འགའ་ལས་གསལ་སྟེ། སྙན་ངག་ནི་སྤྱིར་གླུ་གར་རོལ་མོ་གསུམ་གྱི་བདག་ཉིད་ཅིག་ཡིན་པ་ལ། ཚིགས་སུ་གཅོད་སྟངས་འདི་སྙན་ངག་ལ་མཚོན་ན་ནང་གི་དབྱངས་འགྲོས་ཕྱིའི་གཟུགས་སུ་ཤར་བའི་རྣམ་པ་ཞིག་ཡིན་པས། སྙན་ངག་གི་རོལ་དབྱངས་ཀྱི་གྲུབ་ཆ་དང་ནང་གི་དབྱངས་འགྲོའི་ཕྱིའི་ཚིགས་སུ་བཅད་པ་གསུམ་པོ་དོན་གཅིག་པའི་ཚུལ་གྱིས་སྙན་ངག་གི་མཚོན་བྱ་དང་རྟེན་འབྲེལ་གྱི་ཚུལ་གྱི་ཡོད། དེ་གཉིས་ཀྱི་འབྲེལ་བ་ནི་ཞབས་འདེགས་ཙམ་གྱིས་མི་ཚད་པས། སྙན་ངག་གི་དབྱངས་འགྲོས་སམ་ཚིགས་སུ་གཅོད་སྟངས་ལ་བདག་གཞིའི་(本体)སྟེང་གི་དོན་སྙིང་ཡོད་། དཔེར་ན་རོལ་དབྱངས་སྣ་ཚོགས་བཞིན་དུ་དེ་ལ་ཚིག་འབྲུ་མེད་ཀྱང་ཁོའི་སྒྱུ་རྩལ་གྱི་སིམ་ཚོར་ནི་ཚིག་འབྲུ་ཡོད་པ་ཅན་ལས་གཏན་ནས་མི་དམན་པ་བཞིན་དང་། ཡང་ན་བོད་ཀྱི་དམངས་གླུ་སྣ་ཚོགས་བཞིན་དུ། དེའི་འགོ་ལེན་སྐབས་ཀྱི་‘ཨོ་ཡེ་’ལ་ཚིག་འབྲུ་མེ་ཀྱང་། དེ་གཅིག་པུའི་སྟེང་ནས་ཀྱང་སྒྱུ་རྩལ་གྱི་སིམ་ཚོར་རྫོགས་པར་མྱོང་བར་འགྱུར་བ་བཞིན་ནོ།།
《སྐྱ་རེངས་ལྷ་མོའི་འབོད་བརྡས་》ཀྱང་ཐོག་མར་རང་གི་ཚིགས་སུ་གཅོད་སྟངས་ཀྱིས་རང་ལ་འཆར་ཡན་གྱི་ངང་ཚུལ་གྲུབ་པར་བྱས་ཡོད། སྙན་དེབ་ཡོངས་སུ་རྫོགས་པའི་ཚིགས་སུ་གཅོད་སྟངས་ལ་སྤྱོར་ཚེག་ཁྱིམ་མཉམ་པ་དང་མི་མཉམ་པ་གཉིས་ཀ་ཡོད་ཀྱང་། མི་མཉམ་པ་མང་པོ་དང་མི་མཉམ་པ་གཉིས་ཀ་ཡོད་ཀྱང་། མི་མཉམ་པ་མང་བོ་ཞིག་གི་ཚིགས་སུ་གཅོད་སྟངས་ལའང་སྤྱིར་ཚིགས་སུ་བཅད་པའི་ཚུལ་ཡོད་ལ། དེ་དག་ལས་ང་ཚོའི་ཚོར་སྣང་བཙན་པོ་ནི་སློབ་དཔོན་ནག་མོ་ཁོལ་གྱི་སྙན་རྩོམ་《སྤྲིན་གྱི་ཕོ་ཉ》ཀློག་པ་དང་འདྲ་བ་རེད། 《སྤྲིན་གྱི་ཕོ་ཉ་》ནི་འཆར་ཡན་རིང་ལུགས་པའི་འཐུས་ཚབ་ཏུ་རུང་བ་སྨོས་མ་དགོས་པ་ཞིག་རེད་”ཅེས་པ་དང་། ལྷ་རྒྱལ་ཚེ་རིང་ལགས་ཀྱི་སྲོལ་རྒྱུན་དང་དེང་རབས་ཀྱི་ཐབས་གང་རུང་ལ་བསྟེན་པའི་སྙན་རྩོམ་གང་ཡིན་ཡང་སྙན་འཇེབས་དབྱངས་ཀྱི་ཉམས་འགྱུར་དུ་མས་ཕྱུག་པའི་ཚིག་རྐང་ཆུ་འཛིན་དཀར་པོའི་གསེབ་གསེང་དུ་དལ་བར་སྐྱོད་པའི་ཡིད་བརྙན་ཆུ་ཤེལ་དབང་པོ་ལས་འཆར་བརྙན་འབྲེལ་རྟོག་དང་རྣམ་པར་འགྱུར་བ་ལ་སོགས་པའི་སེམས་འབྱུང་གི་ཟེར་ཕྲེང་ཕྱོགས་བཞིར་སྤྲོ་བར་བྱེད་ཅིང་། ཡིད་དུ་འོང་ཞིང་ལྟ་ན་སྡུག་པའི་སྒྱུ་རྩལ་གྱི་ཞིང་ཁམས་ཤིག་ཆགས་པ་ནི་ཞིབ་མོར་སེམས་ན་དབྱངས་ཀྱི་མཛེས་པ་དང་འབྲལ་ཐབས་མེད་དོ།
གསུམ་པ། མགོ་འཁོར་བའི་སྙན་ངག་པ་སྐོར་ཞིག་ལ་བཏང་བའི་“འབོད་བརྡའ།”
ལྷ་རྒྱལ་ཚེ་རིང་གི་《སྐྱ་རེངས་ལྷ་མོའི་འབོད་བརྡའ》ཞེས་པའི་སྙན་རྩོམ་དེ་མིག་སྔར་བར་དུ་ཕྲན་གྱིས་ཀློག་མ་བཏུབ་པ་(སྙན་དེབ་བླུ་མ་ཐུབ་པས་)ནི་ཡིད་ཤིན་ཏུ་ཕངས་པའི་གནས་འབའ་ཞིག་ཏུ་བསམ་པ་མ་ཟད། ད་རེས་ཀྱི་རྩོམ་ཡིག་འདིའི་ལེགས་གྲུབ་ལའང་གནོད་པ་ཕྲན་ཙམ་ཕོག་ཡོད་ཀྱང་སྲིད། དེ་ལྟ་མོད་ཀྱང་སྟབས་ལེགས་པ་ཞིག་ལ། དེ་སྔ་《སྦྲང་ཆར་》སོགས་ཀྱི་སྟེང་སྤེལ་བའི་སྙན་རྩོམ་སྐོར་ཞིག་ལག་ཏུ་འབྱོར་བ་ལས་གཞན། དཔྱད་གཏམ་པ་བདུད་ལྷ་རྒྱལ་སོགས་ཀྱིས་《སྐྱ་རེངས་ལྷ་མོའི་འབོད་བརྡར་》གནང་བའི་དཔྱད་གཏམ་རྩོམ་ཡིག་ཀྱང་མིག་གི་དགའ་སྟོན་དུ་ཤར་བས་མཐུན་རྐྱེན་ཅུང་ཙམ་འགྲིག་སོང་བར་སྙམ་པ་གཞིར་བྱས། སྙན་དེབ་དེ་ལ་སྒྲོ་འདོགས་དང་བཤད་པ་ཅུང་ཟད་སྤེལ་བའི་སྤོབས་པ་ངང་ངམ་ཤུགས་ཀྱིས་སྐྱེས།
ལྷ་རྒྱལ་ཚེ་རིང་གི་སྙན་རྩོམ་ལ་བལྟས་ན། 《ཕངས་པའི་མཆི་མ་དབང་མེད་བཞུར་》ཞེས་པ་ནས་“བདག་གིས་བསིལ་ལྗོངས་ལོ་རྒྱུས་ལ་འདྲི་གཅོད་ལན་གཉིས་བྱས་རྗེས། ཆེས་མཐོ་བའི་གནས་དེ་རུ་དཔྲལ་བ་ཐལ་མོས་བཀབ་ནས་རྒྱང་ལྟ་བྱས་པས་ཡིན།” ཞེས་པ་ལྟར། ཁོའི་སྙན་རྩོམ་གྱི་བསམ་བློར་འགྱུར་ལྡོག་བྱུང་ཞིང་མི་རིགས་ལ་སེམས་ཁྲལ་བྱེད་ཀྱིན་གཏན་འདུན་ལ་བསྙེགས། དེ་ནས་བཟུང་ཁོས་རྩོམ་འབྲི་བའི་དམིགས་ཡུལ་དང་རང་གི་འགན་འཁྲི་ཡོངས་སུ་ཤེས་རྟོགས་བྱུང་བ་དང་། གུ་དོག་པའི་“བསྟོད་ཚོགས་”ཀྱི་སྦུབས་རྒྱ་ལས་སྨྱུག་རྩེ་ཐོག་མར་དགའ་སྐྱོ་ཆགས་སྡང་གི་དངོས་ཡོད་འཚོ་བར་བསྒྱུར་ཅིང་། སྙིང་གཏམ་ཡོད་ཀྱང་བཤད་མི་ཕོད་པ་དང་མིག་ཆུ་མཆིས་ཀྱང་བཞུར་མི་ཕོད་པའི་ལས་དབང་ལ་བསམ་གཞིགས་བྱེད་འགོ་བརྩམས་ཏེ།
“བརྗོད་འདོད་པ་ཞིག་བློས་ཐུབ་རྣམས་ལ་ལྷུག་པོར་སྨྲས་པ་དང་།
ལེན་འདོད་པ་ཞིག་བརྩེ་བ་ཆེན་པོས་གསེང་མཐོར་བླངས་”
ནས་བརྗོད་འདོད་ཀྱི་སྐད་ཆ་རྣམས་གྱ་གྱུ་དང་བྲལ་བའི་སེམས་དང་གོ་བདེ་འཇམ་མཉེན་གྱིང་ངག་གིས་ཀློག་པ་པོའི་སྙན་ལམ་དུ་སྒྲོག་གྱིན་ཡོད།
སྤྱིར་བོད་ཀྱི་ངག་རིག་གི་མཛེས་དཔྱོད་ཁྱད་ཆོས་དེ་ཞི་འཇམ་ལྷོད་མཉེན་གྱི་སྟེང་ཡོད་པ་ཞིག་ཡིན་པ་ཞིག་ཡིན། གདོད་མའི་གཞི་ལས་བྱུང་ཞིང་གཉུག་མའི་རང་ཆས་རྫོགས་པའི་བོད་ཀྱི་དམངས་གླུར་མཚོན་ན། ལེན་མཁན་པའི་སྐད་ཇི་ལྟར་མཐོ་བའམ་ཇི་ལྟར་འཛེར་ཡང་ནང་སྙིང་དམ་པ་དེ་འཛིན་པ་ཡོངས་སུ་བྲལ་བའི་ལྷོད་བག་གི་ཆ་དེ་ཡིན། སྐད་ཆ་ལ་སྙན་ཆ་ཐོན་དགོས་ན་ཚིག་གི་གཅོད་མཚམས་དང་ཆ་ཡའི་སྡེབ་ལུགས་ལ་མཉམ་འཇོག་དགོས་པ་མ་ཟད། སྙན་རྕོམ་དུ་བཀོལ་བའི་བྱ་དངོས་ཀྱི་མིང་དང་ཐ་སྙད་ལའང་འདེམ་གསེས་ཡོད་དགོས་པ་རེད་དེ། 《ཚང་སྲས་བཞད་སྒྲ》ལས། “ཁྲོ་བོ་དང་། དམག་དཔུང་། གཡུལ་ཐབས་ཀྱི་ལས་སོགས་ལ་བསྟོད་བསྔགས་བྱས་ན། དོན་དུ་དྲག་ཤུལ་གྱི་ཉམས་འབྱུང་དགོས་པས་སྒྲ་གདངས་རྩུབ་པ་ཤས་ཆེ་ན་ཚིག་བརྗིད་པ་འབྱུང་བའི་རྐྱེན་གྱིས་ཚིག་ལ་བརྗིད་ཉམས་ཆེ། བསྟན་བཅོས་ཀྱི་བརྗོད་བྱ་དང་། ཡུལ་དང་གནས་ལ་བསྟོན་པ། སྤྲིངས་ཡིག་ལྟ་བུ་སོགས་ལ་སྒྲ་གདངས་འཇམ་ཞིང་ལྷོད་པ་ཤས་ཆེར་སྦྱར་ན་ཚིག་སྦྱོར་སྙན་པའི་ཉམས་སུ་འགྱུར་བས་ན། ཚིག་ཧ་ཅང་མཛེས་པའི་ཁྱད་ཆོས་སོགས་ཡོད།”ཅེས་གསུངས་པར། རང་ཅག་གི་རྩོམ་པ་པོས་གོ་བ་གཤིས་ཕྱིན་པ་བླངས་ཤིང་སྙན་ངག་ཚིག་སྦྱོར་གྱི་རྩ་དོན་ལྟ་བུར་ཡུན་རིང་དུ་གཅེས་སུ་བཟུང་བས། ཁོས་རྒྱུན་པར་རང་གི་མཐོང་ཡུལ་དུ་གྱུར་བའི་རྩྭ་ནགས་ཤིང་གསུམ་དང་། མེ་ཆུ་རླུང་གསུམ། ཉི་ཟླ་སྐར་གསུམ། རྟ་ནོར་ལུག་གསུམ། དབྱར་དགུན་སྟོན་དཔྱིད། ས་རྡོ་རི་བྲག་སོགས་མི་དམངས་མང་ཚོགས་དང་འབྲེལ་འདྲིས་དང་གསལ་ཆ་ཆེ་བའི་བྱ་དངོས་ཀྱི་མིང་སོགས་སྙན་ངག་ཏུ་འདྲེན་བཞིན་ཡོད་ལ། ཆེས་འདྲིས་ལོབ་སུ་སོང་ཡོད་པའི་ཐ་སྙད་སྟེང་རྩོམ་པ་པོའི་ཞེན་དོན་ལྷུག་པོར་ཞུགས་པ་བགྱིས་ཤིང་། མིང་དང་ཐ་སྙད་ཡོངས་རྫོགས་མཛེས་པའི་ཆོས་སུ་བྱེད་པའི་རྩོམ་ཚུལ་འདིས་གཤིས་འཇམ་གྱི་མཛེས་པའི་སྟེང་ལ་ཡིད་ཡུལ་གྱི་མཛེས་པ་བསྣན་པར་བྱས་ཏེ། ཡིད་ཡུལ་གྱི་མཛེས་པའི་ཁྱད་ཆོས་དེའང་གྲུབ་པར་མཛད་ཡོད། ཀློག་པ་པོར་གསལ་ཆ་ཡོད་པའི་བྱ་དངོས་ཀྱི་མིང་དང་ཐ་སྙད་བཀོལ་བ་དེས་རྩོམ་ནང་གི་བརྗོད་ཡུལ་དེར་བཀྲི་བར་བྱེད་པ་དང་། གནས་དེ་ནས་རྩོམ་པ་པོ་དང་མཉམ་དུ་དགའ་སྐྱོ་ཆགས་སྡང་གི་སེམས་ཁམས་ཤིག་མྱོང་བར་བྱེད་པ་དེ་དོན་དུ་སྙན་ངག་གི་ཡིད་ཡུལ་ཡིན། དེ་ལ་ཕྱི་ནང་སྙན་ངག་རིག་མཁན་རྣམས་ཀྱི་བཞེད་ཚུལ་ལྟར་ན། ཡིད་ཡུལ་ནི་རྩོམ་པ་པོ་རང་ངོས་ཀྱི་བརྩེ་དུང་དང་ཕྱི་ཡུལ་གྱི་དངོས་པའི་འཇིག་རྟེན་གཉིས་ཆུ་དང་འོ་མ་བཞིན་ཕན་ཚུན་འདྲེས་པ་ལས་བྱུང་ཞིང་གྲུབ་པའི་སྒྱུ་རྩལ་ཞིང་ཁམས་ཤིག་ཡིན་པ་དང་། གསར་དུ་བྱུང་བའི་མཛེས་རིག་པའི་གཞུང་ལུགས་འདིས་དུས་ཡུན་རིང་པོའི་གསར་རྩོམ་ལག་ལེན་ཁྲོད་ཀྱི་ཉམས་མྱོང་དང་འབྲས་བུ་ཕྱོགས་བསྡོམས་ལྟ་བུ་བྱས་ཡོད་དོ། འཇིག་རྟེན་གྱི་མཛེས་པ་ཡོད་ཚད་ཀྱི་ཟེར་མའི་ཕྲེང་བ་ནི་སེམས་རྒྱུད་ཀྱི་ཆུ་ཤེལ་དབང་པོ་ལས་སྤྲོས་པས་ན། སེམས་རྒྱུད་ཀྱི་འཕྲོས་པ་མེད་ཚེ་མཛེས་པའང་ཡོད་མི་སྲིད་དེ། རེས་སིའི་བསམ་བློ་པ་ཆེན་མོ་ཨར་མི་ཡིས་རང་བྱུང་གི་ཡུལ་ལྗོངས་ལེབ་མོ་ཞིག་ནི་སེམས་རྒྱུད་གཅིག་གི་ཞིང་ཁམས་ཡིན། ཞེས་གསུངས་པ་དང་། ན་གཞོན་སྙན་ངག་པ་ལྷ་རྒྱལ་ཚེ་རིང་ལགས་ཀྱིས་མཛད་པའི་《སྐྱ་རེངས་ལྷ་མོའི་འབོད་བརྡའི་》ནང་ཀློག་པ་པོ་རྣམས་དང་ཤིན་ཏུ་གསལ་ཆ་ཆེ་བའི་རང་བྱུང་ཁམས་ཀྱི་བྱ་དངོས་ཚང་མ་ཁོའི་སེམས་རྒྱུད་ཀྱི་དགའ་སྐྱོ་མཚོན་བྱེད་ཀྱི་ཞིང་ཁམས་རེ་རེ་ཡིན། ང་ཚོས་བརྗོད་གཞི་འདི་ལས་འཕྲོས་ཏེ་བོད་ཕྱོགས་ཀྱི་སྙན་ངག་གསར་བར་གཞིགས་ན། སྲིད་པ་རྒན་པོས་“ཁ་ཆེའི་ཡུལ་ནས་གུར་གུམ་ར་མས་ཟ་”ཟེར་བའི་དཔེ་ལྟར། ད་ལྟ་ཁ་བ་ཅན་ནས་སུས་ཀྱང་སྙན་ངག་འབྲི་བའི་སྣང་ཚུལ་འདི་འདྲ་ཞིག་བྱུང་། དཔལ་དོན་གྲུབ་རྒྱལ་གྱིས་རང་མོས་སྙན་ངག 《ལང་ཚོའི་རྦབ་ཆུ་》སྤེལ་རྗེས། སྔ་རྗེས་སུ་སྙན་ངག་གསར་བ་ཆར་ཤུལ་གྱི་ཤྭ་མོ་ལྟར་ཐོན་ཅིང་། ལྷག་པར་དུ་ཉེ་བའི་ལོ་འགའི་རིང་ལ《གངས་འདབས་ཀྱི་སེམས་པ་》དང་། 《ཚོར་སྣང་གསར་བ་》《ཁ་བ་དཔར་པོ་》《བྲག་རིའི་སྲས་མོ་》《མཐོ་སྒམ་གི་རླུང་》《ལྗང་བུའི་རྩོམ་རླབས་》《ཉི་མའི་མགོན་པོ་》《ཁ་བའི་རྣམ་ཤེས་》《ངས་ཁྱོད་རང་ཁུ་སིམ་མེར་བཞག》《སྙན་ངག་གིས་སླར་ཡང་ཁོ་བོ་བཙལ་》《གངས་རིའི་བརྩེ་དུང་》《སྐྱ་རེངས་ལྷ་མོའི་འབོད་བརྡའ་》སོགས་སྙན་དེབ་མང་པོ་ཐོན་ཏེ། བོད་ཀྱི་རྩོམ་སྟེགས་སུ་སྙན་ངག་གི་རྦ་རླབས་ཤིག་འཕྱུར་བྱུང་། ལྟོས་ས་ལྟོས་འཇོག་གི་སྒོ་ནས་བཤད་ན་འདི་ནི་དགའ་འོས་པའི་གཏམ་ཞིག་ཡིན་པ་གཞིར་བྱས། ང་ཚོ་སྙན་ངག་གི་ལོག་ལམ་ཞིག་ཏུའང་འགྲོ་བཞིན་མེད་དམ་སྙམ་པའི་སྣང་བ་སྐྱེ། ཁ་ཅིག་གིས་རང་གིས་ཅི་ཞིག་ཇི་ལྟར་འབྲི་བཞིན་པ་དང་གོ་དོན་ཅི་ཞིག་ཡོད་པའང་མི་ཤེས་པའི་སྙན་ངག་སྐོར་ཞིག་འབྲི་བཞིན་པ་དང་། ཡང་སྐོར་ཞིག་གིས་སྙན་ངག་འབྲི་བ་དེ་ཇ་ཁ་ཆང་ཁ་ན་ཡོད་པའི་རྩེད་མཚར་ཞིག་ཏུ་བསམ་ཡོད། ངས་བལྟས་ན་སྙན་ངག་འབྲི་བ་དེ་ལས་སླ་མོ་ཞིག་གཏན་ནས་མིན་ལ། ལྷག་པར་དུ་རང་མོས་སྙན་ངག་འབྲི་བ་དེ་《མེ་ལོང་མའི་》ལུགས་ལྟར་འབྲི་བ་ལས་ལྡབ་འགྱུར་གྱིས་དཀའ་སྙམ། སྙན་ངག་གསར་བའི་ཐད་ནས་བལྟས་ན། ད་ལྟ་བོད་ཁམས་ཡོངས་སུ་རང་གི་ཐུན་མིན་གྱི་རྩོམ་གཤིས་དང་ཁྱད་ཆོས་ཆགས་ཡོད་པའི་སྙན་ངག་པ་ས་རྩིས་རྡོ་རྩིས་བྱས་ན་བཅུ་ཕྲག་གཉིས་ལ་སླེབས་དཀའ་བ་རེད། ཁ་གདངས་པ་ཙམ་གྱིས་གླུ་ལེན་ཤེས་ཟེར་ན་རློམ་དཀའ་བ་ཞིག་རེད། མིག་སྔའི་ཚོར་རའི་འགྲན་རྩོད་ཀྱི་རླབས་རྒྱུན་ཁྲོད་ང་ཚོས་རྩོམ་རིག་གི་དར་ཆ་བསྒྲེངས་ནས་གྲུབ་འབྲས་ཁྱད་པར་ཅན་ཞིག་ལེན་རྒྱུ་ཤིན་ཏུ་དཀའ་མོད། དེང་སང་གི་བོད་མི་རྣམས་རྩོམ་རིགས་གི་འཚོ་བཅུད་མེད་མི་རུང་བས་ན་ང་ཚོས་མུ་མཐུད་དུ་གསར་རྩོམ་ལ་བརྩམས་ཆོས་སྤེལ་བར་འབད་དགོས་སྙམ།
མིག་སྔར་གྱི་སྣང་ཚུལ་གཞན་ཞིག་ནི། དེང་སྐབས་བོད་ཀྱི་སྙན་ངག་དང་སྙན་ངག་པ་སྐོར་ཞིག་གིས་སྲོལ་རྒྱུན་དང་དམངས་ཁྲོད་ཀྱི་ལེགས་ཆ་རྣམས་བརྩིས་མེད་བོར་ནས། བསམ་བློ་ལྐོག་གྱུར་དང་ཚིག་འགྲོས་ཁ་དམ་པའི་ལམ་བུར་བསྙེགས་ཏེ་སྙན་ངག་རང་ཀོ་གྱོང་སྐམ་པོ་ལྟར་གྱུར་ཡོད་པ་དང་། ཡིད་བརྙན་དང་མཚོན་དོན་གྱི་ཆོས་ལ་མདངས་མེད་སྐྱ་ཤུར་བའི་ཉམས་ཀྱིས་སྙན་ངག་རང་རྡུལ་རླུང་འཚུབ་འདྲར་གྱུར་བ་དང་། སྙན་ངག་གི་རོལ་དབྱངས་ཀྱི་ཉམས་ཤོར་ཏེ་སྙན་ངག་རང་སྟ་རེས་བཟོས་འདྲ་ལ་ལྷུག་པ་ཅན་དུ་ཀློག་དགོས་པའི་སྣང་ཚུལ་གྱིས་ཁྱབ་ཡོད་པ་དང་། ལྷག་དོན་གསར་སློབ་པ་འགའ་ཞིག་གིས་སྙན་ངག་རྩོམ་དུས་“མ་བཅོས་ཤུགས་མིན་གྱི་བརྩེ་དུང་”དང་བྲལ་བར་ཐ་སྙད་འཁྲེགས་པོ་དང་འོས་མིན་གསར་བཟོའི་ཚིག་སྦྱོར་སྤྱད་དེ་སྒྲིབ་གཡོགས་མཐུག་པོ་རེ་འགེབས་པར་སྤྲོ་ཞིང་། ཀློག་མཁན་གྱི་ཇི་ལྟར་དཔྱད་ཀྱང་གོ་བ་མ་ལོན་ཚེ་ད་གཟོད་སྙན་ངག་ལེགས་པོར་འཁྱོངས་འདུག་སྙམ་ནས་སྒྲོབ་ཉམས་བརྗིད་པ་སྟོན་པ་དང་། ཡང་འགའ་རེས་ཕོ་མོའི་བར་གྱི་བརྩེ་དུངས་འཁྲལ་འཁྲུལ་དེ་རྒྱབ་ལྗོངས་བྱས་ཏེ་བློས་བསླངས་པའི་སྙན་རྩོམ་གྱི་བསྟན་དོན་དང་ཡིད་བརྙན། སྒྱུ་རྩལ་ཐབས་རྩལ་སོགས་ཤིན་ཏུ་དམན་བཞིན་དུ། ད་དུང་ཡང་བསྟན་དོན་དང་སྒྱུ་རྩལ་གྱི་རིན་ཐང་རྔམ་ཆེ་མདོག་བསྟན་ནས་“སྙན་ངག་ལ་འགྲེལ་རྒྱག་མི་རུང་”ཟེར་ན་དགོད་བྲོ་བ་ཞིག་རེད། ཕྱི་གླིང་དང་རྒྱའི་སྙན་མང་པོར་དཔྱད་བརྗོད་པས་སྐྱོན་བརྗོད་དང་འགྲེལ་བཤད་བགྲང་གིས་མི་ལང་བ་མཛོད་ཡོད་ལ། དེས་སྤྱི་ཚོགས་དང་མིའི་སེམས་རྒྱུད་ལ་ཞབས་འདེགས་གནད་སྨིན་བསྒྲུབ་ཡོད་པ་ཤེས་བཞིན་དུ། སྙན་ངག་གི་རིན་ཐང་ཤོར་འགྲོ་བར་དོགས་ནས་དོན་དངོས་ལ་བསྙོན་འདིང་བ་མ་ཡིན་ནམ།
སྙན་རྩོམ་གྱི་ཚིག་གི་སྦྱོར་བ་དང་དོན་གྱི་སྒྲིག་གཞི་སོགས་ལས་སྙན་ངག་གི་གོ་དཀའ་སླའི་དབྱེ་ཁྱད་བྱུང་བས། ཁ་དམ་པའི་ཚིག་སྦྱོར་དང་བསམ་གཞིག་བྱེད་སྟངས་ཀྱིས་སྤེལ་ཏེ་གོ་དཀའ་བར་བྱས་ན་སྙན་ངག་གི་ཆེས་ཁྱད་འཕགས་ཀྱི་ཡོན་ཏན་བར་བརྗོད་པའི་སྐབས་འདིར། 《སྐྱ་རེངས་ལྷ་མོའི་འབོད་བརྡའ》ཡིས་ལྷོད་བག་དང་འཇམ་མཉེན་གྱི་ངག་སྦྱོར་སྤྱད་དེ་ཀློག་ན་བདེ་ཞིང་ཡིད་ལ་འབབ་པའི་སྒྱུ་རྩལ་གྱི་ཞིང་ཁམས་ཤིག་བཞེངས་བསྐྲུན་གནང་བ་འདིས། དངོས་གནས་ང་ཚོ་ལ་དབུགས་དབྱུང་ཅུང་ཟད་མཛད་དེ། འདུ་འཛིའི་ཀློང་ནས་ཐར་ཏེ་དབེན་སུལ་དུ་སླེབས་པ་དང་འདྲ་ལ། རླུང་འཚུབ་ལས་ཐང་ཏེ་ཁང་བཟང་དུ་སླེབས་འདྲ་དང་། བྱེ་ཐང་ལས་སྤང་ལྗོངས་སུ་ཐོན་འདྲའི་སྣང་བ་སྦྱིན་ཡོད། 《སྐྱ་རེངས་ལྷ་མོའི་འབོད་བརྡའི་》ཁྲོད་ནས་ང་ཚོས་རང་སེམས་ལྷོད་ལ་ཕབ་ཏེ་སྒྱུ་རྩལ་གྱི་མྱོང་བའི་ཁྲོད་ཤ་ཅུང་ཟད་ལྷོད་པས་ཆོག ཉིན་གང་བོའི་ཙག་ཙིག་བྱ་བའི་སུན་སྣང་གིས་རང་རྒྱུད་བསྡམས་པའང་འདིའི་ཁྲོད་ནས་ཅུང་ཟད་ལྷོད་པས་ཆོག
དེང་རབས་སྙན་ངག་པ་ལྷ་རྒྱལ་ཚེ་རིང་ལགས་ཀྱིས་དེ་ལྟར་སྙན་ངག་གི་ཁ་གཏོད་ཡུལ་དང་། རྣམ་པར་རྟོག་སྟངས། འབྲི་ཐབས་སོགས་རྩ་བའི་སྟེང་ནས་སྙན་ངག་གསར་བར་རྐང་པ་བཙུགས་ཤིང་། རྗོད་བྱེད་དང་སྒྲིག་གཞི་དབྱངས་འགྲོས་སོགས་རྣམ་པའི་སྟེང་ནས་སྲོལ་རྒྱུན་སྙན་ངག་དང་ཉེ་བར་བཏུད་དེ། 《སྐྱ་རེངས་ལྷ་མོའི་འབོད་བརྡའི་》ནང་སྙན་ངག་གསར་རྙིང་གཉིས་པོའི་དགེ་མཚན་ཟུང་འཇུག་ལེགས་པར་མཛད་ཡོད། རྩོམ་པ་པོས་བོད་སྤྱི་ཚོགས་ཁྲོད་རྒྱུན་ཆགས་སུ་གྱུར་བའི་བསམ་བློའི་རིགས་དེ་ཧ་ཅང་སྤྱིར་བཏང་གི་བརྗོད་བྱ་ས་རྡོ་དང་ནོར་ལུག་ལྟ་བུའི་སྟེང་བཞག་སྟེ། བརྗོད་བདེ་དབྱངས་ཀྱི་འགྱུར་ཁུགས་རོལ་མོ་ལྟར་སྙན་ཞིང་འཇེབས་པའི་སྒོ་ནས་རང་ཉིད་དམ་རང་གི་གྲོགས་པོ་ཚོར་གསོང་བོར་བརྗོད་པ་དང་། བོད་སྤྱི་ཚོགས་ཁྲོད་བག་ལ་ཉལ་བའི་གསང་བ་དེ་སྐད་ཤུགས་དྲག་པོས་བརྗོད་པ་ནི། སྙན་ངག་པ་ཁོ་རང་གིས་“ང་རང་ཐམས་ཅད་ཁོང་དུ་སྦེད་ལ་མི་མོས་པར་ཡོད་ཚད་ངག་ཏུ་འཁྲོལ་ལ་དགའ་བ་ཡིན།”ཞེས་པ་དེས་ཕལ་ཆེར་ན་ཧ་ཅང་ཕྲ་བའི་དུས་ནས་བོད་སྤྱི་ཚོགས་ཀྱི་ཡར་ཐོན་དང་། མི་དམངས་ཀྱི་བདེ་སྡུག་སོགས་ལ་སེམས་ཁུར་གནང་གྱིན་ཡོད་པ་སོགས་གསལ་མཚོན་བྱས་ཡོད་དོ།
འབྲུག་མོས་ཞུ་དག་བྱས།


text:
༄༅། །ཕྱི་ལོ་ ༢༠༡༨ ཟླ་ ༡༠ ཚེས་ ༤ ཉིན་གྱི་སྔ་དྲོ་ཨ་རིའི་རྒྱལ་ས་ཝ་ཤིང་ཊོན་དུ་རྟེན་གཞི་བྱས་པའི་རྒྱལ་སྤྱིའི་བོད་དོན་ལས་འགུལ་ཁང་གི་ཚོགས་གཙོ་སྐུ་ཞབས་མེ་ཐིའུ་མེ་ཁ་ཅི་ (Matteo Mecacci) ལགས་དང་། ཚོགས་པའི་འབྲེལ་མཐུད་འགན་འཛིན་སྤྱི་ཟུར་བསྟན་ཆོས་རྒྱ་མཚོ་ལགས། ཨ་རིའི་གྲོས་ཚོགས་འཐུས་མིའི་ལས་བྱེད་ལྕམ་སྐུ་ (Emily Manning,Office of Senator Corker) ལགས་དང་། སྐུ་ཞབས་ (Mr.Igor Khrestin,Office of Senator Gardner) ལགས་བཅས་བོད་མི་མང་སྤྱི་འཐུས་ལྷན་ཁང་དུ་ཆེད་ཕེབས་གནང་ཡོད།
དེ་ཡང་སྔ་དྲོ་ཆུ་ཚོད་ ༩།༠༠ ཙམ་གྱི་ཐོག་དཔལ་ལྡན་ཚོགས་གཙོ་སྦྲེལ་པོ་མཆོག་རྣམ་གཉིས་ཀྱིས་སྣེ་ལེན་འཚམས་འདྲི་དང་སྦྲགས། སྤྱི་འཐུས་རྒྱུན་ལས་ཚོགས་ཁང་ནང་མཇལ་འཕྲད་གནང་ཡོད་པ་དང་། དེའི་སྐབས་དཔལ་ལྡན་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་གིས་གྲོས་ཚོགས་ཚོགས་དུས་དྲུག་པའི་ལས་རིམ་དང་། གྲོས་ཚོགས་སྐབས་འོས་བསྡུའི་སྒྲིག་གཞི་བསྐྱར་བཅོས་ཕྱིན་པ་ཁག གཞུང་འབྲེལ་གདུང་སེམས་མཉམ་བསྐྱེད་ཀྱི་གྲོས་ཆོད་འཇོག་པ་ཁག་བཅས་ཀྱི་ཐོག་ངོ་སྤྲོད་སྙིང་བསྡུས་དང་། ཨ་རིའི་གཞུང་དང་གྲོས་ཚོགས་འཐུས་མི་རྣམ་པས་བོད་དོན་ཐོག་རྒྱབ་སྐྱོར་གནང་བར་ཐུགས་རྗེ་ཆེ་ཞུས་གནང་བ་དང་། ལྷག་པར་དུ་ཉེ་ཆར་ཨ་རིའི་གྲོས་ཚོགས་འོག་མའི་ནང་བོད་ནང་ཕར་འགྲོ་ཚུར་འོང་གི་གོ་སྐབས་འདྲ་མཉམ་གྱི་ཁྲིམས་འཆར་ (Reciprocal Access to Tibet Act) ཞེས་པ་དེ་གཏན་འབེབས་གནང་ཐུབ་པར་ཐུགས་རྗེ་ཆེ་ཞེས་ཞུས་གནང་ཡོད། དེ་བཞིན་ཁྲིམས་འཆར་དེས་བོད་ནང་གི་གནས་སྟངས་ཤེས་རྒྱུའི་ཆེད་ཕན་ཐོགས་ཆེན་པོ་ཡོང་རྒྱུའི་རེ་བ་ཡོད་ཅེས་གསུངས་གནང་སོང་བ་དང་།
ཕྱོགས་མཚུངས་དཔལ་ལྡན་ཚོགས་གཞོན་ཨཅྰརྱ་ཡེ་ཤེས་ཕུན་ཚོགས་མཆོག་གིས་གསུང་དོན། འདས་པའི་ལོ་གཉིས་ལྷག་གི་ནང་འཛམ་གླིང་རྒྱལ་ཁབ་མང་པོའི་གྲོས་ཚོགས་འཐུས་མི་དང་། གནད་ཡོད་མི་སྣ་བཞུགས་སྒར་རྡ་སར་ཕེབས་སྐབས། སྣེ་ལེན་དང་མཇལ་འཕྲད་གནང་རྒྱུའི་གོ་སྐབས་བྱུང་བ་དང་། དེ་བརྒྱུད་ནས་བོད་དོན་ཐོག་མཁྱེན་རྟོགས་གང་ཐུབ་ཡོང་རྒྱུར་ཕན་ཐོགས་ཆེན་པོ་ཡོད། དེ་རིང་རྣམ་པ་ཚོ་བཞུགས་སྒར་དུ་ཕེབས་པར་དམིགས་བསལ་གྱི་འཚམས་འདྲི་དང་། ལྷག་པར་དུ་ཨ་རིའི་གྲོས་ཚོགས་འཐུས་མིའི་ཕྱག་རོགས་ལས་བྱེད་རྣམས་ནས་གྲོས་ཚོགས་འཐུས་མི་རྣམས་ལ་སྐབས་དུས་སོ་སོའི་བོད་ཀྱི་གནད་དོན་ཞུ་རྒྱུར་ཕན་རླབས་ཆེན་པོ་ཡོད་པ་མ་ཟད། ཨ་རིའི་སྲིད་གཞུང་གིས་བོད་དོན་ཐོག་རྒྱབ་སྐྱོར་ཡོང་ཆེད་ཕན་རླབས་ཆེན་པོ་ཡོད་པ་ཞིག་ཡིན།
འདས་པའི་ལོ་ངོ་ ༥༩ ལྷག་གི་ནང་ཨ་རིའི་གྲོས་ཚོགས་ནང་བོད་དོན་ཐོག་གླེང་སློང་དང་། གྲོས་ཆོད་བཞག་གནང་ཐུབ་ཡོད་པ་དང་། དེ་བཞིན་ད་ལྟ་ཨ་རིའི་སྲིད་གཞུང་ནས་མུ་མཐུད་དམིགས་བསལ་གྱི་འགན་འཁུར་བླངས་ཏེ་བོད་དོན་དང་འབྲེལ་བའི་རྒྱལ་སྤྱིའི་ཆབ་སྲིད་མི་སྣའི་ཚོགས་འདུ་བསྐོང་ཚོགས་གནང་ཐབས་དང་། ལྷག་པར་དུ་མཉམ་འབྲེལ་རྒྱལ་ཚོགས་ནང་ལའང་བོད་རྒྱའི་གནད་དོན་བསྣམ་ཐུབ་ཐབས་ཡོང་རྒྱུར་ཁྱེད་རྣམས་ནས་འབད་བརྩོན་གནང་ཐབས་དང་། ལྷག་པར་དུ་ཕྱི་ལོ་ ༡༩༥༩ དང་། ༡༩༦༠ ། ༡༩༩༩༧ བཅས་ལ་རྒྱལ་སྤྱིའི་ཁྲིམས་རྩོད་ལྷན་ཚོགས་ (International Commission of Jurists (ICJ)) ཀྱིས་བོད་ནང་གི་གནས་སྟངས་སྐོར་ལ་སྙན་ཐོ་གསུམ་བཏོན་གནང་ཡོད་པ་དང་། དེ་བཞིན་ད་ཆ་བོད་ནང་གི་ཛ་དྲག་གནས་སྟངས་ལ་གཞིགས་པའི་སླར་ཡང་སྙན་ཐོ་ཞིག་འབྲེལ་ཡོད་ལས་ཁུངས་ནས་འདོན་ཐབས་ཡོང་བར། ཨ་རིའི་སྲིད་གཞུང་དང་། རྒྱལ་སྤྱིའི་བོད་དོན་ལས་འགུལ་ཁང་གཉིས་ནས་དམིགས་བསལ་འགན་འཁུར་གནང་ཐབས་ཡོང་བའི་འབོད་སྐུལ་ཞུ་རྒྱུ་ཡིན་ཞེས་དང་། སླར་ཡང་ཁྱེད་རྣམ་པ་ཚོས་མུ་མཐུད་བོད་ཀྱི་གནད་དོན་སྐོར་ཨ་རིའི་སྲིད་གཞུང་ལ་ཞུ་སྐུལ་དང་། བོད་དོན་དམིགས་བསལ་འབྲེལ་མཐུད་པ་གང་མགྱོགས་བསྐོ་གཞག་ཡོང་རྒྱུར་འབད་བརྩོན་གནང་རྒྱུའི་རེ་སྐུལ་ཞུ་རྒྱུ་ཡིན། ཞེས་གསུངས་གནང་གྲུབ་མཚམས། གྲོས་ཚོགས་ཀྱི་ཚོགས་ཁང་ནང་གཟིགས་བསྐོར་དུ་ཕེབས་པ་བཅས། །


text:
ཤེས་རབ་དགའ་ཚལ་སློབ་གླིང་དབུ་བརྙེས་ནས་ལོ་ངོ་༢༥ འཁོར་བའི་དུས་དྲན།
ཉེ་བའི་ལོ་ཤས་ནས་བོད་ནས་ཡོང་མཁན་ཇེ་ཉུང་སོང་སྟེ་ད་ལྟའི་ཆར་སློབ་མ་༨༠ ཙམ་ལས་མེད་སྟབས་གནས་སྟངས་འདི་འདྲ་མུ་མཐུད་ནས་འབྱུང་ཚེ་སློབ་གྲྭ་ལོ་མང་རིང་གནས་ཐུབ་རྒྱུ་ཁག་པོ་རེད་བསམ་ནས་ལོ་ངོ་ཉེར་ལྔའི་དུས་དྲན་འདི་གོ་སྒྲིག་ཞུས་པ་ཞིག་ཡིན་སྐོར་ཤེས་རབ་དགའ་ཚལ་སློབ་གླིང་གི་སློབ་སྤྱིས་གསུངས་སོང་།
ཟླ་འདིའི་ཕྱི་ཚེས་༢༦ ཉིན་གྱི་སྔ་དྲོར་དྷ་སའི་ཉེ་འཁྲིས་སུ་ཡོད་པའི་ཤེས་རབ་དགའ་ཚལ་སློབ་གླིང་དབུ་བརྙེས་ནས་ལོ་ངོ་༢༥ འཁོར་བའི་དུས་དྲན་སྲུང་བརྩིའི་མཛད་སྒོ་ཞིག་འཚོག་སོང་ཞིང་། མཛད་སྒོའི་སྐུ་མགྲོན་གཙོ་བོ་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེས་དབུས་པའི་སྤྱི་འཐུས་ཁག་ཅིག་དང་། ཤེས་རབ་དགའ་ཚལ་སློབ་གླིང་གི་འགན་འཛིན་དང་སློབ་སྤྱི་ཟུར་པ་དང་། ལས་བྱེད་ཟུར་པ། ད་ཡོད་ལས་ཐོག་རྣམ་པ། གཞན་ཡང་སློབ་ཟུར་༣༥༠ ཡས་མས་ཤིག་བཅས་སོགས་འཛོམས་འདུག
དེ་ཡང་མཛད་སྒོའི་ཐོག་ཤེས་རབ་དགའ་ཚལ་སློབ་གླིང་གི་སློབ་སྤྱི་ཚེ་རིང་གཡུ་སྒྲོན་གྱིས་ལོ་ངོ་༢༥ འཁོར་བའི་དུས་དྲན་སྲུང་བརྩི་བྱེད་དགོས་དོན་གྱི་སྐོར་ལ་གསུང་དོན་དུ། “གཙོ་བོ་༧གོང་ས་མཆོག་དང་བོད་གཞུང་གི་བཀའ་དྲིན་འོག སློབ་གྲྭ་འདིའི་འགན་འཛིན་ཟུར་པ་སྐུ་ངོ་བྱམས་པ་ལགས་གཙོས་པའི་འགན་འཛིན་ཟུར་པ་རྣམ་པ་དང་། དགེ་ལས་ཟུར་པ་དང་ལས་ཐོག ལྷག་པར་དུ་སློབ་མ་རྣམས་ཀྱི་སེམས་ཤུགས་དང་སྦྱངས་བརྩོན་སོགས་ཀྱི་འབྲས་བུར་ཐོག་མར་གུར་དང་ལྕགས་ཤོག་ཁང་པ་ནས་འགོ་བཙུགས་ཏེ། ཡར་ངོའི་ཟླ་བ་བཞིན་ཕྱི་ནང་གི་མཐུན་རྐྱེན་འདི་ལྟ་བུ་ཡར་རྒྱས་ཕྱིན་པ་ཚང་མས་མཐོང་གསལ་རེད་ལ། སློབ་གྲྭ་འདི་ནས་ཐོན་པ་རྣམས་ད་སྐབས་བོད་པའི་སྤྱི་ཚོགས་ནས་ཕྱག་ལས་གལ་ཆེན་རིགས་གནང་མཁན་མང་པོ་བྱུང་ཡོད། དཔེར་ན། སྤྱི་འཐུས་དང་། གསར་འགོད་པ། རྩོམ་པ་པོ། དགེ་རྒན་སོགས་གང་ཙམ་བྱུང་ཡོད། ཡིན་ན་ཡང་། སྔར་སློབ་མ་མང་པོ་ཡོད་རུང་ཉེ་བའི་ལོ་ཤས་ནས་བོད་ནས་ཕེབས་མཁན་ཇེ་ཉུང་ནས་ཇེ་ཉུང་དུ་སོང་བའི་རྐྱེན་གྱིས་ད་ལྟའི་ཆར་སློབ་མ་༨༠ ཙམ་ལས་མེད་པ་དང་། དེའི་ནང་ནས་༢༠ ལྷག་གོ་སྐབས་གཉིས་པ་ཆགས་ཡོད། དེ་འདྲ་སོང་ཙང་གནས་སྟངས་འདི་འདྲ་མུ་མཐུད་ནས་འབྱུང་ཚེ་སློབ་གྲྭ་འདི་བཞིན་ད་དུང་ལོ་མང་རིང་གནས་ཐུབ་རྒྱུ་ཁག་པོ་རེད་བསམ་ནས་ལོ་ངོ་ཉེར་ལྔའི་དུས་དྲན་འདི་གོ་སྒྲིག་ཞུས་པ་ཞིག་ཡིན། འདི་ལྟ་བུ་ཞིག་གོ་སྒྲིག་ཞུས་པར་གཙོ་བོ་སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་དང་། དབུས་བོད་མིའི་སྒྲིག་འཛུགས་ཀྱི་བཀའ་དྲིན་རྗེས་དྲན་མཚོན་ཆེད་དང་ཆབས་ཅིག སློབ་གྲྭ་འདིའི་འགན་འཛིན་ཟུར་པ་དང་། དགེ་ལས་ཟུར་པ་དང་ལས་ཐོག དེ་བཞིན་སློབ་མ་ཟུར་པ་དང་ད་ཡོད་བཅས་ཕན་ཚུན་བརྩེ་སེམས་ལྷད་མེད་འོག་ལྷན་འཛོམས་ཀྱི་དུས་དྲན་སྲུང་བརྩི་དང་། དགའ་སྤྲོ་ལ་རོལ་རྒྱུ་བྱུང་ན་བོད་མི་ཚོ་རྡོག་རྩ་གཅིག་སྒྲིལ་དང་ནང་ཁུལ་འཆམ་མཐུན་ཡོང་བའི་གོ་སྐབས་བཟང་པོ་ཞིག་རེད་བསམ་ནས་ཞུས་པ་ཞིག་ཆགས་ཀྱི་ཡོད་”ཅེས་དང་། དེ་བཞིན་མོས་སློབ་གྲྭ་ངོ་སྤྲོད་གནང་བའི་ནང་། “༧གོང་ས་མཆོག་དང་བོད་གཞུང་གི་ལམ་སྟོན་འོག་ཕྱི་ལོ་༡༩༩༣ ཟླ་བ་༣ པའི་ཚེས་༧ ཉིན་བོད་ནས་གསར་དུ་འབྱོར་བ་རང་ལོ་༡༨ ནས་༣༠ བར་གྱི་གཞོན་སྐྱེས་རྣམས་ཀྱི་ཆེད་དུ་བདེ་སྲུང་ཁྱབ་ཁོངས་དབུས་སྣེ་ལེན་ཁང་གི་སློབ་མ་༡༠༧ ལས་གྲུབ་པའི་གསོག་སྒར་སློབ་གྲྭ་འདི་ཐོག་མར་དབུ་གུར་ཕུབ་ནས་བཙུགས་གནང་ཞིང་། ལོ་དེའི་ཕྱི་ཟླ་༤ པའི་ཚེས་༡ ཉིན་དངོས་སུ་སློབ་འགོ་བཙུགས་ཐུབ་པ་བྱུང་ཡོད། རིམ་བཞིན་ལྕགས་ཤོག་ཁང་པ་བརྒྱབས་ནས་ཕྱི་ལོ་༡༩༩༤ ཟླ་བ་༧ པའི་ཚེས་༡༡ ཉིན་༧གོང་ས་མཆོག་ཆིབས་སྒྱུར་བཀའ་དྲིན་བསྐྱངས་ནས་ལམ་སྟོན་བཀའ་སློབ་ཟབ་མོ་གནང་བ་དང་། ཕྱི་ལོ་༡༩༩༨ ལོར་༧གོང་ས་མཆོག་གིས་སློབ་གྲྭ་འདིར་ཤེས་རབ་དགའ་ཚལ་སློབ་གླིང་ཞེས་པའི་མཚན་བྱང་ཡང་གནང་། ཕྱི་ལོ་༢༠༠༢ ཟླ་བ་༧ པའི་ཚེས་༡༨ ཉིན་དབུས་སྣེ་ལེན་ཁང་གིས་ཤེས་རབ་དགའ་ཚལ་སློབ་གླིང་འདི་བོད་གཞུང་ཤེས་རིག་ལྷན་ཁང་ལ་རྩིས་སྤྲོད་གནང་འདུག ཤེས་རིག་ལྷན་ཁང་གིས་ལོ་ངོ་༩ མ་ཟིན་ཙམ་གྱི་རིང་སློབ་གྲྭ་འདི་འཛིན་སྐྱོང་གནང་བ་དང་། སློབ་ཕྲུག་ཚོའི་ཤེས་སྤྱོད་གཙང་གསུམ་ལ་ཕུགས་རྒྱང་རིང་པོའི་དགོངས་པ་གཏིང་ཟབ་བཞེས་ནས་ཕྱི་ལོ་༢༠༡༡ ཟླ་བ་༡ པོའི་ཚེས་༣ ཉིན་སམ་བྷོ་ཊ་བོད་སློབ་སྤྱི་ཁྱབ་ཡིག་ཚང་གི་ཁྱབ་ཁོངས་སུ་བཅུག་འདུག”ཅེས་གསུངས་སོང་བ་མ་ཟད། ཕྱི་ལོ་༢༠༠༢ ནས་བཟུང་ཤེས་ཡོན་དང་ལག་ཤེས་ཀྱི་སྡེ་ཚན་གཉིས་སུ་ཕྱེས་ནས། ཤེས་ཡོན་སྡེ་ཚན་ནང་བོད་ཡིག་རྐྱང་པ་དང་། བོད་དབྱིན་ཟུང་འབྲེལ། བོད་དབྱིན་རྩིས་གསུམ་ཡོད་པ་བཅས་དང་། དེ་བཞིན་ལག་ཤེས་སྡེ་ཚན་ཁོངས་སུ་འཚེམ་བཟོ་དང་། ལྷ་བྲིས། ཤིང་བཟོ། གློག་ཀླད་བཅས་ཡོད་འདུག་པ་དང་། སམ་བྷོ་ཊའི་ཁོངས་སུ་འཛུལ་རྗེས་ནས་སློབ་ཡུན་ལོ་༨ ལ་སྤར་ཡོད་འདུག་པ་དང་། ཉེ་བའི་ལོ་ཤས་ནས་བཟུང་འཛིན་རིམ་བཅུ་པའི་སློབ་ཐོན་སློབ་མ་༨༠ དང་། འཛིན་རིམ་༡༢ ཐོན་པའི་སློབ་མ་༢༡ བྱུང་ཡོད་འདུག ཞལ་ལག་སྡེ་ཚན་ནས་ཐོན་པ་སློབ་མ་༣༠ དང་། ལྷ་བྲིས་ནས་ཐོན་པ་༦། འཚེ་བཟོ་ནས་ཐོན་པ་༢། གློག་ཀླད་སྡེ་ཚན་ནས་ཐོན་པ་༩། མཚམས་སྦྱོར་ནས་ཐོན་པ་༡༡ བཅས་བྱུང་ཡོད་འདུག
དེ་བཞིན་མཛད་སྒོའི་ཐོག་དབུས་སཾ་བྷོ་ཊ་བོད་སློབ་ཚོགས་པའི་སྤྱི་ཁྱབ་འགན་འཛིན་རྣམ་རྒྱལ་ཡར་འཕེལ་གྱིས། སློབ་སྦྱོང་གི་དམིགས་ཡུལ་དེ་ལག་འཁྱེར་རག་ཙམ་མིན་པར་མི་བཟང་པོ་བྱ་གལ་ཆེ་སྐོར་དང་། དེ་བཞིན་ཐོག་མར་བོད་ནས་ཡོང་སྐབས་ཀྱི་དམིགས་འདུན་མ་བོར་བ་བྱ་གལ་ཆེ་སྐོར་སོགས་ཀྱི་བཅས་ཀྱི་གསུང་བཤད་གནང་སོང་བ་མ་ཟད། འདི་ལོར་འཛིན་རིམ་༡༢ སློབ་མཐར་སོན་པའི་སློབ་མ་༣ དང་ཞལ་ལག་སྡེ་ཚན་ནས་སློབ་མཐར་སོན་པ་༢ གཉིས་བཅས་ཁྱོན་སློབ་མཐར་སོན་པ་༥ ལ་ཕྱག་འཁྱེར་དང་། སློབ་ཟུར་གོ་སྒྲིག་ཚོགས་ཆུང་ནས་འགན་འཛིན་དང་སློབ་སྤྱི་དགེ་ལས་སོགས་ཟུར་པ་དང་ད་ཡོད་ཁག་ལ་ཕྱག་རྟགས། གཞན་ཡང་སློབ་ཟུར་གོ་སྒྲིག་ཚོགས་ཆུང་གི་འཐུས་མིའི་གསུང་བཤད། དཔེ་དེབ་ཁག་དབུ་འབྱེད། གཞས་སྣ་ལེའུ་ཚན་ཁག་ཅིག་གཟིགས་འབུལ་ཞུས་སོང་།
མཇུག་ཏུ་མཛད་སྒོའི་སྐུ་མགྲོན་གཙོ་བོ་སྲིད་སྐྱོང་བློ་བཟང་སེང་གེས། ཤེས་རབ་དགའ་ཚལ་སློབ་གླིང་ནས་ཐོན་པའི་སློབ་ཟུར་རྣམས་ཀྱི་ཁོངས་སྤྱི་འཐུས་དང་གསར་འགོད་པ་སོགས་མང་པོ་ཡོད་སྟབས། སློབ་མ་གསར་པ་རྣམས་ཀྱིས་སྲིད་སྐྱོང་དང་བཀའ་བློན་བྱ་རྒྱུའི་དམིགས་ཚད་འཛིན་དགོས་སྐོར་དང་། ཤེས་རབ་དགའ་ཚལ་སློབ་གླིང་ད་ལྟ་བར་དུ་དགེ་རྒན་ལས་བྱེད་རྣམས་ཀྱི་དྲིན་ལས་ཚགས་ཚུད་པོ་བྱུང་ཐུབ་ཡོད་པ། ཁག་ཅིག་གི་དགོངས་ཚུལ་ལ་བོད་མིའི་སྒྲིག་འཛུགས་ནས་ཆབ་སྲིད་ཀྱི་ཐོག་ནས་གང་བྱེད་ཀྱི་མི་འདུག་བསམ་ནས་བརྗོད་མཁན་ཡོད་ཀྱང་། ཤེས་རབ་དགའ་ཚལ་སློབ་གླིང་ལྟ་བུའི་སློབ་གྲྭ་བརྒྱུད་ནས་གཞོན་སྐྱེས་ཚོར་སློབ་སྦྱོང་སྤྲོད་པ་དང་། སྤྱི་ཚོགས་ཀྱི་འཕྲོད་བསྟེན་ཡག་ཏུ་ཡོང་ཐབས་བྱེད་པ་དང་། རྒས་གསོ་ཁང་ལ་ལྟ་རྟོག་བྱེད་པ། གཞིས་ཆགས་ཁག་སྲ་བརྟན་ཡོང་ཐབས། ཕྱི་རྒྱལ་ལ་འབྲེལ་བ་བྱེད་པ་བཅས་སྤྱི་ཡོངས་ནས་ཆབ་སྲིད་ཡིན་པ་དང་། དེ་དག་གི་རྨང་གཞི་མེད་ཚེ་ཆབ་སྲིད་ཀྱི་ལས་འགུལ་སྤེལ་རྒྱུ་དང་ལས་ཀ་བྱེད་རྒྱུ་མི་ཡོང་སྐོར། མཛད་སྒོའི་སྐབས་སུ་གཞས་ཚིག་ནང་ཆོལ་གསུམ་མཐུན་སྒྲིལ་གྱི་སྐོར་ལ་འཁོད་ཡོད་ཁར་གཏོང་མཁན་ཚང་མས་དེ་གལ་ཆེན་པོ་བརྩིས་པའི་ཐོག་ནས་གཏོང་བ་བཞིན་དེ་ལྟར་ལག་བསྟར་ཐུབ་པ་བྱ་རྒྱུའི་་རེ་ཞུ་བཅས་སོགས་ཀྱི་བཀའ་སློབ་ཟབ་རྒྱས་གནང་སོང་།།
གསར་འགོད་པ་བཀྲ་ཤིས་དོན་གྲུབ།